**Alkalmi igemagyarázatok, prédikációk**

**2024. március 10. Vasárnapra**

**a Baptista Áhítat igéihez**

**Tartalom**

**Vasárnapi imaáhítat: Hós 10,12 Kérjük Isten erejét a kerti munkákra és áldását különösen a lelkiekre!**

- Hós 10,12 Az Isten-keresés kötelessége (C. Simeon)

**Bibliaóra: És 58: 1-14 (8) Éljünk szentül**

- És 58,1. A lelkipásztori (igehirdetői) tisztség (Charles Simeon)

- És 58,5-11 Az Isten által igényelt szolgálatok (C. Simeon)

- És 58,13-14 Isteni utasítás a nyugalomnap helyes megtartására (C. Simeon)

**Délelőtti istentisztelet: Mt 13,1-9 Az ige és a talaj**

- Mt 13,18 A Magvető (Charles Simeon)

- Lk 8,4-8 A magvető példázata (C. H. Spurgeon prédikációja)

- Mt 13,18 A Magvető (Spurgeon prédikáció)

- Mt 13,1-23 J.C. Ryle magyarázata

- versek

**Délutáni istentisztelet: Zsid 5,11-6,12 A lelki kiskorúság tünetei és veszélyei**

- Zsid 5,11-14 Feddés lassú lelki előhaladás miatt (C. Simeon)

- Zsid 6,1-3 A tökéletesség felé haladva (C. Simeon)

- Zsid 6,4-6 A hitehagyás veszélye (C. Simeon)

- Zsid 6,9-11 Az üdvösséggel járó dolgok (C. Simeon)

- Zsid 6,12 Buzdítás szorgalomra (C. Simeon)

- Zsid 5,11-6,3 Matthew Henry magyarázata

- Zsid 6,4-12 Matthew Henry magyarázata

- Zsid 6,4-6 A szentek kitartása (Spurgeon prédikáció)

**Vasárnapi imaáhítat:**

**Hós 10,12**

**Kérjük Isten erejét a kerti munkákra és áldását különösen a lelkiekre!**

 **AZ ISTENKERESÉS KÖTELESSÉGE**

**Charles Simeon prédikációja**

**Forrás: C. Simeon: THE DUTY OF SEEKING GOD, Discourse No. 1168. From Horae Homiletica,** [**https://bible.prayerrequest.com/7511-simeon-charles-horae-homileticae-commentary-21-volumes/hosea/10/12/10/12/**](https://bible.prayerrequest.com/7511-simeon-charles-horae-homileticae-commentary-21-volumes/hosea/10/12/10/12/)

Hós\_10:12. *Vessetek magatoknak igazságot, arassatok kegyelemmel, törjétek fel parlagon heverő földeteket, mert itt az ideje, hogy keressétek az Urat, míg el nem jön és igazság-esőt nem zúdít rátok*.

 AZ Írás képletes nyelvezete egyes esetekben elhomályosíthatja a mondanivalóját: de ha megmagyaráztatik, a legegyértelműbb igazságokat is gazdag változatosságban szemlélhetjük, és vonzó hatása révén jól bevésődik az elménkben. Imádkozunk Istenhez, hogy ez az észrevétel beigazolódjék miközben feltárjuk a most előttünk lévő részt, és megvizsgáljuk

 I**. Az előírt kötelességet -**

 A három első kifejezést maga a próféta úgy magyarázza, hogy együttesen azt jelentik, hogy "keressük az Urat"; de külön-külön véve, egyenként is rámutatnak arra a különleges módra, ahogyan keresnünk kell őt:

 **1. Az ő akaratának teljesítésében.**

 [Bár senki sem reméli, hogy búzát arathat ott, ahol csak konkolyt vetett, mégis, majdnem mindenki várja, hogy elnyeri a mennyet, annak ellenére, hogy soha nem tette azt törekvésének egyetlen céljává. Az apostol azonban óv minket ettől a végzetes tévedéstől, és biztosít bennünket, hogy aszerint fogunk aratni, amit vetettünk [Gal\_6:7-8.]. Ha tehát az ítélet napján örömteli aratásban akarunk részesülni, ne ingereljük Istent bűnös élettel, hanem forduljunk hozzá az igazság útján; és ne csak az első vagy a második törvénytábla kötelességeit tartsuk szem előtt, hanem igyekezzünk minden akaratát egységesen és fenntartás nélkül teljesíteni].

 **2. Az ő kegyelmétől való függésben -**

 [Ahogyan sokan vannak, akik abban reménykednek, hogy elfogadást találnak Istennél, holott egyáltalán nem keresik őt, ugyanúgy sokan vannak, akik azt hiszik, hogy az általuk végzett cselekedetekkel adósukká teszik Istent; és hogy a mennyet mintegy a saját igazságosságukkal érdemelhetik ki. De bárhogyan is "vetünk az igazságosságban", az tény, hogy "kegyelem (irgalom) szerint kell aratnunk ". A halál a bűn *zsoldja*: de az élet nem az igazságosság *zsoldja*; mert minden igazságunk tökéletlen [Ézs\_64:6.]: legjobb cselekedeteinkhez is bűn tapad: ezért meg kell elégednünk azzal, hogy a mennyet Istennek Jézus Krisztus által adott *ajándékaként* fogadjuk el, érdemtelenül [Róm\_6:23. Fil\_3:9.].

 **3. Szívünk kellő felkészültségével az ő áldásainak fogadására...**

 [Hiába vetné el az ember a magját parlagon heverő földre. Az eső, amelyet Isten leküldhetne rá, semmit sem használna, ha a földet nem tisztítaná meg a gyomoktól, és a magot nem rejtené el a föld kebelébe. Így a lélek sem tud a lelki áldásokból igazi hasznot nyerni, hacsak az isteni törvény úgyszólván fel nem töri. Amíg ez nem történik meg, addig az üdvösség igazi útja bolondságnak fog tűnni számára. Szorgalmasan munkálkodni az igazságosságban, és végül is pusztán a kegyelemre hagyatkozni, paradoxnak és abszurdnak tűnhet. De ha egyszer a törvény a maga lelki jellegében és igazi terjedelmében a lelkiismeretre helyeződik, a lélek hajlandó lesz alávetni magát Isten igazságosságának; de mégis arra kap felszólítást, hogy megtisztítsa magát, ahogyan Isten is tiszta. Szent Pál ezen az úton jutott el a helyes gondolkozáshoz (jó belátásra) [Róm\_7:9.]; és nincs más módja annak, hogy a szorgalmas erőfeszítést az isteni kegyelemtől való alázatos függéssel összekapcsoljuk [Gal\_2:19. Róm\_7:4.].

 Hogy ezt a kötelességet elménkbe véssük, fontoljuk meg,

 **II. Az érveket, amelyekkel ez a kötelesség sürgetve van.**

 A textusban található utalásokra összpontosítva, sok más nyilvánvaló és lényeges érvet mellőzve, most fordítsuk figyelmünket csupán,

 **1. E kötelesség sürgősségére.**

 [A földműves a megfelelő időben indul el szántani vagy vetni a földjét, tudván, hogy ha a munkáját elhanyagolja, amíg annak ideje fennáll, akkor az aratás napján oka lesz bánkódni a mulasztásán. Ne feledjük tehát, hogy most van az "Úr keresésének ideje". *Előrehaladottak vagyunk az életkorunkban?* Bizonyára nincs vesztegetni való időnk. *Életünk korai szakaszában* vagyunk? Melyik idő alkalmasabb, mint a fiatalkor, mielőtt szokásaink megkötnek, vagy lelkiismeretünk megkeményedik, vagy elménket világi gondok elvonják? Ami az idős embereket illeti, életük bizonyára hamarosan véget ér: vagy ha még egy ideig elhúzódik is, a szellemi energia hiánya alkalmatlanná teszi lelküket az üdvös erőfeszítésekre. Ami pedig azokat illeti, akik a fiatalságuk közepén vannak, tudniuk kell, hogy "csak egy lépés választja el őket a haláltól". Ha valaki *kedvet érez arra, hogy az Urat szolgálja, akkor* ez különösen az az idő, amikor az Úr arcát kell keresnie. Maga a vágy, amit éreznek, annak a bizonyítéka, hogy maga Isten munkálkodik bennük [Fil\_2:13.], és kész kinyilatkoztatni Önmagát nekik: míg ha elfojtják Lelkének indításait, nem tudhatják, hogy az általuk annyira megvetett kegyelem valaha is újra fel lesz-e ajánlva nekik [1Móz\_6:3.]. "Váltsuk meg tehát az időt", amely oly drága [Ef\_5:16.], és hasznosítsuk (használjuk ki) azt az időszakot, amelyet Isten e fontos munkára biztosított számunkra].

 **2. A siker bizonyosságára -**

 [A földműves tudja, hogy ha a magját nem öntözi meg az időszerű eső, akkor munkája teljesen elveszik: mégis, annak ellenére, hogy nem tud parancsolni a záporoknak, abban a reményben végzi munkáját, hogy Isten kegyesen elküldi a korai és kései esőt. De van egy abszolút ígéretünk, hogy Isten meg fogja áldani a mi fáradozásainkat, és hogy "annak, aki igazságot vet, *biztos* jutalma lesz
[Péld\_11:18.]". Olyan igazságosságot akarunk-e, amely megigazít minket Isten előtt? Ő felöltöztet minket a Megváltó igazságának szeplőtelen köntösébe [Ézs\_61:10.]. Belső igazságosságot akarunk-e, hogy alkalmassá tegyen bennünket az ő jelenlétének élvezésére? Ő majd kimunkálja bennünk ezt az ő jó Lelke által, és átformál bennünket az ő áldott képmására [Ez\_36:26.]. Igen, ő "igazságot fog ránk záporozni (igazság esőjét fogja adni)", "bőségesen adja nekünk a kegyelem és az igazság ajándékát" [Róm\_5:17.]. Ez tehát bátorítson bennünket; mert "soha senki sem kereste hiába az ő arcát [Ézs\_45:19.]"].

 **Alkalmazás:** -

 [Kezdjük el az első nagy munkát, a parlagon heverő földünk felszántását. Nem kell vázolnunk ennek a munkának a szükségességét, sem az ésszerűségét a földművelésben: és ha belátjuk a megújulatlan szív romlottságát és makacsságát, ez mindenekfelett meggyőz minket a lélekben végzett ugartörő munka szükségességéről. Csak azt ne feledjük, hogy semmi más nem képes valaha is e munkát elvégezni, csak a Törvény, ha az teljes lelki jellegében feltárul előttünk és szörnyű szankcióival megrettent bennünket. Tanulmányozzuk azt egyre többet és többet. Próbáljuk meg magunkat általa. Tetteinket, szavainkat és gondolatainkat mérjük hozzá, mint egy próbakőhöz. Használjuk arra, hogy gyökerestül kiszűrjünk szívünkből minden hamis elvet és alantas vonzalmat. Így magvetésünk nem lesz hiábavaló, hanem nagy hasznot fog hozni [Jer\_4:3.]; és dicsőséges aratás vár ránk az Úr Jézus napján [Jak\_4:9-10.].

[**https://bible.prayerrequest.com/7511-simeon-charles-horae-homileticae-commentary-21-volumes/hosea/10/12/10/12/**](https://bible.prayerrequest.com/7511-simeon-charles-horae-homileticae-commentary-21-volumes/hosea/10/12/10/12/)

**Bibliaóra:**

**És 58: 1-14 (8)**

**Éljünk szentül**

 **A LELKIPÁSZTORI (IGEHIRDETŐI) TISZTSÉG**

**Charles Simeon prédikációja**

Forrás: C.Simeon: THE MINISTERIAL OFFICE, Disourse No. 992. From Horae Homileticae. <https://bible.prayerrequest.com/7511-simeon-charles-horae-homileticae-commentary-21-volumes/isaiah/58/1/58/1/>

Ézs 58:1. ***1 Kiálts teljes torokkal, ne kíméld; mint trombita emeld fel hangodat, és hirdesd népemnek bűneiket, és Jákób házának vétkeit.*** Kétségtelen, hogy Isten egyik leggazdagabb kegyelme az emberekkel szemben az volt, hogy közülök egy bizonyos rendet (osztályt) rendelt arra, hogy az ő követei legyenek a bűnös világhoz, és kérjék bűntársaikat, hogy béküljenek meg vele. Az istentelenek valóban soha nem értékelték helyesen ezt a kegyelmet: mert a világ kezdetétől fogva a Magasságos prófétáit "Izrael megháborítóinak" tekintették, akik gyűlöletre és megvetésre alkalmasak. "Melyik prófétát - mondja áldott Urunk - nem üldözték-e atyáitok"? De amikor egy megbizatást kap valaki, hogy Isten gondolatát és akaratát hirdesse, jaj lesz neki, ha nem végzi el a rábízott hivatalt.

A felolvasott szavak természetesen arra késztetnek, hogy elétek állítsam,

**I. A lelkész (igehirdető) hivatalát** -

Ez az, hogy "megmutassa az embereknek vétkeiket és bűneiket". De feltehetjük a kérdést: Mi szükség van szolgálatukra egy ilyen cél érdekében, mint ez? Nem ismerjük-e mindannyian jobban önmagunkat, mint ahogyan bárki más ismerhetne minket? Ismerheti-e bárki is olyan jól a szívem működését vagy az életem cselekedeteit, mint én magam? Erre azonban azt válaszolom, hogy,

**1. A világnak szüksége van ilyen figyelmeztetőre...**

[Az emberek többségében olyan meggondolatlanság uralkodik, hogy egyáltalán nem tudatosul bennük, hogy nagy bűnöket követtek el. Soha nem gondolnak Isten törvényének követelményeire; magatartásukat soha nem vetik más mércéhez, mint a közvéleményhez; és megelégednek azzal, hogy minden rendben van, amíg nem sértik meg azokat a törvényeket, amelyeket a körülöttük élők közös egyetértése hozott létre életük szabályozására. Ami Isten törvényének szellemiségét illeti, azt egyáltalán nem ismerik; és következésképpen soha nem is álmodnak arról, hogy a nyílt cselekedeteiken kívül bármiért is felelősek lennének Isten előtt; vagy ha úgy gondolják, hogy az indítékaikért felelősek, akkor elismerik, hogy *jót akarnak (szándékukban),* még akkor is, ha tudatában vannak annak, hogy *rosszul cselekedtek*: és bár cselekedeteik nem voltak teljesen helyesek, meggyőzik magukat arról, hogy szívük jó, és hogy a kötelesség útjáról való letérésük inkább a véletlennek, mint a szándéknak, és inkább a kísértésnek, mint a rosszra való megrögzött hajlamnak volt köszönhető.]

**2. Azok is, akik "Isten népének" neveztetnek, és akik "Jákob magvának" tartják magukat, egy cseppet sem kevésbé szorulnak oktatókra, mint a gondatlan világ -**

[Lásd a beszámolót azokról, akikhez a prófétát küldték: "Naponta keresték Istent, és örömmel tudakozták az ő útjait, mint olyan nép, amely igazságot cselekszik, és nem hagyja el Istene rendeléseit; sőt az igazságosság rendeléseit is kérdezték Istentől; örömüket lelték abban, hogy Istenhez közeledjenek [2. ver.]." Lehetett-e az ilyeneknek, mint ezek, olyan vétke, amelyről tájékoztatni kellett őket, és olyan bűneik, amelyek veszélyeztették a lelküket? Igen: "szívük nem volt rendben Istennel": "részrehajlóak voltak a törvényben": külső engedelmességüket tették az életfontosságú istenfélelem helyére: bíztak abban is, hogy cselekedeteik elég jók ahhoz, hogy Istennek ajánlják őket, és igazoló igazságot képeznek előtte; sőt panaszkodtak, hogy Isten nem érdemüknek megfelelően jutalmazza őket. És hány ilyen alakot találunk *közöttünk*! Hányan vannak, akik, miközben örömüket lelik abban, hogy Isten házát látogatják, azt képzelik, hogy vallási szertartásaik révén jogosulttá válnak az ő kegyelmére!

Minden ilyen emberrel kapcsolatban azt kell mondanom, hogy a lelkészek (igehirdetők) kötelessége, hogy "megmutassák nekik bűneiket". Kötelességük, hogy mások tájékoztatására (informálására) felkutassák Isten gondolatát és akaratát, és hogy mindenkinek a lelkiismerete elé állítsák a sokféle vétküket. Arra kell törekedniük, hogy az emberek elé tartsák Isten törvényének tükrét, hogy lássák saját bukott képmásuk romlását, és arra ösztönözzék őket, hogy megbékélést keressenek megbántott Istenükkel. Mindenkinek fel kell mutatniuk azokat a bűnöket, amelyek a legkönnyebben gyötrik őt; és ki kell hirdetniük neki azokat az ítéleteket, amelyeket Isten az ő igéjében kimondott ellene].

Miközben azt állítjuk, hogy ez a kötelességük, helyénvaló lesz megjegyeznünk,

**II. A módot, ahogyan ezt teljesíteni kell...**

Az itt adott utasítás világos és határozott. Akik megbízást kaptak arra, hogy Isten nevében beszéljenek, azoknak át kell adniuk az üzenetüket,
 **1. Komolysággal (buzgósággal) -**

[Puszta tanácsadás vagy baráti tanácsadás nem az, ami ilyen alkalmakkor illik hozzájuk: "Hangosan kell kiáltaniuk, és fel kell emelniük hangjukat, mint egy harsonát", csakhogy valamilyen módon felébreszthessék azok álmos lelkiismeretét, akikhez beszélnek. Isten követeinek tekintve magukat, teljes tekintéllyel kell beszélniük, nem félve senki személyétől; hanem az igazságot hirdetve, akár meghallgatják az emberek, akár nem; és éppen azzal a móddal, ahogyan isteni üzenetüket átadják, kell megmutatniuk, hogy élet és halál kérdéséről van szó; és hogy az általuk kimondott szó "nem emberi szó, hanem valóban és igazában Isten szava"].

**2. Hűséggel...**

[Nem szabad "kímélniük" senkit, még akkor sem, ha az elkövető mégoly nagy és hatalmas, vagy mégoly kedves és gyengéd. Ahogy Keresztelő János megdorgálta Heródest, akinek a kezében volt az élete, úgy kell nekik is hűségesnek lenniük még a leghatalmasabbakkal szemben is a földön. Nem szabad tiszteletet mutatniuk a személyek iránt, és nem szabad eltitkolniuk semmit, aminek kijelentésére felhatalmazást kaptak; hanem pártatlanul meg kell dorgálniuk, és "Isten egész tanácsát" kell közölniük velük. "Miután megkapták Isten szavát, hűségesen kell azt mondaniuk". Hűségesnek kell lenniük Isten kedvéért, akinek a követei ők; és a nép kedvéért, amelynek örökkévaló jóléte forog kockán; és a saját érdekükben is, mivel "ha valaki elpusztul a lanyhaságuk miatt, mindazoknak a vére az ő kezükből lesz számonkérve"].
 **Alkalmazás:** Engedjétek meg, testvéreim, hogy most teljesítsem hivatalomat veletek kapcsolatban...

**1. Azokhol szólok, akik teljesen gondatlanok és közömbösek...**

[Azt képzelhetitek, hogy Isten nem vesz tudomást a bűnetekről: de valójában mindegyiket utálattal szemléli, és feljegyzi emlékezetének könyvébe, hogy a eljövendő ítéleten felhozza ellenetek. Igaz, hogy ha megbánjátok őket, akkor mind "eltörli azokat, mint a hajnali felhőt"; de ha megtéretlenek maradtok, akkor mindezek utólérnek benneteket, és az örök kárhozatba süllyedtek. Nem kívánlak benneteket fölöslegesen megijeszteni; de saját lelkem veszélyeztetése árán is ki kell mondanom az igazságot; és azt kell mondanom, hogy hacsak meg nem tértek, mindnyájan elvesztek. De "ha bűnbánatot tartotok (megtértek), és elfordultok minden vétketektől", akkor felhatalmazást kapok arra, hogy kijelentsem, hogy "vétkeitek nem lesznek a vesztetek"].

**2. Azokhoz is szólok, akik Isten népének tartják magukat...**

[Nem kérdezem most, hogy önigazult formalisták vagytok-e, vagy képmutató hitvallók: de bármelyik osztályba is tartoztok, ki kell jelentenem, hogy "Istent nem lehet becsapni; hanem amit az ember vet, azt aratja is: aki testnek vet, az testből arat romlást; aki pedig a Léleknek vet, az örök életet arat a Lélektől". Ne képzeljétek, hogy Isten aszerint ítélkezik, ahogyan ti magatokat értékelitek. Nem: le fogja venni a képmutatóról az álarcot, és mindenkit a cselekedetei szerint fog megítélni. Könyörögjetek tehát hozzá, hogy "igazságot tegyen szívetek legmélyébe, és tegyen benneteket egészen új teremtményekké Krisztus Jézusban; így lesztek elfogadva az ő szeretett Fiában, és bátran állhattok meg előtte megjelenésének nagy napján"].
[**https://bible.prayerrequest.com/7511-simeon-charles-horae-homileticae-commentary-21-volumes/isaiah/58/1/58/1/**](https://bible.prayerrequest.com/7511-simeon-charles-horae-homileticae-commentary-21-volumes/isaiah/58/1/58/1/)

 **AZ ISTEN ÁLTAL IGÉNYELT SZOLGÁLATOK**

**Charles Simeon prédikációja**

Forrás: C.Simeon: THE SERVICES WHICH GOD REQUIRES Disourse No. 993. From Horae Homileticae. <https://bible.prayerrequest.com/7511-simeon-charles-horae-homileticae-commentary-21-volumes/isaiah/58/5/58/11/>

***Ézs 58:5-11. 5 Hát ilyen a bőjt, a melyet én kedvelek, [és olyan] a nap, a melyen az ember lelkét gyötri? Avagy ha mint káka lehajtja fejét, és zsákot és hamvat terít maga alá: ezt nevezed-é bőjtnek és az Úr előtt kedves napnak? 6 Hát nem ez-é a bőjt, a mit én kedvelek: hogy megnyisd a gonoszságnak bilincseit, az igának köteleit megoldjad, és szabadon bocsásd az elnyomottakat, és hogy minden igát széttépjetek? 7 Nem az-é, hogy az éhezőnek megszegd kenyeredet, és a szegény bujdosókat házadba bevigyed, ha meztelent látsz, felruházzad, és tested előtt el ne rejtsd magadat? 8 Akkor felhasad, mint hajnal a te világosságod, és meggyógyulásod gyorsan kivirágzik, és igazságod előtted jár; az Úr dicsősége követ. 9 Akkor kiáltasz, és az Úr meghallgat, jajgatsz, és ő azt mondja: Ímé, itt vagyok. Ha elvetended közüled az igát, és [megszünsz] ujjal mutogatni és hamisságot beszélni; 10Ha odaadod utolsó falatodat az éhezőnek, és az elepedt lelkűt megelégíted: feltámad a setétségben világosságod, és homályosságod olyan lesz, mint a dél. 11 És vezérel téged az Úr szüntelen, megelégíti lelkedet nagy szárazságban is, és csontjaidat megerősíti, és olyan leszel, mint a megöntözött kert, és mint vízforrás, a melynek vize el nem fogy.***

Nem ritka, hogy a szívükben képmutató emberek szinleg nagy vallási hitvallást tesznek, és még magára Istenre is panaszkodnak, hogy nem eléggé jutalmazza meg az ő ügyében tanúsított buzgóságukat. A farizeus, aki böjtjeivel és alamizsnálkodásaival dicsekedett, jól jellemzi ezt a jellemvonást. De a ilyen személyek ellen a lelkésznek kötelessége a leghatározottabb tanúságot tenni. A prófétának adott felszólítás így szólt: "Kiálts hangosan, ne kímélj, emeld fel szavadat, mint a trombitát, és mutasd meg népemnek vétkeiket, Jákob házának pedig bűneiket". És mik voltak azok a vétkek, amelyeket ilyen szigorúan el kellett marasztalni? A rendeletek teljes elhanyagolása volt az? Nem: elismeri, hogy a nép bővelkedett a vallás külsőségeiben: "Korán keresnek engem", mondja Isten, "és örömmel tudakozzák útjaimat, mint olyan nép, amely igazságot cselekedett, és nem hagyta el az igazság rendeléseit; örömüket lelik abban, hogy Istenhez közeledjenek". De az istenfélelem iránti látszólagos buzgóság közepette a szívükben őszintétlenek voltak. A kötelességek betartása a büszkeség elvéből fakadt, és rejtett utálatosságaik leplezésére szolgált. Maga a "böjtjük" nem volt más, mint a legaljasabb képmutatás megnyilvánulása, amit Isten gyűlölt. A próféta, akinek az ilyen visszataszító magatartás elítélése volt a feladata, megmondja nekik, hogy milyen böjtjeiknek kell lenniük, hogy Isten elfogadja és jóváhagyja őket.

 Ezt a kijelentést megvizsgálva ki fogjuk mutatni,

 **I. Mit követeltek meg Isten népétől a régi időkben a megalázkodás időszakaiban...**

 Fel voltak szólítva, hogy böjtöléssel fejezzék ki bűnbánatukat [Jóel 2:15-17.]. De a külső szolgálat, bármennyire is alázatosnak tűnt, nem volt elfogadható Isten előtt, ha nem járt együtt a megfelelő lelki beállítottsággal és életmódváltással. Ezért a próféta magához a néphez fordult, hogy az áhítatuk őszinteségének bizonyítására egész magatartásukban változásnak kell bekövetkeznie, és az igazságosság és a szeretet rég elhanyagolt kötelességeinek megszokott gyakorlására van szükség.

 [A zsidók mind a babiloni fogság előtt, mind pedig utána nagyon hajlamosak voltak a zsarolásra és az elnyomásra [Jer\_34:9-11. és Neh\_5:5.]. Jóvátétel azoknak, akiket becsaptak és rabszolgasorba taszítottak; hogy tartózkodjanak attól, hogy "ujjal mutogassanak" gúnyosan és fenyegetően azok ellen, akiket megkárosítottak, vagy hogy "hiú ígéretekkel" megtévesszék őket a kárpótlásról; és hogy "teljesen megtörjenek minden igát", amellyel testvéreiket sanyargatták és elnyomták - ezek voltak a legelső **cselekedetek**, amelyekkel **bizonyítaniuk kellett a bűnbánatuk őszinteségét**; mivel az ilyen kegyetlenségek elkövetésével a valódi bűnbánatnak a legkisebb mértéke sem állhatott együtt.

 De e szokások megváltoztatásához Isten az **irgalmasság gyakorlását** is megkövetelte tőlük. "Etessék meg az éhezőt és ruházzák fel a mezítelent", és tekintsenek minden embert testvérüknek, akit "saját testüknek": az emberi nem legszegényebbjét fel kell venniük, és "ha az alkalom úgy kívánja, a saját házukba kell vinniük", hogy hatékonyabban segítsenek rajta: olyannyira együtt kellett érezniük vele, hogy nem csupán a pénztárcájukat, de még "a lelküket" is "elő kellett venniük" az ő megsegítésére; és úgy kellett gyakorolniuk a jótékonyságukat, hogy ne csupán vigasztalják, hanem "kielégítsék" az ő nyomorúságos lelkét." Ez az a lelkület, amelyet Isten szeret; ezt a lelkületet mindenféle külső szolgálatnál végtelenül jobban helyesli; és ezt követelte meg népétől, mint az újjászületett szív legjobb bizonyítékát, és mint iránta való szeretetük legbiztosabb jelét].

 **Egy ilyen változás, mint ez, biztosította őket, a leggazdagabb áldásokat fogja lelkükre záporozni.**

 [Lehetnek sötét és nyomorúságos időszakaik, akárcsak másoknak; vagy gonosz emberek rágalmazhatják őket, igen, és kegyetlen üldöztetésekkel zaklathatják őket: de ha bővelkednek az előbb említett mennyei tulajdonságokban, "világosságuk felhasad, mint a reggel, és sötétségük olyan lesz, mint a déli nap; igen, egészségük hamar kivirgágzik", és sokkal gazdagabb vigasztalást tapasztalnak majd saját lelkükben, mint amilyet valaha is adtak vagy adhattak szenvedő testvéreiknek: "Igazságuk, amelyet megkérdőjeleztek, előttük jár", hogy igazolja valódi jellemüket; és "az Úr dicsősége lesz a jutalmuk", amely, mint a felhő és a tűzoszlop, közbelép közöttük és üldözőik között, hogy hatékonyan megőrizze és megvédje őket. Bármire is van szükségük, szabadon fordulhatnak Istenhez érte; és amikor kiáltanak hozzá, ő megjelenik előttük, mondván: "Itt vagyok, itt vagyok, és bármit akarsz, megadom neked". Ha kétségeik lennének, hogyan cselekedjenek, "az Úr állandóan vezetni fogja őket"; ha bármilyen különleges szükségben vagy nyomorúságban lennének, ő "kielégítené lelküket a szárazságban, és még csontjaikat is megerősíti", hogy kegyelmeik "mint a jól öntözött kert" virágozzanak, és vigasztalásaik bőségesen áradjanak "mint a vízforrás, amelynek vize nem fogy el"].

 Ez pedig arra vezet engem, hogy megmutassam,

 **II. Mit követel tőlünk Isten ebben az időben.**

 Különleges felhívás van mind Istentől az ő gondviselésében, mind a birodalom legfelsőbb hatóságaitól, hogy ebben az időben böjtben és imádságban alázzuk meg magunkat. De vigyáznunk kell, nehogy azt higgyük, hogy a puszta külső szolgálatnak bármi haszna lesz, ha nem tesszük hozzá a szív és az élet azon reformációját, amelyet Isten a mi kezünktől követel: Azt mondom tehát, hogy,

 **1. Ugyanazokat a kötelességeket követeli meg tőlünk, mint a régi népétől** -

 [El kell távolítanunk magunktól mindent, ami a szeretettel ellenkezik, és az éllet minden területén szokásunkká kell váljon a szeretet gyakorlása. Sok olyan dolog van, melyek büszkeségből és önzésből valók, amelyet a világ szokásai szentesítenek, de mégis vigyáznunk kell, hogy ne gyakoroljuk - - - -

 Amikor a *nemzeti megalázkodás* napján szólok hozzátok, joggal utalhatok arra a nagy nemzeti bűnre, hogy több ezer embertársunkat tartjuk rabszolgasorban, és úgy bánunk velük, mintha nem rendelkeznének az emberi jogokkal sem érzésekkel - - - Amíg ez így megy, addig Istennek szükségszerűen feddődnie kell velünk; és nem is várhatunk mást tőle, mint hogy a legsúlyosabb nemtetszése érjen minket - - - - De az elnyomásnak számos olyan példája van, amely az emberiséggel való mindennapi érintkezésünkben tapasztalható, és amely, bár nem olyan kirívó jellegű, mint a rabszolga-kereskedelem, mégis a legbántóbb Isten szemében: És ezekkel szemben mindannyiunknak egyénileg résen kell lennünk; mert Isten a sértett fél bosszúállója, bárki legyen is az, és számon fog kérni rajtunk minden rosszat, amit neki okozunk.

 De ez csak egy kicsiny, egy nagyon kicsiny része annak a kötelességnek, amellyel az emberiség tagjaival (embertestvéreinkkel) szemben tartozunk. Úgy kell tekintenünk embertársunkra, bármennyire is szegény és nincstelen, "mint saját testünkre", és ugyanúgy kell aggódnunk szükségleteinek enyhítéséért, mint saját testünk egy tagjának jólétéért és egészségéért. Szeretetünk mértékének nem szabad más határokat ismernie, mint testvérünk reális szükségletei és saját képességünk, hogy segítsünk rajta. És a szeretet e gyakorlataiban oly nagy örömünknek kell lennie, hogy lelkünk leggyöngédebb érzéseit előhívják, és magunknak is nagyobb boldogságot okozzon, mint amekkora örömet bármilyen jótétemény közlése nyújthat a címzettnek.

 Ez a megfelelő elfoglaltság egy ilyen időszakban; és e nélkül (a szívbeli hozzáállás nélkül) a külső áldozataink nem lesznek jobbak, mint "a kutya nyakának levágása, vagy a disznó vérének felajánlása [Ézs\_1:10-17; Ézs\_66:3.]"].

 **2. Ugyanazokat a bátorításokat nyújtja nekünk is -**

 [Sok vallásos ember gondolkodásában van egy nagyon indokolatlan féltékenység a jótékonysággal kapcsolatban, ami a gazdag jutalmat illeti, amit maga után azok számára, akik bővelkednek benne. A
Szentírás azonban tele van ilyen értelmű kijelentésekkel; sőt Isten még azt is kijelenti, hogy "igazságtalannak" [Zsid\_6:10.] tartaná magát, ha elmulasztana megjutalmazni minket azokért a javakért, amelyeket őérette másoknak adunk. Igaz, hogy a mi jótékonysági cselekedeteink nem *mennek előttünk*, *hogy elnyerjék* Isten kegyét *bűneink bocsánatára*. Semmi más, csak Krisztus vére teheti *ezt* meg; és semmi más, csak az ő tökéletes, nekünk tulajdonított igazságossága képezhet számunkra megigazító igazságot; ez magunktól el nem érnénk még akkor sem, ha minden vagyonunkat a szegények táplálására, vagy testünket a tűzre adnánk. De a szeretet-cselekedeteink, ha a Krisztusba vetett hitből és az ő neve iránti szeretetből fakadnak, "*követni fognak minket*" [Jel\_14:13.], *mint a bennünk lévő isteni életelv bizonyítékai*, és mint annak igaz jelei, hogy Istent az ő rendelt módján akarjuk/kívánjuk szolgálni és tisztelni.

 De nem kell tovább mennünk az előttünk lévő szakasznál, hogy lássuk, milyen bizonyságokat ad Isten jóváhagyásáról mindazoknak, akik a szeretet gyakorlásában élnek. Lehet, hogy cselekedeteink olyannyira magánügyek, hogy "jobb kezünk nem tudta, mit tett bal kezünk": de Isten maga fog tanúságot tenni rólunk, és cselekedeteinket nem csak mint jóváhagyásának tárgyait hozza felszínre, hanem mint olyan indokokat, amelyek alapján eljár a nekünk járó dicsőség elosztásakor [Mt\_25:34-36.]. Ebben a jelen időben is olyan áldásokat fog osztogatni, amelyeket aligha ér fel a képzelet. Vegyük a szövegemben szereplő különböző kifejezéseket: elemezzük őket: alkalmazzuk őket a lélekre teljes terjedelmükben és erősségükben: tekintsük őket úgy, mint amelyek megfelelnek minden lehetséges szükségletnek: és lássuk magát Istent, mint aki elkötelezte magát, hogy mindezeket megvalósítja: és akkor tekintsük mindezeket csak előjátéknak ahhoz a dicsőséghez, amelyet a távozásunk pillanatában kapunk majd: Egyszóval, csak teljes mértékben ismerjétek meg az ígéreteket, amelyeket itt Isten ősi népének adatak, és semmi másra nem lesz szükségetek, hogy bizonyítsátok a szeretet kiválóságát és azoknak a boldogságát (áldott voltát), akik Istenért teljesen odaszánják magukat, hogy teljesítsék e szeretet magas kötelességeit.]

 **Lásd most,**

 **1. Hogyan fordítsuk jóra a mai nap szolgálatát** [Megjegyzés: E szavak enyhe megváltoztatásával a téma a gyorsan közelgő, vagy a jelenbeni, vagy a múltbeli böjt témájához igazítható].

 [Bár az alázat külső jeleit nem szabad elhanyagolni, a lélek belső helyreigazítása legyen a legfőbb célunk. "Bűneinket az igazságossággal, vétkeinket pedig a szegényeknek való irgalmassággal kell letörnünk" [Dán\_4:27.]. Igazságosan cselekedni és az irgalmasságot szeretni, ezek a legfőbb dolgok, amelyeket Isten megkövetel tőlünk, mint az előtte való megalázkodásunk őszinteségének bizonyítékait és jeleit. Ha tehát az Úr számára kedves napot akarunk eltölteni, akkor komolyan álljunk neki annak a munkának, amelyet maga Isten jelölt ki számunkra, kijavítva s helyrehozva mindazt, amiről tudjuk, hogy helytelenül tettük (viselkedtünk), és a végsőkig teljesítve a könyörületesség és a szeretet minden hivatalát. Valóban különbséget kell tennünk aközött, amit azért teszünk, hogy *elfogadást nyerjünk* *Istennél*, és aközött, amit azért teszünk, hogy *kedvében járjunk és tiszteljük Őt*. Ahhoz, hogy kegyelmet nyerjünk tőle, egyszerűen hinnünk kell Krisztusban; de ahhoz, hogy dicsőítsük az ő nevét, minden lehetséges alkalmat meg kell keresnünk a jócselekedetekre, és képességeinkhez mérten a lehető legjobban elő kell segítenünk a körülöttünk élők épülését és boldogságát].

 **2. Hogyan szerezhetjük meg a földi mennyországot -**

 [A vallásos emberek (hitvallók, hívők), amikor csak kevés vigaszt élveznek a saját lelkükben, hajlamosak ezt saját méltatlanságuk érzésére vonatkoztatni, és inkább alázatosságuk bizonyítékának tekinteni. A legtöbb esetben azonban, úgy vélem, a szeretetszolgálat szokásos elhanyagolására vagy nagyon részleges teljesítésére kell ezt visszavezetni. Az emberek többsége túlságosan önző a szokásaiban, és túlságosan nem törődik embertársai szükségleteivel és Istene becsületével. Az előttünk lévő szakaszban láttuk, hogy Isten mit tenne értünk, ha a szeretet kötelességeiben és hivatalaiban kitennénk magunkat érte. Azt mondta nekünk, hogy "másokat felüdítni - ez útja annak, hogy magunk is felüdüljünk", és bőkezűen osztogatni másoknak – ez az útja annak, hogy bő adagot öntsünk a saját keblünkbe. Bővelkedjünk tehát egyre inkább minden jó cselekedetben, és biztosan meg fogjuk tapasztalni, hogy "az igazságosság műve a béke, és az igazságosság hatása a nyugalom és a bizonyosság örökké [Ézs\_32:17.].

[**https://bible.prayerrequest.com/7511-simeon-charles-horae-homileticae-commentary-21-volumes/isaiah/58/5/58/11/**](https://bible.prayerrequest.com/7511-simeon-charles-horae-homileticae-commentary-21-volumes/isaiah/58/5/58/11/)

 **ISTENI UTASÍTÁS A NYUGALOM NAPJÁNAK HELYES MEGTARTÁSÁRA**

**Charles Simeon prédikációja**

Forrás: C.Simeon: OBSERVANCE OF THE SABBATH ENJOINED, Disourse ÍNo. 994. From: Horae Homileticae. <https://bible.prayerrequest.com/7511-simeon-charles-horae-homileticae-commentary-21-volumes/isaiah/58/13/58/14/>

***Ézs 58:13-14. 13 Ha megtartóztatod szombaton lábadat, és nem űzöd kedvtelésedet szent napomon, és a szombatot gyönyörűségnek hívod, az Úr szent és dicsőséges [napjá]nak, és megszenteled azt, dolgaidat nem tevén, foglalkozást sem találván, [hamis] beszédet sem szólván: 14 Akkor gyönyörűséged lesz az Úrban; és én hordozlak a föld magaslatain, és azt mívelem, hogy Jákóbnak, atyádnak örökségével élj; mert az Úr szája szólt!***Hogy a nyugalom napja, (Úr napja) megtartása egyetemes és örökös kötelezettségnek volt szánva, ahhoz nem férhet kétség. E kötelesség már a Paradicsomban az emberek elé lett tárva: és a rá vonatkozó parancsolat, amikor a Sínai-hegyen megújíttatott az embereknek, az összes többi erkölcsi parancsolathoz hasonlóan magának Istennek a kezével lett a kőtáblára írva. A zsidó próféták úgy beszéltek róla, mint amely az evangéliumi rendtartás alatt is fennmarad [Lásd Ézs\_56:1; Ézs\_56:4. 6].]: és az apostolok nyilvánvalóan folytatták a megtartását, csak a hét utolsó napjáról helyezték át az elsőre, Urunk halottaiból való feltámadásának és a megváltás művének emlékére, amely ezáltal beteljesedett [Lásd: Jn 20:19. 26. Csel\_20:7. 1Kor\_16:2.]. A hozzá kapcsolódó szertartási törvények hatályon kívül vannak helyezve; de az erkölcsi része ugyanúgy érvényben van, mint valaha.

Az előttünk lévő szakaszból láthatjuk,

**I. Milyen fényben kell tekintenünk a szombatra.**

A megbecsülés, amelyben azt tartanunk kell, itt különbözőképpen van kifejezve: azt vagyunk itt tanítva, hogy tartsuk ezt a napot,

**1. Szentnek -**

[Mindaz, amit a törvény szerint Istennek szenteltek, szentnek számított: el volt választva minden profán vagy hétköznapi használattól, és kizárólag arra a célra használták, amelyre el lett különítve. Így a szombat, mivel Isten különleges szolgálatára lett szentelve, szövegünkben "Isten szent napjának" van nevezve; és "szentség az Úrnak". Az Újszövetségben is így nevezik: "Az Úr napja [Jel\_1:10.]". Ezért nyilvánvaló, hogy minden részét az Úr tulajdonának kell tekinteni, és csakis az ő számára kell hasznosítani. Tiszteletet kell éreznünk iránta, pontosan úgy, mint bármely más, az Úrnak szentelt dolog iránt: és ahogyan megborzongunk Belsazár istentelenségétől, hogy egy lakomán használta a Jeruzsálemből elvitt szent edényeket, noha ő maga nem volt Jehova imádója; még inkább meg kell borzonganunk, akik elismerjük a nyugalom napja, (Úr napja) szentségét, a gondolattól, hogy annak bármely részét elidegenítsük attól, akihez az kizárólagosan tartozik].

**2. Tiszteletre méltónak-**

[Ha valaki a törvény alatt a templomot, az áldozatokat és a szentély edényeit csak közönséges háznak, közönséges eszközöknek vagy közönséges ételeknek tartotta volna, akkor úgy tekintették volna, mint aki nagyban meggyalázta Istent. Így a szombatot éppen a szentsége kell, hogy "tiszteletreméltóvá" tegye a mi megítélésünkben; és azon kell fáradoznunk, hogy "tiszteletünket" minden lehetséges módon kifejezzük].

**3. Örömtelinek (gyönyörűségesnek) -**

[E nap eljövetelét szent örömmel kell üdvözölnünk: azt kell mondanunk: "Ez az a nap, amelyet az Úr rendelt; örvendezünk és vigadjunk ezen ". Ha feltételezhetnénk egy angyalt, akit leküldnek erre az alsóbb világra, hogy valamilyen közönséges foglalkozáson dolgozzon, és minden hetedik napon megengednék neki, hogy visszatérjen mennyei lakhelyére, és azt a napot az ízlésének megfelelő foglalkozásokkal töltse, milyen örömmel várná annak a napnak a rendszeres visszatérését! Így kell lennie velünk is; és így is *lesz, amennyiben* elérjük e boldog lelkek gondolkozásmódját és lelkületét. Nem mintha pusztán a test pihenésének napjaként örülnénk neki, hanem mint olyan napnak, amelyen Isten Mózeshez hasonlóan arra hív bennünket, hogy feljöjjünk, és az Ő szent hegyére jöjjünk, hogy vele beszélgessünk: és ahelyett, hogy lerövidítenénk, vagy panaszkodnánk, hogy hosszú és fárasztó, inkább azt kellene mondanunk Péterrel együtt: "Jó nekünk itt lenni", és szinte sajnálnánk, hogy elérkezett az idő, amikor le kell szállnunk a hegyről az időleges és az érzéki dolgok kevésbé kellemes elfoglaltságaihoz.].

De haladjunk tovább, hogy pontosabban megállapítsuk,

**II. Hogy milyen módon kell azt felhasználnunk...**

Hogy milyen módon *ne* használjuk, azt itt világosan tudtunkra van adva...

[A világi dolgok, a testi örömök és a haszontalan beszélgetések mind kifejezetten tiltva vannak: "Nem szabad a magunk módján cselekednünk, nem szabad a magunk örömét keresnünk, nem szabad a magunk szavait beszélnünk". A hét minden más napján találhatunk időt ezekre a dolgokra; de a nyugalom napján, (Úr napján) teljesen ki kell zárni őket. Súlyos tévedés azt képzelni, hogy a napi nyilvános istentisztelet után szabadon foglalkozhatunk hiábavaló tevékenységekkel, amelyeket csak azért találtak ki, hogy elszórakozzák (agyonüssék) az időt, amely egyébként a kezünket terhelné: vannak a naphoz illő tevékenységek, és kizárólag ezekkel kell töltenünk az időnket. Ezzel nem azt akarjuk mondani, hogy az olyan dolgokat, amelyeket nem lehet sem megelőzni, sem elhalasztani, nem szabad ártatlanul elvégezni: mert még a törvény alatt is megengedtek egy bizonyos mozgásteret azzal kapcsolatban, hogy "mit kell mindenkinek ennie" [2Móz 12:16.]. Azokra a dolgokra vonatkozólag, amelyek valóban szükségesek, jogosultak vagyunk azt mondani, hogy "Isten irgalmasságot akar, és nem áldozatot "; de mindenkinek vigyáznia kell, nehogy becsapja saját lelkét; mert Isten könnyen megvizsgálja s felfedi a szív rejtett indítékait; és bizonyosan jónak vagy rossznak ítéli meg cselekedeteinket, aszerint, ahogyan azok minőségét az ő szeme megítéli. Ha a nyugalom napja, (Úr napja) megszegése nem szándékosan történik, mint például a tűzoltás, vagy az ember vagy állat iránti könyörületesség gyakorlása esetén, akkor rendben van; de ha a könnyebbség, az érdek vagy az élvezet szempontjai késztetnek bennünket arra, hogy Istentől elidegenítsük azt az időt, amelyet az ő szolgálatára kellene szentelnünk, biztosak lehetünk abban, hogy az ítélet napján felelnünk kell érte.].

**E napon egyetlen célunk az kell legyen, hogy "tiszteljük Istent"...**

[A szolgálatok, amelyeket azon a napon Istenünknek kell végeznünk, különbözőek, és mind összeegyeztethetők egymással (kiegészítik egymását). Az első kétségtelenül *magánjellegű:* sajátos módon az olvasásnak, az elmélkedésnek, az imádságnak kell szentelnünk magunkat. Minden nap kutassuk a Szentírást, de különösen ezen a napon; alkalmazzuk azt saját szívünkre, vizsgáljuk meg magunkat általa, és kérjük Istent, hogy tegye hatékonnyá azokat lelkünk megtérésére és üdvösségére. Belső szobánkból aztán menjünk ki, hogy *nyilvánosan* imádjuk Istent, és mindenki előtt tegyünk bizonyságot arról, hogy tiszteljük az ő tekintélyét, és hogy örömmel szolgáljuk őt. Miközben az imádság, az igehallgatás, vagy az Úr asztalánál való részvétel különböző szolgálataiba fogunk, különösen ügyelnünk kell arra, hogy lelkünk állapota illeszkedjen ahhoz a munkához, amelyben éppen részt veszünk; nehogy miközben azt valljuk, hogy Istent szolgáljuk, képmutató kijelentésekkel csak gúnyolódjunk és sértegessük őt. A napnak azon időszakaiban, amikor a magán- vagy közfeladatoktól elvonatkoztatva vagyunk, felszabadíthatjuk elménket, és hasznosíthatjuk időnket olyan tevékenységekkel, amelyek társadalmi (közösségi) jellegűek. A betegek látogatása, a szenvedők vigasztalása, a felnövekvő nemzedék oktatása, és mindenekelőtt az, hogy igyekszünk gyermekeinket és szolgáinkat tanítani, és "az Úr nevelésében és intésében nevelni" - mind Istennek tetsző szolgálatok, és csodálatosan illenek e szent nap szentségéhez. Nagyon félő, hogy különösen ez utóbbi kötelesség szomorúan elhanyagolt, még a vallásos családokban is; és hogy a vallásos világ nagy előszeretete, amelyet a nyilvános szolgálatok iránt tanúsítottak, használaton kívül helyezte azokat az önmegtagadóbb feladatokat, amelyek korábban a Szabbath napjának (nyugalom napja, Úr napja) napjának jelentős részét elfoglalták. De akármelyik feladatot is végezzük, nagy célunk az kell legyen, hogy "tiszteljük Istent"; megalázzuk magunkat, mintha az ő közvetlenebb jelenlétében lennénk, és igyekezzünk hűséges szolgáiként kedvében járni].

És a szombatot, ilyen szemléletben, vajon a sötétség napjának kell-e tekinteni? Nem; sokkal másképp fogunk róla vélekedni, ha meggondoljuk,

**III. milyen előnyökre számíthatunk a megfelelő megtartásától...**

Bármilyen utalás is van a szövegben a zsidóknak a babiloni fogságból való visszatérésére, nem kételkedhetünk abban, hogy az itt tett ígéreteknek magasabb és lelkibb jelentőségük van. Biztosítanak bennünket arról, hogy ha valóban úgy tartjuk meg a szombatot, ahogyan azt kell, akkor áldásban részesülünk,

**1. Istenben való gyönyörködéssel -**

[Nincs semmi, amit Isten nagyobb örömmel tisztelne (viszonozna), mint a Szabbath (nyugalom napja, Úr napja) megfelelő megtartását. Elvégezhetjük az e napra vonatkozó külső kötelességeket, és nem nyerünk anyagi hasznot: de ha valóban és komolyan törekszünk arra, hogy Istent az előbb leírt módon tiszteljük, akkor Isten közeledik hozzánk, kinyilatkoztatja magát nekünk, és örömmel és békességgel tölt el minket a hitben. És itt bátran fordulunk mindazokhoz, akik valaha is fáradoztak azon, hogy egy nyugalomnapot az Úrnak szenteljenek, hogy vajon nem tapasztalták-e, hogy a kegyelem és a békesség olyan mértékben áradt a lelkükbe, amely bőségesen kárpótolta a legnagyobb erőfeszítéseiket? Ki ne ismerné el, hogy egy nap, amelyet így töltöttek el Jehova udvarában és szolgálatában, jobb, mint ezer nap, amelyet e világ hiábavaló örömei között töltöttek el [Zsolt\_84:4.10.]? És ahol a szombatot így rendszeresen (szokásosan) tisztelik, ott megkockáztatjuk azt állítani, hogy olykor olyan boldogság árad a lélekbe, amilyet Dávid tapasztalt, amikor azt mondta: "Lelkem megelégszik, mintha zsirral és kövérséggel telnék meg lelkem, mikor víj ajakkal dicsérhet téged az én szám [Zsolt\_63:5.]:" Igen, "megelégednek Isten házának javaival, és ő megitatja őket gyönyörködésének folyójából [Zsolt\_36:8.]."].

**2. Győzelem a lelki ellenségeink felett -**

[Úgy tűnik, ez a jelentése annak a kifejezésnek, hogy "a föld magaslatain járatlak” [. Deu\_32:13.29.]": és ez beteljesedik mindazok számára, akik lelkiismeretesen hasznosítják nyugalomnapjaikat Istenük dicsőségére. Be kell vallani, hogy túl sokan azok közül, akik vallásosnak vallják magukat, alig, vagy egyáltalán nem haladnak előre az isteni életben: gonosz hajlamaik még mindig olyan erővel uralkodnak rajtuk, hogy egész életükben visszahúzzák őket. De ha megkérdeznénk, hogyan töltik nyugalomnapjaikat, és milyen erőfeszítéseket tesznek Isten dicsőítésére nyilvános, magánéleti és társadalmi kötelességeikben, hamarosan megtalálnánk lassú fejlődésük okát. Ahogyan Urunk azt mondta néhány bizonyos gonosz lélekről: "Ezek nem mennek ki, csak imádsággal és böjtöléssel", úgy mondhatjuk a sok hitvallóban uralkodó gonoszságokról: "Nem engednek, mert ilyen csekély erőfeszítéseket tesznek a nyugalomnapokon arra, hogy legyőzzék őket". Ha ezt a napot valóban és teljes egészében az Úrnak szentelnék, a Sátán nem tartaná többé az istenteleneket hűbéreseiként, és nem tudna akkora befolyást gyakorolni még mindig azokra, akik bevallottan levetették az ő igáját].

**3. A mennyei Kánaán teljes birtoklása-**

[Az a föld, amelyet Jákob örökségül kapott, a fenti Kánaánra előképe volt, amely valóban "tejjel és mézzel folyó". És nyugodtan állíthatjuk, hogy senki, aki lelkiismeretesen hasznosította itt nyugalomnapjait (az Úr napjait), soha nem maradt, és soha nem is maradhat el a mennyei nyugalomtól. Ezrek, akik a nyilvános hóhér keze által pusztultak el, szégyenüket és nyomorúságukat a Szabbath (nyugalom napja, Úr napja) elhanyagolására vezették vissza: de soha nem volt még példa arra, hogy valaki, aki a nyugalom napját megfelelően hasznosította, a bűnei uralma alatt halt volna meg. Az Úr napján történő istentiszteletek ugyanis nem állhatnak együtt a megtűrt és szándékos bűnnel: ellenkezőleg, e napok a mennyországra való felkészülést és annak előízlését képezik: a földön a szentek hit által látják Istenüket, a mennyben azonban szemtől szembe fogják látni őt: a földön mintegy megtanulják és elpróbálják szerepüket, a mennyben azonban a szentek és angyalok teljes kórusával együtt örökké tartó halleluja-t zengenek majd Istennek és a Báránynak.]
 **Lásd meg ebből:**

**1. Milyen ésszerűek Isten követelményei az ő evangéliumában!**

[Ha Isten a hét napból hatot követelt volna meg, hogy ilyen gyakorlatokkal töltsük, akkor nagyon is ésszerű lett volna, hogy engedelmeskedjünk neki: mennyivel inkább, amikor hatot ad nekünk a földi dolgokra, és csak egyet követel meg, hogy teljesen neki szenteljük! Ha ennek a napnak a szolgálatai rendkívvül fájdalmasak lennének is, akkor is méltán követelhetné őket tőlünk Az, aki ilyen nagy dolgokat tett értünk: és mennyivel inkább, amikor ilyen gyönyörködtetőek és jövedelmezőek! Ne sajnáljátok tőle ezt a napot, sem annak valamely részét, hanem szenteljétek teljes egészében és fenntartás nélkül az ő szolgálatára.]

**2. Milyen igazságos lesz azok elítélése, akik nem engedelmeskednek ez igéknek!**

[Aki elérte az ötven évet, annak *több mint hét évnyi szombatja volt*. Ó, micsoda áldásokat szerezhetett volna magának ez idő alatt, ha mindezeket a szombatokat az Úrnak szentelte volna! és micsoda ítéletet érdemel az, aki mindegyiket Isten szándékos elhanyagolására pazarolta el! Bármennyire is kevésre becsüljük is most az Úrtól rendelt nyugalomnapokat, hamarosan rá fogunk jönni, hogy a szentségtörésük nagymértékben növelte bűnünket és nyomorúságunkat. Adja meg az Úr, hogy ez a nbap ne múljon el, mint annyi más, lelkünk számára haszontalanul; hanem legyen mindannyiunk számára előkészület az örök nyugalomra!].
[**https://bible.prayerrequest.com/7511-simeon-charles-horae-homileticae-commentary-21-volumes/isaiah/58/13/58/14/**](https://bible.prayerrequest.com/7511-simeon-charles-horae-homileticae-commentary-21-volumes/isaiah/58/13/58/14/)

**Délelőtti istentisztelet: Mt 13,1-9 Az ige és a talaj**

**A MAGVETŐ**

**Charles Simeon [1759-1836] 1361. prédikációvázlata**

*Angolból fordította: Borzási Sándor (2021. Január 23. Lupény)*

Forrás: Charles Simeon: **THE SOWER,** Discourse No. 1361. <https://bible.prayerrequest.com/7511-simeon-charles-horae-homileticae-commentary-21-volumes/matthew/13/18/13/18/>

***„Halljátok meg a megvető példázatát!” (Mt 13:18)***

*[a vázlat alkalmazható a párhuzamos helyekre is: Mk 4:3-8. Mk 4:14-20. Lk 8:4-15]*

Az Isten Igéje, bárki hirdesse is azt, különböző hatást eredményez különböző embereken. Amikor maga Urunk hirdette, akkor sem győztek meg tanításai mindenkit. Apostolai is úgy találták, hogy nem mindenki fogadta el az általuk hirdetett igazságot. Így van ez ma is: az evangélium hallgatói közt nagyon különböző hatásoknak vagyunk a tanúi. Urunk előre megmondta, hogy ez így lesz mindig az egyházban. „Az Ő országának beszédét” maghoz hasonlította, mely különféle talajba hull, és az abból származó gyümölcsöket a különféle talajok különféle terméséhez. A Magvető példázatának megfejtésében az Úr vezetésével megfigyeljük:

**I. Az útszéli hallgatókat -**

Két dolog van, amelyekben a gondatlan igehallgatók az útszélre hullott magokhoz hasonlítanak:

**„Hallják az igét megértés nélkül” –**

[Csak szokásból vesznek részt az istentiszteleten. Nem azért jönnek igét hallgatni, hogy lelkük számára áldást nyerjenek. Elméjük valami olyasmivel van elfoglalva, amit láttak, vagy tettek, vagy valamilyen új üzleti tervről, vagy élvezetekről gondolkoznak. Így, bár hallják az igét, de szinte semmi figyelemre sem méltatják, vagy ha mégis, csupán a fogalmazási és előadási stílusra figyelnek. Nem csoda, ha semmi szilárd látásra nem jutnak az isteni igazságot illetően. ]

**Elveszítik az igét, sajnálat nélkül.**

[A „Sátán” sokkal többet foglalkozik velük, mintsem gondolnák. Akárcsak „az égi madarak”, körülöttük lebeg, hogy „elkapja a magot”. Az ige elhangzásakor nyomban elfordítja figyelmüket tőle. Nem is nehéz ezt elérnie: más gondolatokat sugall elméjükbe célja elérésére. Jól tudja, ha igazán „hinnék az igét, üdvözülnének” általa; s ha figyelemmel és nyíltsággal hallgatják, szívükben hit támad. Ezért szakadatlanul azon fáradozik, hogy elméjüket elfordítsa tőle. Ha végül valami elhintett igazság mégis maradna elméjükben, ezek gyorsan „le lesznek taposva” a váratlan napi események forgatagában. ]

Nagyon lehangoló, de tény, hogy ez az igehallgató csoport a legszámosabb. De vannak mások, akiknél az igehallgatás látszólag nem hiába történik:

**II. A köves-talajú hallgatók –**

Ezek, bár éppoly keményszívűek, mint az előbbiek, mégis különböznek tőlük –

**„Örömmel fogadják az igét” –**

[Érzelmeik, akárcsak mint egy vékony földpalást a sziklán, „befogadják az igét”. Annak újsága, és az abban való haszonélvezet reménye örömmel tölti el a szívüket. Megindulnak Krisztus szenvedésein, vagy az evangélium ígéretein, amint megindulnának bármilyen más jó hír, vagy megrendítő történet hallatán. „Azonnal” lelkesedni kezdenek a vallásért, látszólag felülmúlnak sokakat, kik régóta az Úr útján járnak. ]

**De „hamar megbotránkoznak” –**

[Sohasem döbbentek rá igazán a bűnösségükre, és nem érezték Krisztusra utaltságukat. Felkarolták az evangéliumot anélkül, hogy komolyan felszámolták volna a költséget. Nemsokára úgy találták, hogy „üldözéseket kell szenvedniük az ige miatt”: s ez, akárcsak „a nap” az ő erejében, áthatolt felszínes érzelmeiken, és elégette a magot, amely „nem vert gyökeret” soha az értelmükben és akaratukban. Ekkor aztán olyan hirtelen vetik el vallásukat, mint amilyen gyorsan felkarolták, és vagy „titokban maradnak el” a közösségtől, amelyhez csatlakoztak, vagy „nyíltan kifejezik nemtetszésüket” mit utóbbi igényeik keltettek bennük. ]

De nem csak ezek okoznak csalódást a magvető reményeinek:

**III. A tövises-talajú hallgatók –**

Ezek csoportja a leginkább hasonlít az igazi keresztyénekhez; de, bár hitvallásuk megtévesztőbb, végső sorsuk nem boldogítóbb az előzőknél.

**Ezek fenntartják vallásos jellegüket mindvégig –**

[Nem fitymálják le az igét, mint az útféli-hallgatók, nem vetik el vallásukat, mint a köves-talajúak. Többnyire fenntartanak bizonyos figyelmet az evangélium iránt; jobban ragaszkodnak Isten népéhez mint az előbbi csoportok; Istentiszteletet tartanak magányukban, családjukban éppúgy, mint a nyilvános gyülekezetben; és nem élnek semmilyen kirívó bűnben, ami összeegyeztethetetlen lenne jellemükkel. ]

**De a gyümölcs, amit teremnek, minőségében nem „jó és tökéletes”–**

[Sohasem voltak alaposan kitisztítva „a tövisektől”, melyeket természete szerint hajt a talaj. „E világ gondjai és gyönyörűségei” továbbra is marják szívüket. Folyton van „valami, amit jobban kívánnak”, mint a valódi szentséget. Ekként a talaj termőerejét elszívják a mérges gyökerek, s a levegő és a napfény éltető hatását „elfogják” a köröttük levő ágak. Ezért gyümölcsük sosem lesz megfelelően fejlett és érett. Hitvallásukból hiányzik a léleknek az a gyöngédsége, amely őszinteségüket tanúsítja. Imáikból az a szent állhatatosság, mely egyedül vívja ki a győzelmet. Dicsőítésükből az a szeretet és buzgóság, amely nélkül elfogadhatatlanok. Hívő életük engedelmességéből hiányzik az az isteni lendület, energia, amely Isten Lelke munkájából fakad.]

**De a magvetés mégsem hiábavaló, az elvetett mag nem lesz mindenütt gyümölcstelen –**

**IV. A jó-föld igehallgatók –**

Van egy igen lényeges különbség ezek és az előbbi igehallgató csoportok között –

**Az igét alázattal fogadják –**

[A többi igehallgatóknál a talaj – a szív - romlott volt. De ezek az igét „igaz és jó szívvel fogadják”. Nem úgy érti, hogy szívük teljesen mentes az emberi romlottságtól; hanem igaz szándék és vágy van bennük az ige áldásában részesülni. Nem kifogásolják az igét, sem nem törekszenek értelmét kiforgatni. Vágynak tanítást nyerni általa és teljesíteni mindazt, amit kér tőlük. Azt hallgatva, úgy alkalmazzák, mintha Isten szólna lelkeikhez, és ők „megértik az igét” (ezt a többiekről nem olvassuk). Látják annak értelmét, ízlelik édességét, és magukhoz ölelik örömmel, mint ami helyzetüknek megfelel. ]

**Szorgalommal hasznosítják azt –**

[Gondosan törekszenek az igazság „gyümölcsét teremni”. Viszont közülük „nem” mind „egyformán” valósítják meg ebbéli óhajukat. A ragyogó talentumok, kiterjedt hatáskör, vagy kedvező alkalmak képesíthetnek egyeseket felülmúlni a többieket. Másrészt: a szegénység és elzártság okozhatja, hogy mások fényes homályosabb. A kegyelem fokozatai akárcsak, mint a kedvezőbb éghajlat és gazdagabb talaj, nagymértékben befolyásolhatják a gyümölcsözés fokozatait. Egyesek, Pál apostolhoz hasonlóan, semmi mással nem gondolnak, csakis abban gyönyörködnek, hogy Istent imádják és szolgálják: szeretettől lángolnak nem csak barátaik felé, hanem legádázabb ellenségeik iránt is; és összes hajlamaikat, vágyaikat, gondolataikat az evangélium határozza meg. Mások, bár kevésbé kiválók, de szent buzgóság hevíti őket Mesterük szolgálatában: ha nem szárnyalhatnak is szeráfok szárnyain, kitartóan futnak, mint versenypályáján; és bár bizonyos gyengeségek alatt kell munkálkodniuk, Megváltójuk képét tisztán tükrözik. A kevésbé gyümölcsözők nem elégedettek teljesítményükkel: ők éppen úgy harcolnak a bűnnel, és vágynak olyan szentnek lenni, amilyen Isten. ]

**Felszólítás (alkalmazás) –**

[„Halljuk meg e példázatot”, nem azért, hogy másokat ítéljünk, hanem önmagunkat. Vizsgáljuk meg magunkat, a felsorolt csoportok közül melyikhez tartozunk. Milyen beállítottsággal hallgattuk az Igét? Milyen hasznot vettünk a hirdetett evangéliumból? Törekedtünk-e komoly munkával arra, hogy Isten igazságának kincsét szívünkbe rejtsük? Legyőzte-e a bennünk a romlott vágyakat, melyek meggátolnák annak növekedését? És emelkedünk-e naponta egyre feljebb, a kegyesség formájától annak életteljes erejéig ? Bizonyára sem Krisztus, sem „az igének bármely hűséges magvetője” nem tartja munkáját eredményesnek, ha nem látja fáradozásainak ezt a gyümölcsét. Ne elégedjünk hát meg a „majdnem”- keresztyénséggel, hanem legyünk „teljes szívvel” keresztyének! Ha az ige nem hozza létre bennünk teljes hatását, semmi hasznot sem fog nyújtani. Ha nem pusztítja ki a mérges gyomokat, a gyomok fogják biztosan kipusztítani azt. Boronáljuk jól be a földbe elmélkedéssel és imával: és bármilyen gyümölcsözők voltunk, törekedjünk még magasabb szintre. ]

**C.H. Spurgeon:**

**A magvető példázata**

*C. H. Spurgeon 308. nyomtatott prédikációja*

Elhangzott 1860 árprilis 15-én, vasárnap délelőtt,

Londonban, az Exeter Hall-ban

*Angol eredetiből fordította: Borzási Sándor (Lupény, 2018 januárjában)*

Forrás: C. H. Spurgeon: **The Parable of the Sower**. **Sermon No. 308.** From **The New Park Street Pulpit**, **vol 6**. Sermons preached and revised by the Rev. C. H. **Spurgeon**, minister of the chapel, during the year 1860. Edited by The Banner of Truth Trust. Page 173-180.

Alapige: Lk 8,4-8

***4 Mikor pedig nagy sokaság gyűlt egybe, és minden városból mentek vala ő hozzá, monda példázat által: 5 Kiméne a magvető, hogy elvesse az ő magvát: és magvetés közben némely esék az útfélre; és eltapostaték, és az égi madarak megevék azt. 6 És némely esék a kősziklára; és mikor kikelt, elszárada, mert nem vala nedvessége. 7 Némely esék a tövis közé; és a tövisek vele együtt növekedvén, megfojták azt. 8 Némely pedig esék a jó földbe; és mikor kikelt, százannyi hasznot hoza. Ezeket mondván, kiált vala: A kinek van füle a hallásra, hallja.***

**¶1**A mi vidékeinken, amikor a magvető kimegy vetőmagjával munkája végzésére, általában egy bekerített mezőre szokott menni, és mindjárt elkezdi szakértő renddel és pontossággal szórni edényéből a magot, a barázda során. De Keleten, a gabonatermő vidék, a falu közvetlen közelében, általában egy nagykiterjedésű nyílt terület. Bár különböző birtokokra van felosztva, de nincsenek sem kerítések, sem különösebb elválasztások, csak imitt-amott ősi határjelek, nagy ritkán egyszerű határkövek jelzik a gazdák földjeinek határait. E nyílt közös mezőkön keresztül viszont gyalogösvények futnak, s a leginkább használtakat *országútaknak* nevezik. De ne képzeljétek, hogy ez országutak valamiben is hasonlítnak a mi kikövezett útjainkhoz, hanem csak egyszerű csapások ezek, melyeket elég keményre kitapostak. Itt-ott melléutak is láthatók, melyeken a nyilvános utakat elkerülni vágyó vándorok kissé biztonságosabban járhatnak, amikor a főút rablóktól veszélyeztetett. A sietős vándorok szintén rövid csapásokat vághatnak maguknak, s így újabb ösvények keletkeznek. Amikor a magvető kimegy vetni, egy kezdetleges keleti ekével fellazított kis földet talál; és igyekszik magját bőven beleszórni. De lám, egy ösvény fut a parcella közepén végig, s hacsak nem akar egy széles földnyelvet kihagyni, ez ösvényre is szórnia kell egy-egy marokkal. Amott egy szikla-törmelék domborodik ki a felszántott termőföldből, s magot szór szór az ottani sekély talajra is. Emitt pedig van egy sarok, a gazda hanyagsága miatt tele tövis- és csalán-gyökerekkel, és a magvető oda is szór a magból. A gabona s a csalántövis együtt fog felnőni. S amint tudjuk a példázatból, a tövisek lévén az erősebbek, hamar megfojtják a magot, úgyhogy termését nem lesz képes beérlelni… **¶2**Ha szem előtt tartjuk, hogy **a Bibliát Keleten írták, s hogy annak példázatait és utalásait csakis keleti vándorok magyarázhatják meg helyesen nekünk:** ez sokszor segítni fog, hogy egy-egy igeszakaszt sokkal jobban megértsünk, mint ahogy azt egy közönséges angol olvasó megérthetné.

**¶3**Nos, **az evangélium hirdetője a magvetőhöz hasonlít**. Nem ő hozza létre a magot: ezt isteni Mestere adja neki. Egy ember sem tudná soha megteremteni a legparányibb csiraképes magocskát sem, még kevésbé az örök élet mennyei vetőmagját. Az igehirdető titkos kamrájában Mesteréhez folyamodik, és kéri, hogy tanítsa meg az Ő igazságára; és így megtölti edényét Isten országának jó vetőmagjával. **¶4**A prédikátor feladata aztán az, hogy kimenjen Mestere nevében, és szórja az értékes igazságot. Ha tudná, hol található a legjobb talaj, talán csak arra a helyre korlátozná magát, mely már a meggyőzetés ekéjével elő lett készítve. De mivel nem ismeri az emberek szívét, feladata az evangéliumot prédikálni minden teremtésnek – szórni egy marokkal oda, a megkeményedett szívekre is; és egy másikkal abba a felburjánzott szívbe is, hol e világ gondjai és élvezetei elhatalmasodtak.

A mag sorsát aztán az Úr gondjaira kell bíznia, mert jól tudja, hogy az aratásért nem ő felel: ő csak azért felel, hogy milyen gondosan, hűségesen és becsületesen szórta a magot, jobbra is balra is, mintkét kezével. **¶5**Hisz, ha egyetlen kalász sem fog soha örömet szerezni a kévéknek; ha soha egyetlen zöld gabonaszár sem fog is kihajtani a barázdák között: a hűséges magvető el fogja mégis nyerni Mestere tetszését és jutalmát, ha valóban jó magot szórt, és szorgos, gondos kézzel végezte munkáját. Ó, jaj! - ha nem építhetnénk erre a tényre, hogy nem mi vagyunk felelősek munkánk sikere felől: micsoda kétségbeesett tusakodással töltene el az emlékezés, hogy sokszor hiába fáradtunk, és erőnket semmire pazaroltuk. Ésaiás hajdani kiáltásával kellene mi is sóhajtsuk: „Ki hitt a mi tanításunknak, és az Úr karja kinek jelentetett meg?” **¶6**De négy közül egy mag reménykeltő ígéretes talajra talál. Három rész a négy közül, rossz helyekre szórva, semmi jót nem eredményezett, hanem elveszett; és sohasem látni többet e magokat, csak az ítéletre való feltámadáskor, amikor a hitetlen hallgatóink ellen fognak támadni, ellenük fognak tanuskodni, és kárhoztatni fogják őket!

**¶7**Itt hadd jegyezzem meg, hogy feladatkörünk (feladatunk kiterjedése, mértéke) nem a hallgatóink jellege által van meghatározva (nem csak fogékony hallgatókra van korlátozva), hanem Isten parancsa szab határt neki. Kötelesek vagyunk hirdetni az evangéliumot akár hajlandók hallani, akár nem! Legyen bár az emberek szíve olyan, amilyen, én nem vagyok feloldva magvető kötelességemtől, hogy szórjam a magot a sziklára éppúgy, mint a barázdába, a útfélre éppúgy, mint a felszántott talajba!

**¶8**Ma délelőtti tervem egyszerűen az, hogy **szóljak e négyféle igehallgatókhoz**, kik most itt találhatók az én gyülekezetemben. Itt vannak, mindenekelőtt, azok, akik *az útféllel* vannak jelölve, akik *csak* hallgatók. Aztán azok, akik *köves-talajú igehallgatók*ként vannak szemléltetve, akikben egy átmeneti hatást hoz létre az ige, oly felszínest s ideigvalót, hogy sohasem jut valamilyen maradandó jóhoz. Aztán, akikben *egy alapos és jó hatást eredményez,* de ez élet gondjai és a gazdagság csalárdsága, és e világ gyönyörei elfojtják a magot. És végül, az a kicsiny rész – bárcsak Isten rendkívül megsokszorozná! – *a jó-föld-igehallgatók* azon kis csoportja, akikben az Ige gyümölcsöt hoz, egyesekben harminc, másokban hatvan, némelyekben pedig száz annyit.

**I.**

**¶9**Mindenekelőtt tehát **olyan szívekhez szólok, melyek az útfélhez hasonlítnak**. – „Némely mag az úfélre esett; és eltapostaték, és az égi madarak megevék azt.” Vannak sokan közületek, akik nem azért jöttek ide e délelőtt, hogy áldást nyerjenek. Nem azzal a szándékkal jöttetek, hogy imádjátok Istent, vagy valami is megragadjon abból, amit hallotok. Olyanok vagytok, mint az útfél, mely sohasem volt gabonaföldnek szánva. Ha egyetlen igazság-magocska ráhullna szívetekre és növekvésnek indulna, épp olyan nagy csoda volna, mint ha búza nőne a keményre taposott útfélen. Ti vagytok az útféli-igehallgatók.

**¶10**Azonban, ha a magot ügyesen szórják, azok közül egyesek rátok hullanak, és megpihennek egy ideig gondolatotokban. Igaz, ezt ti nem fogjátok megérteni, de mégis, ha érdekes stílusban helyezik elétek, szállást vesz nálatok egy időre. Még társalogni is fogtok a szavakról, melyeket az igazság hirdetőjétől hallottatok, míg valami sokkal rokonszenvesebb szórakozás el nem téríti figyelmeteket. De még ez a gyenge haszon is igen keveset tart, mert igen rövid időn belül elfelejtitek, milyen emberek vagytok. **¶11**Bárcsak adná Isten, bárcsak remélhetném, hogy szavaim nálatok maradnak! De ezt nem remélhetjük, mert szívetek talaja keményre lett taposva a folytonos közlekedés miatt, s így nincs remény, hogy éltető, tartós gyökeret fog ott ereszteni a mag.

**¶12**Túl sok a forgalom szívetekben ahhoz, hogy a jó mag érintetlenül maradjon. A Sátán lába folyton ott tapos a szíveteken, káromlásaival, bujaságaival, hazugságaival és hiábavalóságaival. Aztán a hiú büszkeség hintaja is azon hajt végig, és a mohó mammon lába tapossa folyton, míg végül gyémántkeménnyé válik. Jaj, a jó magnak! Nem talál egy pillanatnyi nyugalmat. **¶13**Tömegek jönnek-mennek; tulajdonképpen lelketek egy cserekereskedelmi központ, ahol folyton jönnek-mennek a kereskedők, akik vásárt űznek az emberek lelkeivel. Adtok-vesztek, de nem gondoltok bele, hogy az igazságot adjátok el, s lelketek kárhozatát vásároljátok magatoknak. **¶14**Itt-ott igen buzgók vagytok a testetek körül, mely emberi voltotok külseje, de elhanyagoljátok annak örök, értékes lényegét: lelketeket! Nincs időtök, mondjátok, a vallásra gondolni. Nincs, mert szívetek oly keményre taposott út, hogy ott nincs hely e búzamagnak, hogy felnőjön. Ha csírának indulna, valamely durva láb rögtön eltaposná a hajtást, mielőtt valami is lenne belőle.

**¶15**Volt úgy, hogy a mag elég sok ideig ott maradt, hogy szinte csirázni indult, de épp akkor valami szórakozó hely nyitva volt, s ti bementetek oda, és mintegy vas-talppal az élet szikrája, mely a magban fakadt, széttapostatott. Rossz helyre hullt; túl nagy forgalom volt ott ahhoz, hogy felnövekedhessen. **¶16**A londoni pestis idején, amikor ezrével hulltak halálba az emberek, az utcákon kinőtt a fű. De gabona nem nőhetett a Búzadombon (Cornhill), bármilyen jó magot vetettél volna oda. Kutasd csak át a világot, és nem fogsz olyan búzára találni, mely virágozna ott, ahol ilyen forgalom zajlik állandóan. **¶17**Szívetek olyan, mint a népes korzó; mert annyi gondolat, annyi gond és bűn, s annyi büszke, hiábavaló, gonosz, Isten ellen lázadó gondolat van ott - s ezek folyton rajta közlekednek. Az igazság sorsa olyan bennetek, mint az útfélre vetett magé; nem növekedhet, mert letapostatik.

**¶18**S ha meg is maradna egy rövid ideig, az égi madarak jönnek, és ellopják azt. Ó, szomorú gondolat, hogy ha magot szórsz az útfélre, úgy nem csak a rossz emberek lába tartja vissza a növekedéstől, hanem még egy *szentnek* a lábai is segítni fogják a benne levő élet elfojtását. **¶19**Sajnos! Az emberek szíve megkeményedhet nem csak a bűn által, hanem még az evangélium prédikálása folytán is! Van olyan jelenség, hogy *evangéliumtól-megkeményedni*: lehetséges prédikációkat hallgatni addig, míg szíved halott, kérges és érzéketlen lesz. **¶20**A kovács kutyájához hasonlóan, mely elnyújtózva alszik, miközben a szikrák ott repdesnek az orra előtt: ti is kényelmesen ültök a törvény nagykapácsa alatt, s bár a kárhozat szikrái röpködnek körülöttetek, nem rettentek meg, s meg sem indultok. Hallottátok már mindazt többször előbb is; csak elcsépelt mese a számotokra, ha az eljövendő haragtól intünk titeket.

**¶21**Azt mondják, hogy akik a Southwark-i gyárak óriás-kazánjaiban dolgoznak, amikor először bekerültek, s kezükbe vették a pöröly-kalapácsot, fülük bedugult, szinte megsüketültek. De aztán, fokozatosan hozzászoktak az irtózatos zajhoz, úgy, hogy később még aludni is tudtak a búgó motorok között, miközben a munkások ütötték-döngették a kazánokat, noha annak visszhangja rettenetes mennydörgéshez hasonlít. Így történt veletek is. **¶22**Egyik prédikátor a másik után taposott végig szívetek országútján, míg úgy megkeményedett, hogy hacsak Isten maga nem kegyeskedik azt feltörni egy nagy földrengéssel, vagy szaggató szívfájdalommal, ott sohasem lesz helye a mennyei magnak a megmaradásra. Lelketek jól kitaposott, kemény útfélhez hasonlít, melyen sokan járnak.

**¶23**Jellemeztük tehát e kemény útfelet; jertek, lássuk most, **mi lesz a jó igéből, amikor ilyen szívekre hull?** *Nem kel ki.* Kikelne, ha jó talajba hullna, de mivel rossz helyre került, éppoly száraz marad, mint mikor kihullt a magvető markából. Életereje alszik, az evangéliumi életcsíra elrejti magát benne, és ott hever a szív felszínén, de be sosem hatol abba. **¶24**Akár a hó, mely olykor utcáinkra hull, de nem marad meg, mert nyomban elolvad és eltűnik: úgy van az ilyen emberrel is. Az igének nincs ideje életre kelni az ilyen viszonylagos igehallgatónál. Ott hever egy ideig, de sosem indul gyökeret verni, s a legkisebb hatás is elmarad.

**¶25**De, - mondjuk mi, - akkor **miért jönnek az ilyen emberek igét hallgatni**, ha az ige sosem használ nekik, és sosem engedik szívükbe hatolni? Megvallom, ez sokszor töprengésre késztet engem. **¶26**Vannak olyan igehallgatóink, akik az egész világért sem hiányoznának egyetlen vasárnapi alkalomról sem; s akik, úgy tűnik, igazán gyönyörűségüket lelik eljönni ide az istentiszteletre; de könnybarázdákat nem lehet látni arcukon soha; lelkük sosem emelkedik fel, a menny felé a dicséret szárnyain; és igazán nem társulnak hozzánk, amikor bűnvallást teszünk. Mikor gondolnak ezek az eljövendő haragra, vagy lelkük jövendő sorsára? **¶27**Szívük olyan, mint a vas; az ige szolgája éppúgy prédikálhatna egy halom kőnek, mint nekik. Mi hozza ez érzéketlen bűnösöket ide? Képesek leszünk-e szólni az érc-homlokúakhoz, és az acél-szívűekhez? Bizonyára éppoly reménytelenek vagyunk az oroszlánok és párducok megtérítésében, mint e megkeményedett, nyakas szívekében. Ó, jóérzés! Te elfutottál az oktalan barmokhoz, s az emberek elvesztették értelmüket!

**¶28**Én úgy gondolom, ezek az emberek gyakran azért jönnek, mert vallásosnak lenni tisztelelreméltónak tűnik; és ismét, mivel ez is segíti őket a megkeményedésben. Ha távolmaradnának, lelkiismeretük vádolná őket, s talán egy kis élet támadna bennük; de elmennek az összejövetelekre, hogy ringathassák magukat abban a tudatban, hogy ők végülis helyesen járnak el. Ők nem vallástalanok, dehogy; ők nem vetik meg Isten házát és az Ő szolgáját; ide jönnek, hogy mégjobban megkeményedhessenek, és még jobban beássák magukat a bűn és érzéketlenség lelkiállapotába.

**¶29**Édes hallgatóim! Helyzetetek olyan, hogy azon még egy angyal is sírva fakadna! Bírni az evangélium Napját, amint arcotokra ragyog, és mégis, vak szemmel nézni rá, mely sohasem látja a világosságot! A menny muzsikája édesen zeng, de füleitek süketek, s lelketekbe nem jut abból semmi. **¶30**A prédikátor olyan számotokra, mint aki egy kiváló hangszeren játszik, de egy élettelen szobor előtt tartja előadását, melynek fülei nem hallanak. Bár képesek vagytok megragadni egy-egy kifejezést, megértitek a hasonlatok jelentését, de a rejtett értelem, az isteni élet mind elvész rajtatok! **¶31**Leültök a menyegzői lakomán, de nem esztek a finomságokból, nem isztok a tiszta borból. Halljátok a menny harangjait, amint örömmel zengnek a megváltott lelkek felett, de ti magatok megváltatlanul, Isten és Krisztus nélkül vagytok! **¶32**Ott álltok a szoros kapunál, éppen a kapu előtt, de mégsem mentek be rajta. Közel vagytok az irgalom házához, és az ajtó feltárult: ott álltok, és olykor benéztek, de sohasem teszitek meg a végső és döntő lépést. **¶33**Tegyünk bár meg mindent, amit csak tehetünk a sürgetésetekre: érveljünk veletek, vagy imádkozzunk értetek, és sírjunk felettetek, - ti továbbra is éppoly kemények, gondatlanok, és könnyelműek maradtok, mint voltatok mindig. **¶34**Ó, bárcsak Isten könyörülne rajtatok, és kihozna ebből a gonosz állapotból, hogy *mégis* üdvözüljetek! Ó, Szentlélek, törd fel e kemény útfelet, és add, hogy bő termést hozzon!

**¶35**De még nem fejeztük be a fesményt. Az ige azt is mondja, hogy **az égi madarak felkapdossák** és megeszik azt. **¶36**Van-e itt valaki, ma délelőtt, aki ez útféli-hallgatókhoz tartozik? Talán nem tervezte, hogy bejön ide, de látta a nagy tömeget a Strand-nál, és úgy gondolta, mégis betér, és eltölt egy órát, talán hallani fog valamit, amit nem fog könnyen elfelejteni. De mikor kijut innen, és hazamegy, valamelyik régi barátja azt ajánlja, hogy menjenek el kirándulni ma délután. Ő beleegyezik, és a szegény igemag, mely ilyen kedvezőtlen helyre esett, a falánk égi madarak eledele lesz.

**¶37**Van bőven elég gonosz madár, mely folyton a jó mag felkapdosására leselkedik. Ott van maga az ördög, a levegőbeli hatalmasság: folyton készen áll, minden időben kiragadni a szívből a jó gondolatot, vagy kioltani a szent elhatározást. **¶38**S aztán, az ördög nincs egyedül – légiónyi segítőre talál. Felindíthatja az ember feleségét, vagy saját gyermekeit, rátok eresztheti az üzletet, és ezek mind felkapdossák a jó magot. Talán egy vevő vár az ajtóban, és bár nem szeretnéd őt ma kiszolgálni, mégis, mivel nem akarod, mint klienst, elveszíteni, hát megteszed: s a jó mag máris odalett, és minden jó hatása elszállt! **¶39**Ó, szomorúságok szomorúsága, hogy a mennyei mag az ördög eledelévé váljon! hogy Isten gabonája az ördög madarait táplálja!

**¶40**Hadd forduljak ismét személyesen hozzátok, e reggelen. Ó, hallgatóim, ha gyermekségetektől fogva hallgatjátok az evangéliumot, a prédikációknak micsoda óriási kocsi-rakománya lett már rátok pazarolva! Ifjú korotokban hallgattátok Dr X. Y. lelkipászort, és ez a drága öregember úgy könyörgött hallgatóiért, hogy szemei könnytől vöröslöttek. **¶41**Emlékeztek azokra a vasárnapokra, amikor ezt mondtátok magatokban: „Be kell menjek, be, titkos szobámba, hogy leboruljak és imádkozzam!” De nem tettétek meg. Az égi madarak felették a magot, s ti továbbmentetek a bűnben, éppúgy, mint azelőtt.

**¶41**Azóta, furcsa ösztönzéstől hajtva, mégis itt vagytok. Csak igen ritkán hiányoztok Isten házából. De mostmár az evangélium szikrái úgy hullnak lelketekbe, mintha az óceánba hullnának, ahol aztán örökre kialszanak. A *törvény* mennydöröghet rajtatok, bár nem gúnyolódtok rajta, de sohasem érint meg titeket. Jézus *Krisztust* magasra emelhetik; drága sebeit felmutathatják; vére szemeitek előtt folyhat, s teljes komolysággal felszólíthatnak, hogy „nézzetek rá, és éltek!”: - De mindez immár teljesen közömbösen érint titeket!

**¶42**Bár nem mondtátok még ki ilyen szavakkal: „Ha el kell vesznem, úgyis elveszek; s ha üdvözülnöm kell, úgyis üdvözülni fogok” - még nem *mondtátok* ki ezt, de így *gondolkoztok*! **¶43**És mostmár akármit tehetünk veletek és értetek, páncéllal vértezett lelketeken képtelenek vagyunk áthatolni; s kemény szívetekbe nem tudunk bejuttatni egyetlen szent gondolatot sem. Mit tegyek értetek? Álljak meg, és könnyesőket hullassak e kemény útfélre? Sajnos, könnyeim nem képesek fellazítani; túl kemény ahhoz. Hozzam az evangélium ekéjét rá? Ó, hiába! Bár ez eke oly erős, hogy az acélt is széttöri, de az ekevas nem képes *behatolni szívetekbe!*

**¶44**Mit tegyünk hát? Ó, Isten! Te tudod, hogyan törd össze a kőszívet darabokra! Te képes vagy meglágyítani a keményre taposott szívet is, a Jézus drága vérével! Tedd meg most, könyörgünk, a te kegyelmed magasztalására és dicséretére, hogy a jó mag életet hozzon, és létrehozza azt a mennyei termést, ami után szolgád szíve sóvárog, ami nélkül nem élhet, de ami felett kimondhatatlan, dicsőült örömmel tud örvendezni!

**II.**

**¶45**Mostmár **az igehallgatók második osztályához fordulok**. „**És némely esék a kősziklára**; és mikor kikelt, elszáradt, mert nem volt nedvessége.” **¶46**Könnyen elképzelhetitek magatoknak azt a sziklás halmocskát a mező közepén, vékony talajréggel fedve. A természet valamilyen bomlása következtében a kőzet felemelkedett egész a mező közepéig, és a mag természetesen oda is hull, mint mindenüvé. **¶47**Vannak hallgatóink, akik több örömet okoznak nekünk, és aztán meg több fájdalmat, mint ahogy azt közületek sokan gondolnák. Senki más, csakis az, ki szereti az emberi lelkeket, képes megmondani, milyen reményeket, milyen nagy örömet s milyen keserű és lesújtó csalódásokat okoznak e sziklás helyek nekünk!

**¶48**Van egy igehallgató rétegünk, akiknek szíve belsőleg igen kemény, de külsőleg úgy tűnik, a leglágyabb és legfogékonyab szívük van. Miközben mások semmit sem látnak a prédikációban, ezek sírnak. A hallgatók nagyobb részének csak egy közönséges beszéd, amit hallanak, de ők könnyekig meg vannak hatódva. Prédikálj bár akár a törvény rettentéseiről, vagy a golgotai szeretetről, lelkükben egyformán megindulnak, és látszólag a legéletteljesebb hatásokat eredményezi náluk az ige.

**¶49**Vannak előttem egyesek ilyenek most, e reggelen, kik határoztak, újból és újból döntöttek, de mégis, mégis késlekednek (bizonytalankodnak). Ők nem megrögzött ellenségei Istennek, kik acél-mellvértet vesznek magukra, hanem ellenkezőleg, úgy látszik, keblüket kitárják, és nyitva hagyják, sőt ezt mondják az igehirdetőnek: „Ide vágj! Meztelen mellemet tárom eléd! Ide irányítsad a nyilaidat! Itt kész szállást fognak találni.” **¶50**Örvendező szívvel kilőjjük hát nyilainkat oda, és úgy látszik, behatolnak; de, sajnos, odabenn van még egy titkos mellvért, - a bőr alatt! -, mely minden egyes nyilvesszőt eltompít; és bár ott marad egy ideig, de aztán kihull, és semmit sem végzett el. **¶51**Ilyen jellemet tárnak elénk e szavak: „És némely esék a kősziklára; és mikor kikelt, elszárada, mert nem vala nedvessége.” Vagy, amint egy másik igehely magyarázza: „a köves helyre vetettek azok, a kik mihelyst hallják az ígét, mindjárt örömmel fogadják. De nincsen ő bennük gyökere, hanem ideig valók; azután ha nyomorúság vagy üldöztetés támad az íge miatt, azonnal megbotránkoznak.”

**¶52**Ó, nincsenek-e tízezrével hallgatóink közt, kik örömmel fogadják az igét?! Igaz, nincs mély meggyőző munka a bűn felől bennük; igaz, nincsenek rettentő félelmeik; ők egyből Krisztushoz ugranak, megvallják rögtön benne vetett hitüket, és ez a hit látszat szerint mindenképpen igazinak tűnik. **¶53**Amikor szemügyre vesszük, a mag valóban kihajtott. Egyféle élet van benne, és valódi zöld gabonaszár növekszik. Hálát adunk Istennek, s meghajtjuk térdünket, kezünkkel tapsolunk – itt van egy megtért bűnös, egy újszölött Isten családjában, a mennyországnak egy örököse! De örömünk túl korai! – egyből felnőttek ugyan és az igét örömmel fogadták, de csak azért, mert nem volt mély talaj alattuk! És épp e tényező miatt, mely előbb a mag befogadását siettette náluk, nem sokkal később, amikor a nap erős hévvel tűzött rájuk, elfonnyadtak.

**¶54**Ezeket az embereket a hét minden napján látjuk. Gyakran jönnek, hogy a gyülekezethez csatlakozzanak. Elmondják megható történetüket, hogy ők hallottak minket prédikálni ezen-és-ezen az alkalmon, és hogy az ige milyen nagy áldásul volt számukra; soha nem érezték magukat olyan boldogoknak az életben, mint akkor! „Ó, uram, - mondják - úgy gondoltam, hogy fel kell ugranom a székemről, amikor a nagybecsű Krisztusról hallottam! És akkor nyomban, azon a helyen hitem belé helyeztem; efelől biztos vagyok.”

**¶55**Megkérdezzük, ha érezték-e valaha, hogy Megváltóra van szükségük? Azt mondják „Igen”, de úgy értik „Nem.” Felmerül bennünk a kétely, hogy vajon valóban meggyőzettek-e a bűnről? Nos, ők úgy vélik, hogy igen, de nem tudják, hogyan. De egy dolgot tudnak: nagy élvezetet találtak a vallásban! **¶56**Feltesszük nekik a kérdést: „Úgy gondoljátok, hogy ki fogtok tartani?” Ó, ők biztosak benne, hogy igen! Nem tudnának visszamenni régi ismerőseikhez, effelől teljesen meg vannak győződve. Gyűlölik azokat a dolgokat, melyeket egykor szerettek, effelől nincs kétségük. Minden újjá lett a számukra. **¶57**És mindez nagyon hirtelen történt. Érdeklődünk, hogy mikor s hogyan kezdődött e jó munka? S úgy találjuk, hogy akkor kezdődött, amikor be is fejeződött: vagyis, nem volt semmi előzetes munka; nem volt alaposan felszántva a talaj; hanem egyből kihajtottak a halálból az életre; a kárhozatból a kegyelembe; mint ahogy egy ember a folyó széléről egyszeriből a vízbe ugrik.

**¶58**Mi mégis, igen hálásak vagyunk ezekért az emberekért. Nem tagadhatjuk, úgy tűnik, a kegyelemnek minden látszata megvan náluk. Talán be is fogadjuk őket a gyülekezetbe… De egy vagy két hét múlva, már nem jönnek a szokott rendszerességgel az istentiszteleti alkalmakra. Gyöngéden megfeddjük őket, és azt mondják, olyan nagy ellenállásban volt részük a vallásban, hogy engedniük kellett egy kicsit. A következő héten aztán teljesen elvesztettük őket. Az ok egyszerűen az, hogy kinevették őket; egy kis ellenállásnak voltak kitéve, és egyből meghátráltak.

**¶59**Ők a Zarándok Útja Simulékonya. Készek Keresztyénnel a mennyben menni, mert a menny egy csodálatos hely. Úgyhogy karöltve társalognak, édesen beszélgetnek az eljövendő világról. De hirtelen egy mocsárhoz érkeznek – a Csüggedés Mocsarához – és szegény Keresztyén, meg Simulékony úr is, beleesnek. „Ó, - mondja ez – én nem erre alkudtam veled! Nem azért indultam el, hogy szám sárral teljen meg! Ha innen egyszer kikerülök, és visszatérek, tőlem élvezheted csodálatos országodat egyedül egymadad.” Így szegény feje kievickél amilyen gyorsan csak tud, saját házának irányába, és visszatér; s annyira boldog, hogy megszabadult a lesújtó szükségszerűségből, hogy keresztyénné váljék.

**¶60**És mit gondoltok ti, mit érez ilyenkor az igehirdető? Azt érzi, hogy túl korán számolt a sikerével. Olyan, mint az a földműves, ki látja földjét szépen zöldellni és virágozni, és hirtelen egy éjjel a fagy minden szálat megcsíp, és aztán szegény farmer sír, mivel a nyereségre épült reménye odalett. **¶61**Így tesz az igehirdető is. Bemegy belső szobájába, és odaveti magát Isten színe elé, és sír: „Ó, nagyot csalódtam; ez az ember visszatért akár egy kutya a hányadékához; akár a megmosódott disznó a sár fertőjébe.”

**¶62**Emlékeztek talán arra a régi festményre, mely Orpheust ábrázolta, kinek olyan költői tehetsége volt s olyan hozzáértéssel verselt, hogy a régiek azt mondták, még a tölgyfákat és a köveket is táncra perdítette maga körül. Költői koholmány ez, de mégis, olykor így jár az igehirdető is, hogy nem csak az istenfélők örvendnek s ujjongnak, hanem még a tölgyek és kövek is táncra indulnak helyükről. De sajnos! ezek továbbra is csak tölgyfák és kövek maradnak. A költemény amint végetér, a tölgy visszatér erős gyökérzetéhez, és a kő még erőebben veri magát a földhöz.

**¶63**A bűnös, aki, Saulhoz hasonlóan, a próféték közt volt, visszatér, hogy gonoszt terveljen a Fenséges Úr ellen. Aki tegnap énekelt, és tegnapelőtt nyilvánosan imádkozott, most a kocsmába megy káromkodni; az utcákon dülüngőzik vasárnap este az, akit egy héttel korábban felvettek a Krisztus látható földi gyülekezetébe! -

**¶64**Volt egy személy, aki sok keserű könnyet okozott nekem. Egy bizonyos faluban ő volt a főkolompos minden rosszban; magas, jóképű, daliás férfi volt, s olyan ember, ki többet bírt inni, mint bárki a környéken! Ő volt a falu réme – olyan ember, aki átkozódott, káromkodott, de félelem szívében sohasem fogamzott! **¶65**Egy nap belépett hallgatni Isten Igéjét, és sírt! Az egész gyülekezet megdöbbent s csodálkozott. Ott volt az öreg X.Y., rázta a sírás! és bejárta a falut a hír, hogy Tamás az ige hatása alá került. Elkezdett rendszeresen járni az imaházba. **¶66** És nyilvánvalóan megváltozott ember lett belőle. A kocsma egy alapos vásárlót veszített el benne; nem lehetett többé látni a tekepályán, s nem lehetett többé rátalálni a részegek sorában sem, mely bűn annyira általános volt a környezetében. Aztán egy ima-alkalmon bátorságot vett, és előrejött; beszélt arról, amit megtapasztalt, amit érzett és megismert. Hallottam őt imádkozni; darabos, nyers nyelvezettel, de olyan megható komolysággal! Úgy néztem rá, mint fényes gyöngyszemre Megváltónk koronájában. Kitartott közöttünk hat, - sőt, mi több – kilenc hónapig. Ha durva munkát kellett végezni, ő kész volt megtenni. Ha vasárnapi iskolát szerveztünk tartani, hat vagy hét mérföldnyire, ő kész volt odamenni! Bármilyen áron, kész volt segíteni az Úr munkáját! Ha szolgálatára lehetett Krisztus gyülekezete legkisebb tagjának is, nagyon örült! És így haladt előre…**¶67**De végül a csúfolódás, aminek ki volt téve, a régi társai részéről ért sok gúnyolódás és zaklatás – habár először férfiasan viselte ezeket – túl sok volt a számára. Kezdte azt gondolni, hogy túl fanatikussá vált, egy kicsit túl komoly lett. Aztán csak lopakodva járt az istentiszteletre, ahelyett, hogy bátran tért volna be. Fokozatosan elmaradozott a hétköznapi szolgálatokról, és végül elhagyta az Úr napját is. És bár gyakran intették, figyelmeztették, mégis visszatért régi szokásaihoz. S bár nem lett épp olyan nagy szörnyeteg a bűnben, mint előbb volt, mégis, látszólag minden istenes gondolat és kegyesség kihalt belőle. Ismét képes volt átkozódni és káromkodni; ismét tudott gyalázatosan, gonoszul viselkedni az istentelenekkel… **¶68** És azt, - akivel oly gyakran dicsekedtünk, s azt mondtuk sokszor alkalmainkon: „Ó, mennyire dicsőíttetik Isten általa! Lám, mire képes a kegyelem!” – mindannyiunk szégyenére és zavarára, gyakran láttuk utcáinkon részegen… S aztán arcunkba vágták: „Ez a ti keresztyénetek, nemde? – íme, ez egy a ti megtérjeitek közül, ki ismét visszatért a bűnbe, és sokkal rosszabbá lett, mint előbb volt!”

**¶69**Ha rossz útféli-igehallgatónak lenni, úgy nem gondolom, hogy sokkal jobb a sziklás talajhoz hasonlítani. De mégis, e második hallgató-csoport bizonyára több örömet nyújt nekünk az elsőnél.

 **¶70**Vannak olyan emberek, akik mindig örömmel veszik körül az új prédikátort. Én gyakran elgondoltam, hogy kegyelmes cselekedete ez Istennek az Ő Gondviselésben, hogy mindig küld ilyen embereket, először, mialatt az igehirdető fiatal és kevés barátja van, kik melléállnának – egy olyan csapatot rendel melléje, kik könnyen lelkesednek, s megérzik, ha buzgón prédikál, és nagyon szeretik őt, köréje gyülekeznek. **¶71**De az idő mindent megpróbál, s megpróbálja őket is. Úgy látszott, igazi jó fémből készültek, de amikor tűzpróba alá kerültek és kipróbáltattak, a kemencében megemésztődtek. Amint most itt körülnézek, látok egyet-kettőt ezek közül. Bár nem ismerek mindenkit közületek, de látok némelyeket, akikről el kell mondanom: „Ti vagytok azok, akiket jellemeztem.” **¶72**Rád néztem annak idején, miközben prédikáltam, és elgondoltam: „Ott, az az ember egy nap ki fog jönni a világból, biztos vagyok benne!” És hálát is adtam érte Istennek. Ámde e hét éven keresztül mind prédikáltunk nektek, s ti most is ugyanazok maradtatok, akik akkor voltatok. Nos, talán lesz még hét esztendő, - ki tudja? És vajon azok is elvesztegett erőfeszítés éveinek bizonyulnak? A megvetett figyelmeztetések és visszautasított meghívások évei lesznek? Vajon így lesz? **¶73**S amikor végül a sírba visznek, vajon nekem kell majd ott állnom a sír szélén, s arra gondolnom: „Itt nyugszik egy rombadőlt remény, egy bimbójában elhervadt virágszál; egy ember, akiben, úgy látszott, a kegyelem, megindul, életért küzd, de uralomra mégsem jutott soha; aki előbb az élet reményteljes jeleit adta, s aztán minden az örök halál hidegségébe és élettelenségébe süllyedt…?!” Ó, Isten mentsen és szabadítson meg téged! Ó, bárcsak hatékonyan munkálkodna benned! Bárcsak te is igazán megtérnél, te is tényleg Isten népéhez tartoznál, hogy Jézusé legyen minden dicsőség az Ő megváltó művéért!

**III.**

**¶74A harmadik csoporttal igen röviden fogok foglalkozni**, és Isten Lelke segítsen igaz képet adni rólatok, hűségesen és becsületesen bánni veletek. „**Némely esék a tövisek közé**; és a tövisek vele együtt növekedvén, megfojták azt. ” Nos, *ez jó talaj volt.* **¶75**Az első két osztálynál rossz volt a talaj; az útfél nem a megfelelő hely volt, a sziklás föld sem tudott ideális növekedést biztosítani semmilyen növénynek. De ez nyilván jó föld, mert rajta tövisek nőnek! Amely talajon tövisek nőnek, ott bizonyára búza is nőhetne; valahol csak tövisek látszanak és virágoznak, ott úgyszintén búza is virágozhat. Ez igazán gazdag, kövér, termékeny föld lehetett; nem csoda hát, hogy a gazda bőven szórta ide a magot, egyik marékkal a másik után.

 **¶76**Nézzétek, milyen boldog, amikor egy-két hónap múlva ellátogat a mezőre. A mag kihajtott! Igaz, úgy tűnik, hogy egy kis burján is van mellette, ugyanolyan nagyságú, mint a búza. „Ó, - gondolja – az nem nagy baj, a gabona túlnövi azt; amikor felnő, megfojtja s legyőzi e pár tövist, mely szerencsétlen módon összevegyült vele.” Ó, Földműves uram, még nem értetted meg a gonosz erejét, különben nem álmodoznál így! - **¶77**Majd ismét kijön, s látja, a mag felnőtt, még búzát is lát a kalászban, de a tövisek nagyon összefonódtak, s szegény búza alig kap már napfényt. Annyira szétfutottak és elhatalmasodtak összefonódva minden irányba, hogy a gabona napfény híján elsárgult, s egyre halványabb lett. Még él, törekszik növekedni, és úgy tűnik mintha egy kis satnya termést is érlelne, de nem lesz abból soha semmi. Az arató azzal nem fogja megtölteni a karját. A gyümölcs jele ott van, de nincs benne valóság, mert nem fogja beérlelni.

**¶78**Nos, ez az osztály igen elterjedt közöttünk. Vannak uraink és hölgyeink, akik folyton eljönnek igét hallgatni, és értik is, amit hallanak. Nem tudatlanok, nem mondhatjuk, hogy nem nyertek világosságot, hogy nem értik az igét s elvetik, amit hallottak. Nem disznók elé szórjuk gyöngyeinket, amikor nekik prédikálunk, hisz figyelmesen fogadják és beveszik az igazság igéit. Hazaviszik magukkal; elmélkednek felette; majd ismét újra és újra eljönnek igét hallgatni. Eljutnak eljutnak odáig, hogy vallást tesznek hitükről. A búza látszik, hogy növekszik, virágzik, fejlődik, s hogy nemsoká eljut a teljességre.

**¶79**De várjunk csak, ne siessünk! Ezeknek a férfiaknak és asszonyoknak igen sok dolguk van, amit el kell végezniük. Sok gond és feladat nehezül fejükre. Válallkozásuk számos embert foglalkoztat. Ne vonjátok kétségbe kegyességüket, – de nincs elég idejük rá. Elmondják, hogy nekik élniük kell; hogy nem hanyagolhatják el ezt a világot; hogy mindenképpen gondjuk kell legyen a jelenre; s ami a jövőt illeti, úgy vélik, arra is képesek lesznek majd gondolni hamarosan. **¶80**Továbbra is részt vesznek az istentiszteleten, s az a szegény satnya gabonaszár életben van még. És mostmár gazdagok lettek: mostmár kocsival jönnek az imaházba, mindenük megvan, amit kívánhat a szív. És a mag növekszik-e még, vagy sem? Nem, nem növekszik. **¶81**Mostmár nincsenek gondjaik; az üzletet eladták, vidéken költöztek. Már nem kérdezik: „Honnan kerül ki a pénz a következő számla kifizetésére?”, vagy „Miként lesznek képesek egyre növekvő családjuk eltartására?” Nem. Mostmár a probléma az, hogy túl sokkal rendelkeznek a túl kevés helyett, mert immár *gazdagságuk* van.

**¶81**„De – mondja valaki – gazdagságukat odaszánhatnák Istennek! Megszentelt tálentumként kamatoztathatnák az ő szolgálatában.” Ó, nem, nem így van ám náluk. **¶82**Az ő gazdagságuk igen csalárd. Most nagy vendégséget rendeznek; most igen tiszteletreméltón kell kinézniük; most azon kell gondolkozzanak, hogy a parlamentbe bejussanak (parlamenti tagokká legyenek); most mindazt a csalárdságot birniuk kell, amit csak a gazdagság képes felkínálni. **¶83**Igen, de kezdik elkölteni már gazdagságukat, s így bizonyára kijutnak ebből a nehézségből! Bőven adakoznak a Krisztus ügyére, nem szűkmarkúak a szeretetszolgálatban, és így tovább… Mostmár a kis gabonaszár növekszik, nemde? **¶84**Nem növekszik, mert nézzétek csak a gyönyörök töviseit! Mások iránti bőkezűségük saját maguk iránti bőséggel is jár. Gyönyörködnek abban, s élvezik, amijük van, és ez rendjén van, így helyes. De ugyanakkor e gyönyörök olyan magasak lesznek s olyan nagyok, hogy elfojtják a búzát. S az evangélium igazságának jó magocskái nem növekedhetnek, mert nekik meg vannak az élvezeteik, zenés partijuk, báljuk, és estélyeik; így hát nem foglalkozhatnak Isten dolgaival, mert e világi gyönyörűségek megfojtják a magot.

**¶85**Ismerek néhány felelmes példát ebből az oszályból. Nem lenne rendjén, ha ismert történetüket mesélném, de higgyétek el, számos esetről szólhatnék. Ismerek valakit, aki magas udvari körökben forgolódott, ki gyakran megvallotta nekem, hogy azt kívánná, hogy szegény legyen, mert úgy véli, hogy akkor bejuthatna a mennyek országába. Magas pozicióban van, de ezt mondta – és arcán látszott, hogy őszintén beszél -: „Ó, uram, ezek a politikusok, ezek a politikusok! Szeretnék már megszabadulni tőlük! Ezek kiszívják az életerőt szívemből; miattuk nem tudom Istent úgy szolgálni, ahogyan kívánnám. Csak azt kívánom, bárcsak elvonulhatnék valami csendes helyre, Megváltómat megkeresni.” **¶86**Ismerek egy másik személyt is, aki a gazdagság súlya alatt roskadozik; s aki mindig kedves, nemes és jó szívű hozzá (a gazdagsághoz). Ez a férfi ezt mondta nekem – miközben bizalmasan együtt sétáltunk, s gondolataiban olvashattam – „Ó, uram, higgye el, rettenetes dolog gazdagnak lenni! Mert az embernek nem könnyű Megváltójához ragaszkodni, ezzel a súlyos földgolyóval a hátán!”

**¶87**Ó, kedves hallgatóim, nem azt fogom kérni részetekre Istentől, hogy betegágyra fektessen benneteket, hogy megfosszon benneteket minden gazdagságtól, hogy koldusbotra juttasson, s elvegye minden javatokat; nem fogom ezt kérni. De ha megtenné, és ezáltal megmentenétek lelketeket, úgy ez a legnagyobb nyereség lenne, amire valaha csak szert tehetnétek! Ha a király levethetné koronáját, hogy üdvözülhessen; ha azok a nagyok a nagyok közt, kik most azért sírnak, hogy a tövisek megfojtják a magot, le tudnának mondani minden gazdagságukról, és elszakadnának minden élvezeteiktől; ha fényűzésük szegénységgé változna; és ha az a mindennapos dús lakmározás helyet cserélne Lázárral a szemétdombon, s a kutyák nyalnák sebeiket: ez boldog csere lenne részükre, ha lelkük üdvösségre jutna!

**¶88**Ne értsetek félre: lehet az ember tiszteletreméltó és gazdag, és mégis mennybe juthat. Ám nem lesz könnyű dolga, mert „Könnyebb a tevének a tű fokán átmenni, mint a gazdagnak bejutni a mennyek országába.” Egyesek azon tevék közül átmentek a tű fokán; Isten megadja, hogy egyes gazdagok bejussanak a mennyek országába, de nehéz az ő küzdelmük, és rettenetes harcot kell vívniuk folyton büszke testük ellen, hogy azt leigázva tartsák. **¶89**Vigyázz hát s légy józan, fiatalember! Ne siess felhágni oda! Olyan hely az, ahonnan már sok fej lefordult! Ne kérd Istentől, hogy népszerű légy! Akik népszerűséggel bírnak, útálják azt, és szeretnének megszabadulni tőle. Ne kérd, hogy téged híressé és gazdaggá tegyen! Akik hírnévvel és gazdagsággal bírnak, sokszor befelé néznek, és azt kívánják, bárcsak visszatérhetnének ahhoz a csendességhez, amit egykor érveztek. Kiálts Agurral: - „Ne adj nekem se gazdagságot, se szegénységet.” Istenem, add meg nekem, hogy az arany középutat tudjam járni, s szívemben ott éljen s nevekedjen folyton az a jó mag, mely százszoros termést hoz a Te dicsőségedre!”

**IV.**

**¶90Mostmár befejezem, az utolsó jellemképpel**, nevezetesen a **jó földdel**. A jó talaj, amint megfigyelitek, csak egy a négy közül. Bárcsak adná Isten, hogy minden negyedik személy az ittlevők közül jól előkészített szívvel fogadja az Igét! **¶91A föld jó volt**. Nem természet szerint (természettől fogva) volt jó, hanem jóvá tétetett kegyelem által. Isten felszántotta; Ő fellazította a meggyőzés (bűn felőli meggyőzetés, összetöretés) ekéjével; és ott van elkészítve mély barázdáival, amint lennie kellett. **¶92**S amint a prédikálásban az evangélium elhangzott, a szív nyomban be is fogadta, mert így szólt magában: „Nekem épp ilyen Krisztusra van szükségem. Kegyelem, irgalom! Ez az, amit egy szükségben levő bűnös igényel. Menedékhely! Isten segítsen engem, hogy odafussak, mert ilyen menedékre van égetően szükségem!” **¶93**Úgyhogy az evangélium prédikálása volt az dolog, mely vigaszt adott e zaklatott, felszántott talajnak.

**¶94A mag mélyre hullt és nagyra nőtt**. Egyes esetekben rendkívül buzgó szeretetet hozott létre, nagyszívűséget, odaszántságot, - mint az a mag, mely százszorosat termett. S az ilyen ember Isten bátor vitéze lett, ki életét az oltárra téve, a szent munkában égett el. Elfoglalta helyét az előőrsben Krisztus hadseregében, ott állt a leghevesebb csatákban, s olyan hőstetteket vitt véghez, amilyeneket kevesen vihetnek végbe – a mag száz annyit termett! **¶95**Aztán egy másik, hasonló jellemű szívbe is hullt; - ez a személy nem tudott olyan sokat tenni, de mégis sokat tett. Önmagát adta oda teljesen, amint volt, Istennek; és földi hivatásában élő igehirdetés volt a világban: ki az eljövendő világ ügyéért beszélt. Mindennapi életében csendesen ékesítette Megváltó Istene tanítását, - ő hatvan annyit termett. **¶96**Aztán, olyan szívbe is hullt a mag, kinek képességei és adottságai nem voltak fényesek. Nem lehetett tündöklő csillag, de szentjánosbogárként mégis fényleni kívánt! Nem tudott oly hőstetteket végbevinni, mint a legnagyobbak, de örült, ha valamit tehetett, mégha a legkisebb dologról volt is szó. - S a mag tíz annyit, vagy húsz annyit hozott.

**¶97**Hányan vannak ilyenek itt ma, e nagy gyülekezetben? –

Tüzes szívvel jöttem ma ide, prédikálni nektek. De hirtelen sötétség és megterheltség (lelki tompaság) nehezedett szívemre. És miközben nektek szóltam, saját lelkemben prédikáltam a szél és az ár ellen. De mégis, bárcsak remélhetném, hogy e zavar ellenére, mellyel szórtam a magot, mégis ráhull valamelyik a jó földre, Istentől elkészített boldog talajra! – **¶98**Van-e itt valaki, aki így fohászkodik magában: „Ó, Uram, ments meg engem! Isten, légy irgalmas nékem, bűnösnek!” A mag jó helyre hullt! Drága lélek, a te imád meghallgatást nyer! Isten sosem helyez kegyelem utáni vágyódást az emberbe, anélkül, hogy ne szándékozna azt megadni. – És van-e valaki más, aki így sóhajtozik:, „Ó, bárcsak üdvözülhetnék!”? Lélek, „Higgy az Úr Jézus Krisztusban, és te, igen, épp te, üdvözülsz!” A legnagyobb bűnös vagy? Higgy Krisztusban, és óriási bűneid eltünnek, mint ahogy egy vízbe vetett malomkő elsüllyed az ár alatt! **¶99**Hát senki sincs, aki bizalmát most a Megváltóba vetné? Hát lehetséges, hogy a Lélek teljességgel elhagyott, s hiányzik innen? Lehetséges, hogy nem lebeg a lelkek felett, nem munkálkodik egyetlen szívben sem? Nem támasztana új életet egy szívben sem? Könyörögni fogunk most, hogy a Lélek leszálljon, hogy bármilyen ügyetlenül volt is szórva most a mag, az oltalmazó Isten őrködjék felette, melengesse és táplálja, míg eljut az örök aratásra!

**¶100**Micsoda ünnepélyesen komoly e gondolat: ezekre a hatalmas vasárnapi néptömegre gondolni, kik éveken át itt jöttek-mentek, jöttek-mentek, és sokan közülük még megmentetlenek! Úgy hiszem nekem jutott osztályrészül, hogy több mint egy, vagy két millió halhatatlan léleknek prédikáljak évente; és e milliók közül milyen sokan süket füllel hallgatják az igét, nem indulnak meg lelkükben, hanem továbbmennek úgy, ahogy voltak: élettelenül, meghalva a bűnben és vétkekben! **¶101**E gondolat sokszor mélységesen megdöbbent engem: Majd e nagy gyülekezetek az örökkévalóságban mind elvonulnak előttem, és amennyiben nem voltam hűséges, s nem jártam el becsületesen tisztemben irántuk, majd mind szemembe fognak köpni azok, akiket megcsaltam?! E milliók szemei a kárhozat tüzes villámait fogják felém szórni egy örökkévalóságon át?! Igen, elkerülhetetlenül ez fog történni, ha nem kerestem üdvösségeteket, s nem prédikáltam nektek igazán a mi Urunk és Megváltónk Jézus Krisztus evangélumát. **¶102**Kérlek titeket, kérlek, ha véreteknek mégis valahová kell hullnia, legalább arra figyeljetek, amit most mondok néktek: Engedjétek remélnem, hogy helyben hagyjátok s beismeritek, hogy én igazán igyekeztem becsületes lenni irántatok: nehogy véretek az én ruhám szélén találtassék!

**¶103**De mért kellene annak a vérnek valahová is elfolynia! Hát nincs reménység? Hát nincs üdvösség és szabadulás? Amíg az élet tart, nincs-e szélesre tárva a menekülés ajtaja? Ó, menekülj, fuss oda, drága hallgatóm! Kérlek téged, menekülj Krisztushoz! Esdve kérlek az élő Istenre, az időre, az örökkévalóságra, az égre, pokolra: menekülj, fuss oda Jézushoz, mielőtt a Halál utól érne, mert ott van a nyomodban a fakó lovon vágtató csontváz-lovas; mielőtt a kárhozat utól nem ér, menekülj és siess Ahhoz, Ki karjait kitárva kész elfogadni téged most! **¶104**Bizd magad Jézusra, bizz benne, és megmenekültél! „Aki hisz az Úr Jézus Krisztusban és megkeresztelkedik, üdvözül, aki pedig nem hiszen, elkárhozik”. **¶105**Nos, fanatikus, vagy túlbuzgó vagyok én, amikor erre sürgetlek titeket, amikor esdve kérlek e dolgok komolyanvételére? „*Fanatikus*” – ez az ítélet napján csak egy olyan embert fog jelenteni, aki komolyan beszélt hozzátok. „*Túlbuzgó*” - ez csak egyszerűen olyan személyt fog jelenteni, aki komolyan gondolta azt, amit mondott. **¶106**Ó, hát higgy az Úr Jézus Krisztusban, nehogy most, még amíg itt vagy, Isten haragja felgyulladjon, és hirtelen ítélete elragadjon téged! –

*„Jöjjetek, vétkes lelkek, és meneküljetek*

*Krisztushoz! Ő meggyógyítja sebeiteket;*

*Itt a kellemes idő, az üdvösség napja,*

*Melyen az ingyen kegyelem bőven kiárad!”*

[**Máté 13:1-23**](https://biblia.com/bible/nkjv/Matt%2013.1-23)

**J. C. Ryle igemagyarázata**

**Forrás: J.C. Ryle: Expository Thoughts on the Gospels**. [**https://www.gracegems.org/Ryle/m13.htm**](https://www.gracegems.org/Ryle/m13.htm)

A fejezet, amelyet ezek a versek kezdenek, figyelemre méltó a benne szereplő példázatok száma miatt. A lelki igazság hét lenyűgöző illusztrációját meríti itt az Egyház nagy Feje a természet könyvéből. Ezzel megmutatja nekünk, hogy a vallási tanítás a teremtett világ minden eleméből meríthet segítséget. Azok, akik "elfogadható (igaz) igéket akarnak találni", ne feledkezzenek meg erről. ([Préd 12:10](https://biblia.com/bible/nkjv/Eccles.%2012.10).)

A **vetésről szóló példabeszéd**, amellyel ez a fejezet kezdődik, egyike azoknak a példabeszédeknek, amelyek nagyon széles körben alkalmazhatók. Folyamatosan igazolódik a saját szemünk előtt. Bárhol is hirdetik vagy magyarázzák Isten igéjét, és az emberek összegyűlnek, hogy meghallgassák, Urunk e példázatban szereplő mondásai igaznak bizonyulnak. Leírja azt, ami általános szabályként minden gyülekezetben történik.

Először is, tanuljuk meg ebből a példázatból, hogy a ***prédikátor munkája hasonlít a vetéshez.*** A magvetőhöz hasonlóan a prédikátornak is jó magot kell vetnie, ha gyümölcsöt akar látni. Isten tiszta igéjét kell vetnie, és nem az egyházi hagyományokat vagy az emberek tanításait. E nélkül hiábavaló lesz a munkája. Lehet, hogy ide-oda járkál, és úgy tűnik, hogy sokat beszél és sokat dolgozik a heti szolgálati körútja során. De nem lesz lelkek aratása a menny számára, nem lesznek élő eredmények, és nem lesznek megtérések.

A magvetőhöz hasonlóan **a prédikátornak is SZORGALMASNAK kell lennie**. Nem szabad fáradságot nem kímélnie. Minden lehetséges eszközt fel kell használnia, hogy munkája sikerrel járjon. Türelmesen kell "minden víz mellé vetnie", és "reménységben kell vetnie". "Alkalmas és alkalmatlan időben is kell végeznie e munkát". Nem szabad, hogy elriasszák a nehézségek és a csüggedés. "Aki a szelet figyeli, nem vet." Kétségtelen, hogy sikere nem teljesen az ő munkáján és szorgalmán múlik. De munka és szorgalom nélkül ritkán lesz siker. ([Ézs 32:20](https://biblia.com/bible/nkjv/Isa.%2032.20). [2Tim 4:2](https://biblia.com/bible/nkjv/2%20Tim.%204.2). [Préd 11:4](https://biblia.com/bible/nkjv/Eccles.%2011.4).)

**Mint a magvető, a prédikátor sem tud életet adni.** A rábízott magot szétszórhatja, de nem parancsolhatja, hogy növekedjen. Felajánlhatja az igazság szavát az embereknek, de nem tudja elérni, hogy befogadják és gyümölcsöt teremjenek. Életet adni Isten szuverén előjoga. "A Lélek az, aki életet ad". Egyedül Isten képes "növekedést adni". ([János 6:63](https://biblia.com/bible/nkjv/John%206.63). 1 Korinthus 3:7.)

Ezek a dolgok mélyedjenek el a szívünkben. **Nem könnyű dolog Isten Igéjének igazi szolgájának lenni**. Az egyházban tétlen, formális munkásnak lenni könnyű dolog. Hűséges magvetőnek lenni nagyon nehéz. A prédikátorokról különösen meg kell emlékeznünk imáinkban.

A következő helyen azt tanuljuk meg ebből a szakaszból, hogy ***Isten szavát többféleképpen lehet hallani, anélkül, hogy hasznot húznánk belőle.*** **Hallgathatunk egy prédikációt olyan szívvel, mint a kemény "útszéli" talaj** - gondatlanul, megfontolatlanul és közömbösen. Lehet, hogy a keresztre feszített Krisztust szeretettel állítják elénk, és lehet, hogy szenvedéseiről szóló üzenetet teljes közömbösséggel hallgatjuk, mint olyan témáról, amely nem érdekel bennünket. Amint a szavak a fülünkbe jutnak, az ördög gyorsan elragadhatja őket, és úgy mehetünk haza, mintha nem is hallottunk volna prédikációt. Sajnos, sok ilyen hallgató van! Rájuk éppúgy igaz, mint a régi idők bálványaira: "szemük van, de nem látnak; fülük van, de nem hallanak". ([Zsolt. 135:16](https://biblia.com/bible/nkjv/Ps.%20135.16),[17](https://biblia.com/bible/nkjv/Psalm%20135.17).) Úgy tűnik, az igazságnak nincs nagyobb hatása a szívükre, mint a víznek a kőre.

**Lehet, hogy élvezettel hallgatunk egy prédikációt, de a bennünk keltett benyomás csak átmeneti és rövid ideig tartó. Szívünk, mint a "köves föld",** bőséges termést hozhat meleg érzésekből és jó elhatározásokból. De lehet, hogy egész idő alatt nem lesz mélyen gyökerező munka a lelkünkben, és az ellenállás vagy a kísértés első hideg fuvallata elsorvasztja *látszólagos vallásosságunkat.* Sajnos, sok ilyen hallgató van! A prédikációk puszta szeretete nem a kegyelem jele. Megkeresztelt emberek ezrei olyanok, mint Ezékiel korának zsidói: "Olyan vagy nekik, mint egy nagyon szép ének annak, akinek kellemes hangja van, és jól tud játszani a hangszeren; mert hallják a te szavaidat, de nem cselekszik azokat". ([Ezék. 33:32](https://biblia.com/bible/nkjv/Ezek.%2033.32).)

**Lehet, hogy meghallgatunk egy prédikációt, és minden szavát helyeseljük, és mégsem kapunk belőle semmi jót a világ elszívó hatása miatt. Szívünket, mint a "tüskés földet", megfojthatják a gondok**, örömök és világi tervek ártalmas burjánjai. Lehet, hogy valóban szeretjük az evangéliumot, és szeretnénk engedelmeskedni neki, és mégis észrevétlenül esélyt sem adunk neki arra, hogy gyümölcsöt teremjen, mert hagyjuk, hogy más dolgok foglalják el a helyet a vonzalmainkban, és észrevétlenül betöltsék egész szívünket. Sajnos, sok ilyen hallgató van! Ők jól ismerik az igazságot. Azt remélik, hogy egy nap majd határozott keresztyének lesznek. De soha nem jutnak el odáig, hogy mindent feladjanak Krisztusért. Soha nem határozzák el magukat arra, hogy "keressék először Isten országát", - és így bűneikben halnak meg.

Ezeket a pontokat jól kell mérlegelnünk. Soha nem szabad elfelejtenünk, hogy az igehallgatásnak több módja is van, anélkül, hogy hasznot húznánk belőle. Nem elég, ha csak azért jövünk, hogy halljuk. Jöhetünk, és lehetünk *figyelmetlenek*. •Nem elég az, hogy nem vagyunk figyelmetlen hallgatók. Lehet, hogy benyomásaink csak *ideiglenesek,* és készek szertefoszlani. •Nem elég, ha benyomásaink nem csupán ideiglenesek. De lehet, hogy folyamatosan eredménytelenek, mert makacsul ragaszkodunk a világhoz. Valóban "a szív mindenek felett csalárd, és rendkívül romlott - ki ismerheti azt?". ([Jeremiás 17:9](https://biblia.com/bible/nkjv/Jer.%2017.9).)

Végül pedig tanuljuk meg ebből a példázatból, hogy az ***ige helyes hallásának egyetlen bizonyítéka van.*** Ez a bizonyíték az, hogy GYÜMÖLCSÜK LESZ. A gyümölcs, amelyről itt szó van, a Lélek gyümölcse. Az Isten iránti bűnbánat, az Úr Jézus Krisztus iránti hit, az élet és a jellem szentsége, az imádság, az alázat, a szeretet, a lelki-szellemi gondolkodás - ezek az egyetlen kielégítő bizonyítékok arra, hogy Isten igéjének magja a megfelelő munkát végzi lelkünkben. Ilyen bizonyítékok nélkül vallásunk hiábavaló, bármennyire is nagyra tartjuk magunkat. Nem jobb, mint a pengő érc és zengő cimbalom. Krisztus azt mondta: "Én választottalak ki titeket, és arra rendeltelek, hogy elmenjetek és gyümölcsöt teremjetek". ([János 15:16](https://biblia.com/bible/nkjv/John%2015.16).)

Az egész példázatnak ez a legfontosabb része. Soha nem szabad megelégednünk a meddő ortodoxiával és a helyes teológiai nézetek rideg fenntartásával. Nem elégedhetünk meg tiszta tudással, meleg érzelmekkel és tisztességes hivatással. Gondoskodnunk kell arról, hogy az evangélium, amelynek szeretetét valljuk, pozitív "gyümölcsöt" teremjen a szívünkben és az életünkben. Ez az igazi keresztyénség. Jakab apostol szavainak gyakran kellene a fülünkben csengeniük: "Legyetek az igének cselekvői, és ne csak hallgatói, akik önmagukat becsapják". ([Jakab 1:22](https://biblia.com/bible/nkjv/James%201.22).)

Ne hagyjuk el ezeket a verseket anélkül, hogy fel ne tennénk magunknak a fontos kérdést: "Hogyan hallgatjuk mi az Igét?". Keresztyén országban élünk. Vasárnapról vasárnapra elmegyünk egy istentiszteleti helyre, és prédikációkat hallgatunk. Milyen szellemben hallgatjuk őket? Milyen hatással vannak a jellemünkre? Tudunk-e mutatni valamit, ami megérdemli a "gyümölcs" nevet?

Biztosak lehetünk abban, hogy ahhoz, hogy végre a mennybe jussunk, többre van szükség, mint vasárnaponként rendszeresen templomba járni és prédikátorokat hallgatni. Isten igéjét be kell fogadnunk a szívünkbe, és magatartásunk fő mozgatórugójává kell válnia. Gyakorlati benyomást kell tennie belső emberünkre, amelynek külső viselkedésünkben is meg kell jelennie. Ha ezt nem teszi meg, akkor az ítélet napján csak tovább növeli kárhoztatásunkat.

**Versek**

**PÉLDÁZAT A MAGVETŐRŐL**

Sugár haját fésülgeté a reggel...

Futott a hold sápadt csillagsereggel...

- S a magvető kiméne vetni egyszer.

Némely magját *útszélre* pazarolta.

Némelyt megölt a tüske *csipkebokra*.

Némely ráhullt a büszke *kavicsokra*.

Némely magot *madarak* vittek el.

Némely *kiszáradt*, alighogy kikelt.

Némelyt kalászban a *jég* tönkrevert.

Némelyt *tolvajok* húzgálták ki éjjel.

Némelyt *konkoly* font körül vad gyökerével.

Némelyt rohanva tiport *csorda* széjjel.

,,És lőn akkor...’’ - *megállt* a magvető!

Elnézte, hogy mögötte egyre nő

A tüske-puszta, élet-temető...

Hogy gazba hullott sok fáradt verejték...

Csalánok csípték elcsigázott testét,

Piros bogáncsok szánva kinevették.

Acélos izma - *céltalan* - elernyedt.

Nézte, hogy mások árnyékban hevertek.

S mint aki balga, szent vágyat melenget,

Csüggedt válláról lecsúszott a zsák...

...S akkor a szürke felhőkapun át

Felé zendült az égi szó: TOVÁBB!

 *Muraközy Gyula*

**ISTEN MUNKATÁRSAI**

Nekünk ellentmond minden e világon.

Velünk felesel a hullott haraszt,

Tövis sérteget törött téli ágon.

mi hivogatjuk mégis a tavaszt.

Ez a mi harcunk, Testvér.

Jövendőt mondunk az alvó rügyeknek,

Kifütyöl bár a februári szél:

Helyet készítünk a virágseregnek,

hol rút kórókat zörgetett a szél,

Ez a mi dolgunk, Testvér!

Letiprott földet verejtékkel ásunk,

Vetőmagunkat sírva hintjük el,

Nem látjuk még, lesz-e aratásunk,

vagy meg sem érjük, míg plántánk kikel.

Ez a mi terhünk, Testvér.

De tudjuk azt, hogy van Gazdánk az égben,

ki velünk plántál, öntöz, s majd arat.

Esőt s fényt ád a maga idejében,

míg megteremti a termő nyarat.

Ez a mi erőnk, Testvér!

Tudjuk, az Ige majd csírába szökken.

Rügyet duzzaszt a lelkeken a hit.

E tavaszt váró, áldott munka közben

tanuljuk a nyár zsoltárait.

Ez a mi győzelmünk, Testvér!

 *Dömötör Ilona*

MAGVETÉS

*Zsolt 126: 5-6*

Ha a nagy Magvető nyomdokába léptél,

ha vállaltad a magvetés szolgálatát:

vállalnod kell vele a zord napokat is,

esőket, szeleket, viharok próbáját,

melyek terheikkel sorra mind megjönnek,

hogy próbára tegyék a te hűségedet.

Számíts arra is, hogy az elhintett jó mag

nem mindig a jó talajba talál,

kövek közé is hull, meg tövisek közé,

ahol fojtogatja a magot a halál.

Ne keserítsen el, ne hidd, hogy hiába!

A magvetés soha, soha nem vész kárba!

És ha forró szelek tikkasztják a vetést,

tudnod kell, hogy itt az öntözés ideje,

s akkor öntözz, öntözz, dús könnyhullatással,

szívedből feltörő, könnyes imádsággal!

A könnyek lágyítják a kőkemény talajt,

utat egyengetnek a gyenge csírának.

Légy fáradhatatlan, mint a nagy Magvető!

Ha munkádat csendes hűséggel elvégzed,

meglátod, megáldja ő könnyes vetésed,

lesz még örömteljes, boldog aratásod!

 *Oláh Lajosné*

**Csak vesd az igét!**

Vesd az igét, ezt a jó magot,

Ahogy a Jézus rá példát adott.

Reggel korán, vagy ha jő az est,

A magot hittel, reménnyel vesd.

Hulljon bár egy-két mag útfélre,

Sziklán száradjon bár összeégve,

Fojtsa el bár emezt vad tövis,

Hull azért mag a jó földbe is.

Vesd a magot nehéz baj közt bár,

Hogy ha hideg, avagy szélvihar jár,

S érzed az ördögi haragot,

Vesd csak örömmel a jó magot!

Bárha sötétben szórogatod,

Sok könnyed öntözi bár a magot,

Vesd bizalommal, eljő a nap:

Isten kegyelme jutalmat ad.

*Nappal, vagy éjjel vesd bár a magot,*

*Nagy legyen, vagy kicsiny a feladatod,*

*Ne lássék bár meg itt lenn a hatás,*

*Biztosan lesz aratás!*

 *Ford. Vargha Gyuláné (Hallelujah! Énekeskönyvből, 211)*

**Csak vesd a magot!**

Csak vesd az igazságnak magvát

Vesd, nézve a Megváltó lábnyomát!

Vesd hittel – késő, vagy kora lett -,

Üdv annak, ki jó reménnyel vet!

*Ó, mint lesz az aratás?*

*Ó, mint lesz az aratás?*

*Sötétben vetsz-e, vagy fénybe teszed?*

*Erőben vetsz-e, vagy nem érezed?*

*Aratásod, ha nem díszlik lent,*

*Úgy követ az örök létbe fent!*

S habár némely mag útfélre hull,

Némely meg a kősziklán elpusztul,

Egynémelyt meg a tövis elöl:

Némelyre mégis akad jó föld!

De jaj, akik most konkolyt vetnek,

Ott a Bíró előtt majd remegnek!

Amit vetsz, ember, azt aratod:

Örök éltet, vagy kárhozatot!

*(Evangéliumi Karénekek, 154)*

**A magvető Isten**

Szállnak évezredek

s az Isten egyre vet,

hibátlan életet

Ige-magból, mert szeret vetni,

megáldani, szeret szeretni.

Vet az útfélre is,

köves talajba is,

még tövis-fölverte földbe,

s termő szívekbe is.

Bőven vet, s többször is.

A mag, a mag mind csíraképes.

Ki hát a vétkes,

ha sokszor semmi lesz

az áldott Igemag?

Jaj annak, akiben

csírát nevel, s kihal,

aki adós marad

a harminc-annyival!

*Füle Lajos*

**Még hull a mag**

Még nincs vége, még egyre hull a mag,
A gigászi kéz még egyre szórja,
A nagy példázat még nem vált múlttá,
Mert még nem jött el a számadója,
A magvető még egyre szórja...

Szántóföldek! Ekétlen, vad utak!
Kősziklás, bogáncsos, tüskés helyek!
Esőre szomjas, kiszáradt rögök,
Fájó ugarok, terméketlenek!
A példa nektek szól, ti – emberek!

A magvető – az Isten! A magot,
Az élet-igét még egyre szórja.
Hirdettetik az egész világon,
Hogy a bűnösnek van Megváltója,
Aki a váltságot már lerótta!

Odakerült, világ közepére
Az Isten oltára, a Golgota!
Ahol megbékélt veled az – Isten,
Ahol érted halt az Isten Fia,
A kegyelem nagy inspirátora,

Aki, ha eljő majd az ítélet,
Odaáll közéd s az Isten közé:
Vérző testével betakar téged,
És kezét nyújtja a Bíró felé:
– Őt már ne, Uram, már ne sújts felé!

– Őérte én a váltságot letettem,
Az ő bűneiért szenvedtem én!
Őérte Te már elhagytál engem!
Ígéreted szerint ő az enyém!
Szerető szívedre hadd hozzam én!

– Hallod, világ! Neked szól az Ige:
Békét kínáló, drága üzenet...
Esőre szomjas, kiszáradt rögök!
Fájó ugarok, köves, vad helyek!
Szántatlan földek! Szívek! Emberek!

*Lukátsi Vilma*

[*http://www.ramocsahazirefegyhaz.hu/index.php/olvasnivalo/versek/733-lukatsi-vilma-meg-hull-a-mag*](http://www.ramocsahazirefegyhaz.hu/index.php/olvasnivalo/versek/733-lukatsi-vilma-meg-hull-a-mag)

**Isten ekéje**

Fájdalom az Isten ekéje,
mellyel szívemben szántogat,
új barázdát hasítva, tépve
hol új életté nő a mag.
Láttam gazdát, ki földet szántott,
mélyen eresztve az ekét,
nyomán a talaj más színt váltott,
kicserélte felületét.

Isten ekéje, szántsd a szívem,
porhanyíts megkövült kérgét!
Hátha akad lent a mélyiben
életerő, igaz érték.
Nagyra nőtt benne a gaz, a gyom
virágja tövissé válik.
Uram, ne hagyj engem parlagon,
Itt van a szívem, szántsál itt.

S ha felzokognék ekéd alatt,
s könnyem hull a barázdára:
csak a régi, rossz gyökér szakad,
haladj tovább, meg nem állva,
hisz tudom, hogy könnyeim patakja,
harmattá lesz egy reggelen;
áldott esőként hull a magra
s új életet ad Istenem.

A szívem, a lelkem hadd legyen,
Uram, a te szántófölded,
művelj csodát rajtam és bennem,
hogy jóból teremjek többet!
Áldó kezed legyen az ekén,
mely a szívemben szántogat.
Szántóvető Gazdám, szeretlek én,
mert munkád boldogságot ad.

*Betkó András*

[*http://blog.xfree.hu/myblog.tvn?n=maroka&pid=77791&blog\_cim=Betk%F3%20Andr%E1s%20:%20Isten%20ek%E9je*](http://blog.xfree.hu/myblog.tvn?n=maroka&pid=77791&blog_cim=Betk%F3%20Andr%E1s%20:%20Isten%20ek%E9je)

**Mély barázdák**

Mély barázdát szánt Mestered?
Mélyebben hasít ekéje?
Több fájdalmat juttat neked?
Több áldást is rejt beléje!

Mert a sebzett, tépett földbe
legdrágább magvát hullatja.
S ha kizsendül üde zöldje,
öntözgeti, ápolgatja.

Sarjad. Gyökere a földben
csuda-mélységeket ér el,
és amikor szárba szökken,
dúsgazdag gyümölcsöt érlel.

Rádöbbensz a nagy titokra,
hogy a legfájóbb gyötrelem
a legszebb aratást hozza:
sose sejtett áldást terem.
*J. Kroeker után németből fordította Túrmezei Erzsébet*

[*http://blog.xfree.hu/myblog.tvn?n=katalin\_53&pid=168965&blog\_cim=Kereszt%E9ny%20versek*](http://blog.xfree.hu/myblog.tvn?n=katalin_53&pid=168965&blog_cim=Kereszt%E9ny%20versek)

# Együtt áldjuk a Magvető kezét

A magvetés is széjjelszóratás.

Kik együtt voltak, szertehullanak,

Omló hantok közé simulnak.

Fakad-e élet? Lesz-e aratás?

Barázda éje mélyen eltemet.

De ha életté lesz halálunk,

Mi újra egymásra találunk,

Ne féljetek, testvérbúzaszemek!

Ha kín, ha rothadás a részünk:

Nem remegünk, előre nézünk,

És boldog hittel hullunk szerteszét.

Mért keseregnénk tompa gyászban?

Holnap friss zöldben, ért kalászban

Együtt áldjuk a Magvető kezét!

*Túrmezei Erzsébet*

[*http://www.jonas.magveto.sk/menu-bal/keresztyenversekgyujtemenye/keresztyenversekgyujtemenye/Turmezei\_Erzsebet/Turmezei\_E.htm*](http://www.jonas.magveto.sk/menu-bal/keresztyenversekgyujtemenye/keresztyenversekgyujtemenye/Turmezei_Erzsebet/Turmezei_E.htm)

**TAVASZ**

*„Halljátok: ímé a magvető kiméne*

*vetni... A magvető az igét hinti...*

*A jó földbe vetettek pedig azok,*

*akik hallják az igét és beveszik,*

*és gyümölcsöt teremnek..."*

*(Mk 4:3, 14, 20)*

Lágy sugarak szövevénye a kék ég,

 őszi avar között új csíra kél,

s bennem is újul a drága reménység,

 míg rügyes ágakat ringat a szél.

Szántsd, Uram, új ugarod: szívem éled,

 s hintsd bele igéd. Zöldüljön a szár!

Hadd legyen életem igaz ígéret,

 dús aratásra ha eljön a Nyár!

*Balog Miklós, 1967*

(Első kéve c. kötetből, 84. old.)

**Magvetés**

Vörös fénnyel ébred a Nap,

Vigan áraszt fényt, sugarat.

Ébredez a szántóvető,

Hívja-várja éhes mező.

Maggal tölti zsákjait meg,

Vidám kedvvel dolgozni megy.

Csupa tiszta, jó magot vet,

Így remélhet szép kenyeret.

Ha a mag majd földbe kerül,

Pacsirta zeng víg éneket,

Ébreszti a búzaszemet,

Az megérti, kalászt nevel,

Magot terem ezrivel.

Én is szántó-vető vagyok.

Míg a hajnal pirja ragyog

Isten-adta tiszta maggal

Alázattal, szorgalommal

Emberszívbe hintegetem,

Hogy abból ott élet legyen.

Élet kenyér, örök élet,

Ne ismerjük az Éhséget!

*Boros Gergely*

*(A Jézust kereső ember c. kötetből, 32. old.)*

**A négyféle talaj**

Magot szórnak áldott kezek,
Némely mag az útra pereg.
A madarak mind felszedik,
Tiszta búza kárba veszik.

Némely hullik kősziklára,
Kicsírázik nemsokára.
Jaj, de nézd csak, mi lesz vele:
Hamar kiég, nincs gyökere!

Ismét másik gyom közé hull,
Ez is kikél de elpusztul.
Hogy is élne, hogy nőne meg?
Elfojtják a vad tövisek.

Jó földbe is pereg a mag,
Kicsirázik, meg is marad.
Hamar megnő, csupa kalász,
Bőséges lesz az aratás.

Én Istenem! Kérlek, tegyed:
Útfél, szikla, gyom ne legyek.
Hanem legyek dús televény,
Sok gyümölcsöt teremjek én!

*Papp Ákos*

<http://blog.xfree.hu/myblog.tvn?SID=&pid=6249&n=zsevi>

**A Magvető**

Kimegy a Magvető,

Hinti szét a magot.

Aranyló magocskák,

Jó földbe hulljatok!

Ne útfél fogadjon,

Hol rátok taposnak,

S éhesen kapnak fel

Károgó madarak.

Ne kemény, köves föld,

Hol szegény kis gyökér

Bárhová indul el,

Mindenütt követ ér.

Ne tövis, gyom közé

Jussatok, hulljatok,

Hol a gyom rabol el

Levegőt és napot.

Új szívet kérek én

Tőled, jó Istenem,

Te segíts, hogy e szív

Puha, jó föld legyen!

*Túrmezei Erzsébet 1912-2000.*

<http://enekeskonyv.lutheran.hu/enek531.htm>

**Visszatekintés**

Szívekbe vetettem, nem porhanyó földbe,

itt a gyümölcs nem hull egy év alatt ölbe.

Soká kel a vetés; nehezen nő nagyra,

S igen sokszor végképp odavész a magja.

A legtöbb ártalmas dudva, féreg itt él,

Hálátlanabb talaj sehol sincs a szívnél:

Hol dacoló szikla, hol poshatag fertő,

Hol összefonódva együtt mind a kettő.

Mégse tennék másképp, ha ifjú lehetnék:

Szenvedélyes kedvvel a szívekbe vetnék.

*Szalay Mátyás*

*(Hozsannázó Napok, [Balog Miklós által szerkesztett, gépelt versgyüjtemény, 1980 ] II. kötet, 430 old.)*

**Nyomkeresés**

Az eke szarvára vetettem kezem,
és nem kívánok hátranézni, Uram,
csak előre, a barázdák nyomán,
hogy a nyomodon vezessen utam.

Ha kell, sírva is vetni a magot,
hogy vigadozással arassak majd,
de azt se bánni, hogyha más arat,
és megelőzni mosollyal a bajt...

Szeretném meglátogatni a foglyokat,
és fölvidítani a betegeket,
hogy azt mondjad Te ama nagy napon
Uram,
hogy mindezt megtettem - Veled!
*Lukátsi Vilma*

<http://blog.xfree.hu/myblog.tvn?n=kalmanpiroska&pid=206081&blog_cim=Nyomkeres%E9s>

**Csak magamnak**

Sokszor elgondolkoztat

a harminc, hatvan, százannyi…

A mag… a föld viszonya;

és szeretném titkukat tudni.

Hogy egyiknél miért annyi?

S mért nem hozz meg a többet benne,

mikor egy táblán szántunk,

és nincs, mi számára kedvezőbb lenne…

Sokszor felejtkezem

önmagamban keresni a hibát.

S népszerűséget vágyva

nem eresztem mélyre ekém vasát.

Így barázdáim felett

veteményt hiába keresek,

s az áldást hozó magból

csak az én szántásomba vethetek.

Sokszor, oly közömbösen,

imádság nélkül szórom az Igét,

és mégis elvárom azt,

hogy megnyissa az erőtlen szívét.

Pedig nem azt ígértem.

Az áldott Mester nem így tanított,

mikor szívem ajtaján

az Igével először kopogott.

*Tamáska Gyula*

*(Szeredai László versesfüzetéből, Zilah, 1980)*

**„Imé, a magvető kiméne vetni”**

Márk 4,3

Reménység márciusa van.

Zúgó tavaszi szél suhan

a lelkek roppant mezői fölött.

Nem tudni, honnan jön s hová megy.

De megmozdulnak a rögök,

mozdulni kezdenek a csírák,

gyümölcsös vágy fakad a mélyből,

s remegve várja az ugar

az új magot, az Igét.

Kiment az Isten az Ő földjére.

„Kiméne vetni”, vége már

a hosszú télnek, fénybe jár

a Magvető… Siet elő

alázattal a sok barázda…

Te is hát, szívem, parlagi

földedbe új magot esengj!

Tavasz van immár, hallani

a szél zúgását… Jöjj, sietve!

Elmúlt a tél, fagyos, kietlen

pusztáira tavasz derült,

reménységben lélegzik ismét

s virágokat dajkál a föld.

tavasz van itt, Isten tavasza!

Te is, szívem, borulj elébe

S így várj reá most, mert „Kiméne

a Magvető, kiméne vetni!”

*Füle Lajos*

*(Király Barnabás szavalatos füzetéből [Szilágyballa, 1980], 31)*

**A magvető példázata**

Kiment a magvető vetni.

Munkája ősidők óta

ugyanaz, - és mégis ünnep,

minden új tavasz újat hoz,

megsokszorozódó életet.

Mindegy, hogy munkás tenyeréből,

vagy óriás gépből hull a mag:

a magvetés fontos marad,

és szent lesz mindig ez a munka,

mert az életet szolgálja.

Így vettetik az Ige magva

a szívekbe ősidők óta.

Mégsem hoz mindenik termést,

nem minden mag hull jó talajba.

Hogyha az úfélre esik,

elkapkodják a madarak.

Mennyi rossz történhet velük

csak egyetlenegy nap alatt.

Suhannak, meg-megjelennek

a fekete gondmadarak,

és nyomtalanul eltűnik

a hűséggel vetett igemag.

Néha kövek közé esik,

marék földbe kapaszkodik,

kikél, nő, és élni akar,

de jaj, hiába küszködik!

Így van, amikor az Igét

teljes örömmel fogadod,

magja kikél, szárba szökken,

szíved a jóra felbuzog,

s másnap – a próba tüzében

elhervad, met gyökértelen.

Ha a szíved köves talaj,

benne a jó mag nem terem!

És halál vár minden magra,

mely a tövises talajba

hullott, mert egyedül marad.

Körülveszi a sok tövis:

a létért való küzdelem,

a pénz, az egzisztencia,

a család, a politika,

kísértések, csalódások,

kiút nélküli válságok,

betegség és nyomorúság…

Keserű, fájó tövisek,

melyek a magot megfojtják.

Az elvetett mag egyedül

csak a jó talajban élhet.

Ha a jó föld befogadja,

százannyit is megteremhet.

Uram, add, hogy így fogadja

szívem a szent Ige magvát!

Munkáld, szántsd fel, alakítsad,

áldd és szenteld meg talaját,

legyen nálam maradandó,

egész életem hassa át!

Mélységekben gyökerezzen,

és sok gyümölcsöt teremjen!

*Oláh Lajosné, 1987. szeptember.*

*(Ige és élet c. kötetből)*

**A tövisek is nőnek**

Mt 13,22

Uram! Szívem, - a te földed,

befogadta a jó magot.

Lásd, ki is kelt, szárba szökkent,

zölden köszönti a napot!

Drága nekem! Mégis, bánat

felhőzi ma örömömet,

mert lásd, Uram, - bár fájlalom, -

de a tövisek is nőnek!

A föld alatt, a föld fölött

kúszva követelnek helyet,

fojtogatják a jó magot,

fojtogatják az életet.

Szúrnak, égetnek, sebeznek,

nőnek, növekednek egyre,

mindig újabb tövis támad,

nehezül az élet terhe.

A zöld sarj könnyet harmatoz…

És könnyet hullat két szemem,

míg naponként hő imában

sóhajtok hozzád, Istenem.

A jó magból kelt palántát

őrizze, védje szent kezed,

hogy ami benne jó s igaz,

meg ne fojtsák a tövisek!

Hadd nőjön fel a tövisek között,

Legyen bár könnyel öntözött,

S ha a tüskés gaz egykor tűzre jut,

Megmaradjon az élet, mely örök!

*Oláh Lajosné, 1986, május*

*(Ige és élet c. kötetből)*

**Helyettünk**

Bennünket Isten innen messze hív.

Megyünk az úton engedelmesen.

Megyünk, az eke szarván a kezünk,

Megyünk, és nem tekintünk vissza sem.

Megyünk, s előtünk végtelen ugar,

viszünk új, élettermő magvakat,

verejtékünk a zord ugarra hull.

Megyünk és hisszük, hogy áldás fakad,

és felvirágzik, amit elvetettünk.

Megyünk, vetünk. Az Úr bízta ránk.

Megyünk, és nem tekintünk vissza, de…

ugar-ugar után mögöttünk marad.

Jó volt szántani, vetni bele

új, élettermő magvakat.

Látni a sarjadást. Esdő kezünk

fölemelni esőért, melegért.

S ajkunkon hála szent zsoltárával

izmos kedvvel aratni, ha megért.

De Isten így akarja: elmegyünk,

vár világok új ugarja ránk.

Indulni kell, vissza se nézni. Óh,

Még egy kérés, nincs több, mi visszatart:

akik itthon maradtok, annyian,

törjétek helyettünk is az ugart!

Kérünk, mi helyettünk is vessetek

és mi helyettünk is szolgáljatok,

és mi helyettünk is szeressetek.

Megyünk, vetünk. Az Úr ezt bízta ránk.

A szívünk feldobod, míg hallgattunk,

Isten áldottait, követeit.

S ígért a szívünk, ígér a szavunk.

Bár minden Krisztusnak teremne itt!

Akarunk ugart törtni, vetni, és

végig megállni verejtékesen.

Eke szarvára tenni a kezünk

és nem hátrálni meg egy percre sem.

S köszönjük, hogy ti mentek messzire!

Vészek leselkednek ott, ezer bajok,

az a panaszos, pogány pusztaság

felénk sajog.

Ti helyettünk is mentek. Égető

reményt leperzselő kemény napon

helyettünk is álljátok a veszélyt,

zord, Krisztus prédikáló utakon.

Helyettünk is vérzik a ti lábatok

durva göröngyök, sebző tövisek.

Égi örömhír arany magvait

messze földekre helyettünk viszitek.

Ó, mi veletek küldjük a szívünk,

s útitársatokul ádást, imát.

Hisz a panaszos, pogány pusztaság

felénk kiált.

*Túrmezei Erzsébet*

*(Bálint Pálné Ibolya versesfüzetéből, Temesvár, 1997)*

**Magvetés**

Uram, te adtad az élet magvát,

melyet el kell hinteni, vetni.

A földet te készítetted, munkáltad

a Szentlélek csodás hatalmával.

Most várod, hogy hulljon a mag.

Meg kell, hogy mozduljanak

lábaim a te földeden…

Vetni, vetni, áldozattal!

Hittel, reménnyel tekinteni előre

az aratásra, betakarításra.

Segíts elindulni bátran, Uram!

Szórjam a magot, amit adtál!

Általad legyen megáldva a munkám.

Az élet öröme hasson át egészen!

*Mátis Géza*

*(Lépésről lépésre c. kötetből, 83. old.)*

**Magvetés**

Lk 8,4-15

A mag Isten beszéde,

a föld az emberi lélek.

Isten beszéde az Ige,

s az Ige testté lett,

és lakozik az emberek között.

Tiszta mag, élő mag és örök:

szüntelen hull alá a földre,

alkalmas és alkalmatlan időben,

sokszor napsütésben, viharban, esőben,

nem gátolhatja soha semmi meg.

Oda is pereg, hol a lélektalaj

taposott út, sziklakemény a lélek,

s tövises, gazos, bűnös lelkekre is,

hol a bűn indái sokszor megfojtják

az alig megfogant, pici életet.

A tanítványok értetlenül állnak,

nem értik titkát a Mester példázatának:

Ó, mondd, hogy értsük: milyen magvetés ez?

Útszél, szikla, tövis – mindenfelé hull mag?

Nemcsak oda, hol a föld porhanyós?

Nincs válogatás: a mag áldozatként hull,

drága, nagyon drága az emberi lélek,

akkor is, ha letapostt, vagy sziklaként áll,

bűnök iszonyatos burjánja futja át…

Hull az áldott, mentő, örök élő mag!

Maradhatnak a szemek megvakulva;

a fülek süketek, a lelkek érzéketlenek,

de a csodák élő kalászai mégis kikelnek

a megtaposott, vagy kemény sziklából is,

ha a bűngazon lelkek új életre kelnek!

Nem árthat Sátán, égi madár,

sem a bűnük hősége nem pusztít,

gond, dicsőségvágy, gyönyör

megsemmisül. Lesz újjászületés, élet.

A titkot pedig a Mester fejti meg.

Uram, az ige magvát hullasd földemre,

megtaposott, útszéli, makacs életemre,

s mikor sziklacsúcshoz hasonló büszkeségem,

s a bűn tövisei elhatalmasodnak:

Te végezd tisztító munkádat szüntelen,

*add, hogy szívem tiszta, jó föld legyen!*

S hullasd az Ige magvát, hogy életem legyen.

*Mátis Géza, 1983 június 13*

*(Isten kezében c. kötetből, 98. old.*

**Szánts, boronálj és vess!**

Szánts, ragadd meg az Ige ekeszarvát,

Ereszd mélyen a száraz földbe.

Ne nézz hátra, tekints előre!

Az eke után reménnyel lépkedj.

A rögös, durva hantokat szeresd.

Hogy porhanyóssá tegyed, vedd a boronát,

Jártasd a földön tízszer, százszor, ha kell.

Legyen jól előkészített a vetésre!

Azután szerezz magot, tedd kötényedbe,

S indulj el vele az anyaföldbe.

Higgyed, hogy az áldás jön a munka után!

Te csak szánts, boronálj, és vess…

Siess!...

És lesz aratás!

*Mátis Géza (Isten kezében c. kötetből, 179. old.)*

*Az Üdvözítő tanításáról:*

**A magvető példázata**

Az Atya egy Fia,

Ki mennyből küldetett,

És a Szűz Mária

Méhéből született:

Munkásságát kezdvén el,

Isten Igéjével

Hirdetett nagy titkokat,

Szép példázatokat

Teljes rövidséggel.

Főképp ezt példázva

Szólt: „Meg kell térnetek,

S bűnötök megbánva

Bennem kell hinnetek;

Térjetek valahára

A szentek útjára,

Mert íme, elközelgett

És nyitva áll nektek

A mennyek országa!”

Hogy hívei el ne

Bízzák önmagukat,

Az ördögi cselre

Ilyenképen mutat:

„Ahol ő jó lélekkel

Jó magvakat vet el,

Ott az ördög konkolyt vet,

S kárörvendve nevet

A mély alvók felett.

Addig tart mosolya,

Míg egyszer idővel

Megszól a harsona

S az aratás jő el;

Az angyalok sarlózzák

És gyűjtik a búzát

Az örömnek csűrébe,

A konkoly meg égve

Jut pokol mélyére.”

Hogy hívei jobban

Megalázkodjanak,

S buzgó munkájúkban

Híven kitartsanak:

Megmutatta nékiek,

Ne dicsekedjenek,

Mert érdemet nem mérve,

Őket szőlőjébe

Kegyelme vevé be.

Az elégedetlen

Avagy gőgös lélek,

Ki nem kegyelemben

Keres üdvösséget:

Kemény szóra ébred fel,

Bocsánatot nem nyer.

Ó, mert sok a hivatott,

Kevés a választott,

S hálátlan az ember.

És hogy minden híve

Bizonyságot vegyen,

S a mennyei Ige

Cselekvője legyen:

Elmondja, hogy **négy-féle**

**Földre hull Igéje;**

S a mag, amit elvetett,

Mind ki nem kelhetett,

Sőt be sem vétetett.

Némely mag **útszélre**

Esik; amit látván,

A lelkek vesztére

Elkapja a sátán.

Ezek az Úr Igéit

Hallják, de nem értik,

Figyelmetlen emberek,

Jóra képtelenek,

Csak a bűn kell nékik.

Másik **kősziklára**

Jut s hamar kiszárad;

Ingatag sáfárja

Ez az igazságnak:

Nagy örömmel gondozza,

Míg jól megy a dolga,

De gyökeret nem ereszt;

S ha rájár a kereszt,

Hitét félredobja.

Más meg **tövisre** lel,

S a tövis megfojtja;

A gonosz ez, amely

A szívet megrontja.

Ezek csak a világnak

S a bűnnek szolgálnak:

Haszonlesők, csalárdak,

Fosztogatni járnak,

Mindent megpróbálnak.

Ha **jó földbe** érhet

Az Igének magva:

Ez az, hogy a lélek

Magába fogadja.

Ez termi a gyümölcsöt:

A tiszta erkölcsöt,

Odaadást, türelmet,

Mert be ilyet enged

Kapuja a mennynek.

Krisztus Urunk, arra

Engedj igyekeznünk,

Hogy a te szavadra

Visszaemlékezzünk,

S kísértésnek idején

Csak tebenned hivén,

Parancsodat kövessük,

Igazad keressük,

S kedved megnyerhessük!

Vészek viharától

Óvjad egyházadat,

S a gonosz világtól

Maroknyi nyájadat.

Tarts távol a botránytól

S ördög hálójától,

Hogy utadon haladva

S benned megnyugodva

Jussunk országodba.

*Tranovszky György.*

*(Cithara Sanctorum, Evangélikus Énekeskönyv, Szlovákból fordította Vietórisz József, 1935)*

http://medit.lutheran.hu/files/tranoscius\_vietorisz\_cithara\_sanctorum\_1935.pdf

**Délutáni istentisztelet:**

**Zsid 5,11-6,12**

**A lelki kiskorúság tünetei és veszélyei**

 **FEDDÉS LASSÚ LELKI ELŐHALADÁS MIATT**

**Charles Simeon prédikációja**

Forrás: C.Simeon: THE SLOW PROGRESS OF MANY REPROVED, Disourse No. 2288. From: Horae Homileticae. <https://bible.prayerrequest.com/7511-simeon-charles-horae-homileticae-commentary-21-volumes/hebrews/5/11/5/14/>

***Zsidó 5:11-14. 11 A kiről nekünk sok és nehezen megmagyarázható mondani valónk van, mivel restek lettetek a hallásra. 12 Mert noha ez idő szerint tanítóknak kellene lennetek, ismét arra van szükségetek, hogy az Isten beszédeinek kezdő elemeire tanítson valaki titeket; és olyanok lettetek, a kiknek tejre van szükségetek és nem kemény eledelre. 13 Mert mindaz, a ki tejjel él, járatlan az igazságnak beszédiben, mivelhogy kiskorú: 14 Az érettkorúaknak pedig kemény eledel való, mint a kiknek mivoltuknál fogva gyakorlottak az érzékeik a jó és rossz között való különbségtételre.***

A Szentírásban az emberek különböző állapotaihoz és képességeihez illő igazságok nagy változatossága található. Vannak olyan egyszerűek és világosak, hogy "aki fut, az is olvashatja" és megértheti őket; vannak olyan mélyek és titokzatosak, hogy a legerősebb értelemmel és a legnagyobb műveltséggel rendelkező emberek teljesen elvesznek a szemlélődésükben. Az emberi tudományokban a zseniális és elmélyült emberek nagy előnyt élveznek a kevésbé művelt és átfogó elmével rendelkezőkkel szemben; mert képességeik ereje lehetővé teszi számukra, hogy sokkal nagyobb mértékben folytassák kutatásaikat, mint a többiek: de az isteni ismeretek terén nem a legtudósabb, hanem a legszerényebb és mennyei gondolkodású ember fog a legnagyobb előrehaladást elérni. Az isteni dolgokban való tudatlanság (különösen azok körében, akik az evangélium hűséges szolgálatát élvezik) inkább szándékos figyelmetlenségből, semmint képességek hiányából ered; és a vétkest nagyon mély bűnnel terheli. Az apostol ezen az alapon tesz szemrehányást a hébereknek, amiért képtelenek voltak befogadni azt, amit Melkizedek és Krisztus tekintetében mondani akart. Gyermeki állapotukat saját lustaságuk következményeként mutatja be, és úgy, mint ami őt magát is nagyon nehéz (bonyolult) helyzetbe hozta, mivel nem tudta, hogyan tárja fel előttük a keresztyénség magasztosabb igazságait, mivel még annyira rosszul voltak oktatva annak legelső elveiben.

Beszédének lényegét magyarázva,

**I. Megkérdezzük, honnan ered, hogy az emberek fejlődése az isteni ismeretek terén olyan aránytalan az őket megillető előnyökhöz képest?...**
**Az, hogy sokan, akik hallják az evangéliumot, csak kevés hasznot húznak belőle, szomorú és tagadhatatlan tény...**

[Nem lehet csodálkozni azon, hogy az emberek továbbra is tudatlanok maradnak, amikor a pogány erkölcsön kívül mást nemigen tanítanak nekik. De sokan vannak, akiknek évek óta "a megfeszített Krisztust állították eléjük", és akiket időről időre a legnagyobb tisztasággal és hűséggel szólítottak meg, mégis meglepően sötéten látják az evangéliumot. Azt hiszik, hogy értik az üdvösség tervét; és mégis összekeverik a legkülönbözőbb dolgokat [Összekeverik a hitet és a cselekedeteket, vagy egyesítik őket, mint üdvösségünk közös alapját, vagy a cselekedeteiket teszik a hitre jogosultság feltételének], és szétválasztják a legelválaszthatatlanabb dolgokat [Nem tudják felfogni, hogy saját szabad akaratuk gyakorlását, amennyiben jó, a Szentlélek hatásának kell tulajdonítani, míg amennyiben rossz, saját gonosz szívük terméke]. De ha a fogalmaik világosak és pontosak is, akkor is megmaradnak Isten igazságainak tapasztalati megismerése nélkül. "*Ügyetlenek (játatlanok)* [Megjegyzés: ἄπειρος.] az igazság igéjében". Bármit is vallanak a szív romlottságáról és "az Isten Fiába vetett hitéletről", saját lelkükben nem *tapasztalják* ezt; így még mindig ugyanolyan nagy szükségük van arra, hogy "Isten beszédeinek első alapelveit" megismertessék és érvényre juttassák náluk. "Tekintettel arra az időre", amíg tanultak, "már régen képzettnek kellene lenniük arra, hogy másokat tanítsanak"; és mégis "szükségük van arra, hogy ugyanazokat a dolgokat újra és újra megtanítsák nekik". Még mindig ugyanolyan nagy szükségük van arra, hogy "sorra-sorra, tanításról-tanításra, itt egy kicsit, ott egy kicsit" oktatást vegyenek].

**Ennek okát a saját hanyagságukban kell keresni...**

[Ha a jártasságnak ez a hiánya csak az apostolok napjai óta létezett volna, akkor talán a tanítók gyengeségének és elégtelenségének tulajdoníthattuk volna: és nem is vagyunk hajlandók *ezt* teljesen kizárni, mint a közöttünk tapasztalható lassú fejlődés egyidejű okát. De ugyanazokat a panaszokat, amelyeket mi is megfogalmazunk, az apostolok is megfogalmazták; és a hallgatóikban tapasztalható jártasság hiányát a "*tompaságuknak"* [Megjegyzés: νωθροὶ.] és a hallottak tökéletesítésében való *lustaságuknak* tulajdonítják. Elég készségesek vagytok a hallásra; és talán Ezékiel hallgatóihoz hasonlóan örültök az evangélium hangjának, mint ahogyan valami kellemes zenének [Megjegyzés: Ez\_33:32.]: de vajon gondosan ügyeltek-e arra, hogy magatokra alkalmazzátok, amit hallotok? Megvizsgáljátok-e magatokat általa? Fáradoztok-e azon, hogy a szívetekben megőrizzétek? Imádkoztok-e érte? Teszitek-e azt a családotokkal való beszélgetésetek és a csendes órákban való elmélkedésetek tárgyává? Nem tapasztaljátok-e ezzel szemben, hogy a mag elvetésének (szívbe rejtésének) elhanyagolása miatt "az ég madarai jönnek és elragadják", vagy hogy "e világ gondjai és örömei miatt annyira elfojtatnak, hogy soha nem nő fel a tökéletességig?"? Igen; *ez az* oka annak a lassú haladásnak, amelyet az emberek az isteni ismeretek terén tesznek: *ez az* oka annak, hogy azok az emberek, akik idiótáknak tartanák magukat, ha a tudás bármely más ágában kapott útmutatásokból ilyen kevés hasznot húznának, egész életükben csak "csecsemők" maradnak.]

Miután megtaláltuk az emberek hasznavehetetlenségének okát az evangélium szolgálata alatt, folytatásképpen,

**II. Bemutatjuk az ebből eredő szomorú következményeket.**
E tehetség elmaradását nagymértékben figyelmen kívül hagyjuk az általunk elkövetett bűnök vagy az általunk beismert (fájlalt) rosszaságok között. De,

**1. Képtelenné teszi az embereket az utasítások (oktatás) befogadására...**

["A csecsemőknek" koruknak megfelelő táplálékot kell kapniuk: ha "erős húst" (kemény eledelt) adnának nekik, nem tudnák befogadni: ahelyett, hogy az evangélium mélyebb titkaiból vagy az isteni élet teljes bemutatásából hasznot merítnének, ahogy az él és működik a fejlettebb keresztyének szívében, nagy valószínűséggel kárt szenvednének: a világosság megjelenítése túl fényes lenne szerveik számára; vagy, hogy a szöveg metaforáját használjam, a hús túl erős lenne emésztőszervük számára. Micsoda veszteség ez akkor maguknak a személyeknek! Micsoda veszteség úgyszintén sokaknak is, akiknek nagy hasznára válna az erősebb étel, de akiknek őmiattuk szintén csak a tejet kell adagolni, nehogy mások, akik nem tudnak részt venni *a ő* vacsorájukon, megfosztassanak attól, ami feltétlenül szükséges a megélhetésükhöz!

Ezt kellően fontolják meg; és ez bizonyára hatékony ösztönzőnek fog bizonyulni a szorgalomra!]

**2. Ez korlátozza a tanítóikat... (alkalmazkodásra készteti őket)**

["Sok mondanivalónk van, és nehéz kimondani": nem mintha a nehézség abban állna, hogy kifejezzük őket, hanem abban, hogy érthetővé tegyük őket a "hallásukban tompa" emberek számára. Amikor "a nagykorúakhoz" szólunk, akkor az evangélium minden részébe nagymértékben be tudunk hatolni; mert "ők, mivel szellemi érzékeik gyakorlottak, meg tudják különböztetni a jót és a rosszat". Világos felfogásuk van arról, amit mondunk, ahogyan az embernek van a keserű vagy az édes ízlése dolgokról. Nem kell mindig azon fáradoznunk, hogy bebizonyítsuk, hogy ez vagy az a dolog keserű vagy édes; mert ők egy pillanat alatt látják az eléjük tárt dolgok igazi és megfelelő minőségét: megértik a hit analógiáját; és készek követni minket, amennyire Isten lehetővé teszi, hogy vezessük őket. De bármennyire is örömteli lenne az ilyen mélyreható kutatás, nem merjük végezni, legfeljebb nagyon visszafogottan folytatjuk. Kénytelenek vagyunk ugyanazt az óvatosságot alkalmazni, mint Krisztus tette hallgatóival szemben [Jn 16:12.]; és mint Szent Pál tette, amikor a korinthusi gyülekezethez fordult: "Én, testvéreim, nem úgy szólhattam hozzátok, mint a lelkihez, hanem mint a testihez, mint a Krisztusban lévő csecsemőkhöz. Tejjel tápláltalak titeket, és nem hússal; mert eddig nem voltatok képesek azt elviselni, és most sem vagytok képesek [1Kor\_3:1-2.].".

És vajon nem ez-e az emberek "tompaságának" szomorú következménye? Vajon nem okoz-e kárt nekünk is, és nekik is? Nem növekedne-e a saját képességünk a szolgálatban, ha szabadabban kutathatnánk "Isten mély dolgaiban", így oktatva őket? És nem haladna-e gyorsabban mindannyiunk növekedése?

Legyen tehát ez egy további indíték a szorgalomra. Ha látjátok, hogy milyen kiterjedt és siralmas következményei vannak a mulasztásnak, tanuljátok meg, hogy magatok és Isten egész egyháza iránti szánalomból, egyre nagyobb komolysággal és buzgalommal törekedjetek előre].

**Tanács: -**

**1. Hasznosítsuk maximálisan azokat az előnyöket, amelyekben részesülünk-**

[Isten észreveszi (figyeli), hogy mennyi ideig és milyen gyakran részesülünk a kegyelem eszközeiből, és számon fogja kérni rajtunk, mint a ránk bízott talentumokat. És ha az evangélium, amit hallunk, nem "az élet íze az életre, akkor a halál íze lesz a halálra [2Kor 2,16.]". A javulás (megjobbulás, növekedés) lehetőségei, amelyekkel a zsidók Urunk szolgálata alatt rendelkeztek, súlyosabbá tették bűnösségüket és büntetésüket még Szodoma és Gomorra vétkességénél is [Máté\_11:20-24. és 12:41, 42.]. Adja meg az Úr, hogy szolgálatunk soha ne legyen ilyen hatással rátok!].

**2. Ne elégedjünk meg az alacsony eredményekkel...**

[Kétszeres kegyelem, hogy "csecsemők vagyunk Krisztusban", ha *valóban azok vagyunk*. De melyik szülő az a világon, bármennyire is örül gyermeke születésének, aki örülne rajta, ha ahelyett, hogy férfivá növekedne, mindig megmaradna gyermeki gyengeségében és termetében? Vajon Isten nézheti-e önelégülten egy ilyen torzlényt a családjában? Nem várja-e el, hogy "gyermekből ifjakká váljunk, és ifjakból atyákká fejlődjünk az ő egyházában [Jn 2:12-14.]"? Gyakoroltassuk hát "lelki érzékeinket": törekedjünk arra, hogy "használat és szokás által" érleljük őket; szerezzünk alapos képességet a "jó és rossz megkülönböztetésére". "Vágyjunk az ige őszinte tejére", nemcsak azért, hogy megelégedjünk vele, hanem hogy *növekedjünk* általa [1Pe\_2:2.], és képessé váljunk az erősebb táplálék befogadására. "Rosszasságban", vagy másfajta gonoszságban "legyetek gyermekek, de értelemben legyetek férfiak [1Kor\_14:20.]"].

**3. Használjuk ki jól a már birtokunkban lévő képességeket...**

[Akiknek maguknak "szükségük van arra, hogy megtanítsák őket Isten beszédeinek kezdő elemeire ", azoknak nem lehet igényük arra, hogy mások tanítójaként állítsák be magukat: és nagyon sajnálatos, hogy *az ilyen* tanítók valaha is felvételt nyertek Isten egyházába; vagy, ha felvették őket, akkor megengedték, hogy megtartsák hivatalukat. De mindazoknak, akiket Isten tanít, "*kellene",* hogy mások tanításában fáradozzanak. Nem azt mondjuk, hogy mindenkinek az ige hirdetőjévé kell válnia; hanem azt mondjuk, hogy mindenkinek törekednie kell arra, hogy tanítsa barátait, szomszédait, és különösen gyermekeit és a rábizottakat [Róm\_15:14. Zsid\_3:13]. Ha így fáradoznak a jó cselekvésben, jót *kapnak (jutalmat nyernek)*; és "ha másokat felüdítenek, ők maguk is felüdülnek" a mennyei harmattal [Péld\_11:25.].

[**https://bible.prayerrequest.com/7511-simeon-charles-horae-homileticae-commentary-21-volumes/hebrews/5/11/5/14/**](https://bible.prayerrequest.com/7511-simeon-charles-horae-homileticae-commentary-21-volumes/hebrews/5/11/5/14/)

 **A TÖKÉLETESSÉG FELÉ HALADVA**

**Charles Simeon prédikációja**

Forrás: C.Simeon: GOING ON TO PERFECTION, Disourse No. 2289. From: Horae Homileticae. <https://www.studylight.org/commentaries/eng/shh/hebrews-5.html>

***Heb\_6:1-3. 1 Annakokáért elhagyván a Krisztusról való kezdetleges beszédet, törekedjünk tökéletességre, nem rakosgatván le újra alapját a holt cselekedetekből való megtérésnek és az Istenben való hitnek, 2 A mosakodásoknak, tanításnak, kezek rátevésének, holtak feltámadásának és az örök ítéletnek. 3 És ezt megcselekeszszük, ha az Isten megengedi.***

Mindenféle művészetben és tudományban a legnagyobb tudósok (zsenik) érzik a fejlődés szükségességét: előhaladásuk csak arra jó, hogy megmutassa, milyen keveset tudnak, és hogy növelja buzgóságukat a magasabb eredmények elérésében. A vallásban azonban mindenki azt hiszi, hogy eleget tud, és megelégszik azzal a fejlődéssel, amit már elért. Amit kora ifjúkorunkban tanultunk, az, úgy véljük, többnyire elegendő alapanyagként szolgál ahhoz, hogy végigkísérjen bennünket az életen; és a szokások, amelyeket helyünkön és rangunkban elsajátítottunk, kielégítik elménket, így készek vagyunk öntelten megkérdezni: "Mi hiányzhat még nekem?". De ez bizonyára nem helyes. Ha, amint János apostol tájékoztat bennünket, a keresztyén életben életkor és termet szerint különbözőségek vannak, és az egyházban vannak kisgyermekek, ifjak és atyák, akkor bizonyára nem illik hozzánk, hogy egész életünkben a gyermeki gyengeség és tudatlanság állapotában maradjunk, mintha ez lenne a teljes mérték, amelyre Isten felhatalmazott bennünket. Szent Péter kifejezetten azt mondja nekünk, hogy "növekedjünk a kegyelemben és a mi Urunk és Megváltónk, Jézus Krisztus ismeretében". Az előző szövegkörnyezetben pedig az apostol azt panaszolja héber megtérőiről, hogy "míg megtérés óta tanítóknak kellett volna már lenniük, szükségük van arra, hogy újra megtanítsák őket Isten beszédeinek kezdő elemeire; és olyanokká lettek, akiknek még mindig inkább tejre, mint erős eledelre van szükségük [Zsid\_5:12.]". Mivel azonban voltak közöttük olyanok, akik már nem voltak "csecsemők, hanem már elérték a teljes életkort, és a használat révén gyakorlott érzékeik voltak, hogy megkülönböztessék a jót és a rosszat", az ő tanításuk érdekében kívánja "elhagyni", mintegy mellőzve, az evangélium "kezdetleges elmeit ", és titkainak teljesebb kifejtésével "elvezeti őket a tökéletességre" [ Zsid\_5:13-14.]. Most pedig "ezt fogjuk mi is tenni, ha Isten megengedi". Ezúttal arra fogok törekedni, hogy megmutassam,

**I. Melyek azok az alapelvek (kezdő elemek), amelyeket most mégegyszer tisztázunk...**

**Az első ezek közül: "Bűnbánat a halott cselekedetekből".**

[Ez olyan egyértelmű kötelesség, hogy senkinek, aki valaha is hallotta az evangéliumot, nem lehet kétsége ezzel kapcsolatban. Mindenféle bűnt meg kell siratni, mint halálra érdemes bűnt; és teljesen el kell hagyni, mint a legőszintébb undorunk tárgyát.]

**A második: "Az Isten iránti hit"...**

[Ez is szükséges, mint az üdvösséghez nélkülözhetetlen feltétele. Nemcsak azt kell "hinnünk, hogy Isten van, és megjutalmazza mindazokat, akik szorgalmasan keresik őt"; hanem azt is hinnünk kell, hogy megbékélt az emberekkel szerelmes Fia által; és hogy "azok közül, akik Fiának nevében jönnek hozzá, egyet sem vet ki soha". Ez Isten ígérete az evangéliumban: és hinnünk kell "annak, aki hűséges, aki megígérte"].

A kettő, amely a következőkben szerepel, nevezetesen "**a keresztség és a kézrátétel",** nem további *elvek*; hanem a *zsidó törvény rítusai*, amelyekkel a két előző alapelvet előlegezték meg-

[A kommentátorok megpróbálták ezt a kettőt kiegészítő elvként magyarázni; és a "keresztelést" úgy ábrázolták, mint ami János és Krisztus keresztelését jelenti; a "kézrátételt" pedig úgy, mint ami az apostolok kezének emberekre való ráhelyezésére utal, hogy a Szentlélek ajándékait átadják nekik, vagy hogy felszenteljék őket a szolgálat áldott hivatalára. De *ezek nem elvek;* és nem is szabad megkísérelnünk, hogy ekként magyarázzuk őket. Ezek az előző szavak magyarázatai. A "keresztségek" alatt a "különféle mosakodásokat" értjük, amelyeket a törvény alatt tartottak [Zsid\_9:10.]; amelyek a bűnből és a holt cselekedetekből való megtisztulást ábárzolták a bűnbánat által, vagy ahogy az apostol kifejezi, "az újjászületés fürdőjét. A "kézrátétel" alatt pedig azt értjük, hogy az áldozatot bemutatók az áldozat fejére tették kezüket, hogy átruházzák rá a bűnüket, és kifejezték az elfogadás reményét általa [3Mózes 4:4; 4Mózes 4:15. 24.33; 4Mózes 16:21.]. Így gyakorolták "Isten iránti hitüket". Most pedig tegyük ezt a kettőt zárójelbe, mint amelyek csak illusztrálják és magyarázzák az előző kettőt, és látni fogjuk, hogy minden nehézség, amelybe a kommentátorok belekeverték a szöveget, eltűnik].

**A harmadik alapelv: "a halottak feltámadása"-**

[Ez is a "Krisztusról szóló tanítás" lényeges része. Ez valóban, ha nem is nagyon teljes mértékben, de a törvény alatt kinyilatkoztatott: az evangélium alatt azonban a lehető legnagyobb világossággal és bizonyossággal van kijelentve; így joggal mondhatjuk, hogy "az élet és a halhatatlanság az evangélium által lett világosságra hozva [ 2Tim 1:10.]". Áldott Urunk feltámadása valóban minden reménységünk egyetlen alapja: és minden kétséget kizáróan biztosította számunkra saját feltámadásunkat; mivel Krisztus volt az "első-zsenge" az aratásból, amelyet a kellő időben learatnak, s csűrbe akarítanak [1Kor 15:20.].

**Az utolsó: "Örök ítélet" -**

[A törvény alatt főként az *időbeli (időleges)* jutalmakhoz és büntetésekhez ragaszkodtak; az evangélium szerint azonban arra vagyunk tanítva, hogy várjuk a jövőbeli megtorlás napját, amikor "Isten megítéli a világot az áldott Jézus által, akit erre a feladatra rendelt"; és elválasztja a gonoszokat az igazaktól; az egyiket örök nyomorúságra küldi, a másikat pedig örök boldogságra és dicsőségre emeli [Mt 25:32.40.].

Ezeknek az elveknek a fontosságát most nem szükség hangsúlyoznom -

[Fontosságukhoz nem férhet kétség: hiszen az apostol úgy beszél róluk, mint "alapról (fundamentumról), amelyet lerakott". És minden lelkipásztornak a lehető legnagyobb komolysággal kell ezeket hirdetnie. Valójában, ha az ember elméje nem áll állandóan ezeknek az elveknek a hatása alatt, nem nevezheti magát keresztyénnek. Lehet, hogy megkeresztelkedett; de nem más, mint egy megkeresztelt pogány, akinek nincs része vagy sorsrésze az evangéliumi üdvösségben].

Miután ezeket a dolgokat számtalanszor figyelmetek elé tártam, most nem szólok róluk, továbbmegyek; és rátérek beszédem közvetlenebb céljára, amely az, hogy megmutassam,

**II. Melyek azok a magasztosabb nézetek, amelyek szemlélése a mi kiváltságunk**...

Természetesen egy beszédben egyáltalán nem tudunk teljesen belemenni ebbe a témába: csak halvány körvonalakat adhatunk róla; néhány célzást, amelyek talán további csendes elmélkedésetekre adhatnak okot.

Azzal, hogy az apostol "a tökéletességre törekszik (halad)", azt akarta mondani, hogy az evangélium mélyebb titkait tárja fel előttük, amelyek megértése nagyon fontos volt számukra. Ezeket a titkokat e levél egész hátralévő részében kibontja. Két fejezet alatt fogjuk felfogni őket:

**1. Krisztus papi tisztségének "tökéletessége"...**

[A papság a mózesi rendtartás felosztás alatt a Lévi törzsre korlátozódott. Ebből a mi áldott Urunk nem részesülhetett, mert Júda törzséből származott. De a papságnak egy új rendje kellett, hogy létrejöjjön, Melkizedek rendje szerint: és *ez* volt az a papság, amelyre Jézus elhívást kapott. Minden tisztségében hasonlított a lévita papságra, amely valójában minden részében előképszerűen kiábrázolta azt.

A mi áldott Urunk, mint a mi nagy főpapunk, *áldozatot mutatott* be *Istennek*. Az egész emberiség bűneit kellett kiengesztelnie. Erre nem volt elegendő ezernyi hegynek összes marhája sem. De "testet készített neki" Isten erre a célra; egy testet, amely "valóban hasonlít a bűnös testhez", de teljesen "bűn nélkül". Ezt a testet ajánlotta fel a kereszten; ahogy az apostol mondja: "Szeplőtelenül ajánlotta fel önmagát Istennek". Erre való hivatkozással a Keresztelő úgy mutatott rá, mint "Isten Bárányára, akinek el kell vennie a világ bűneit"; és még a mennyben is úgy jelenik meg, "mint egy megölt Bárány", és az Atyával tökéletes egyenlőségben fogadja minden megváltott népének imádatát: "éneklik éjjel és nappal: "Üdvösség a mi Istenünké, aki a trónon ül, és a Bárányé mindörökkön örökké"."

A főpap, miután felajánlotta az áldozatot, annak vérét a függönyön belülre vitte, és ott meghintette vele az kegyelem trónját (frigyládát). A mi áldott Urunk pedig egyszerre volt az áldozat és a pap, aki azt felajánlotta: és miután a saját vérét engesztelésül felajánlotta a kereszten, feltámadt a halálból, és "*saját vérével ment be az egek egébe*", hogy ott a mi nevünkben bemutassa azt Istennek [Zsid\_9:12.]. Ezzel a vérrel mintegy meghinti a Magasságbeli kegyelmi trónját; és Isten, az Atya, ezt látva, megbékél velünk; vagy ahogy Szent Pál kifejezi: "Megbékélt velünk a kereszt vére által [Kol\_1:20-22.]".

Míg a főpap a függönyön belül volt, az *kegyelem trónját tömjénfelhőkkel borította be:* és ezt teszi a mi áldott Megváltónk is, *folyamatos közbenjárása által*. "Megjelenik értünk Isten színe előtt", mint a mi mindenható szószólónk és közbenjárónk: és közbenjárásaival, amelyek saját áldozatának érdemén alapulnak, elnyeri számunkra a kegyelem és a béke mindazon adományait (áldásait, bőségét), amelyeket mindennapi szükségleteink megkövetelnek: mert "Őt az Atya mindig meghallgatja".

Miután a főpap e tisztségeket betöltötte az oltáron belül, kijött, és minden pompás ruháját felöltve megáldotta a népet. És a mi nagy főpapunk is így fog kijönni, a saját dicsőségében és az Atya teljes dicsőségében, hogy beteljesítse megváltott népének áldását (boldogságát). Mindnyájuknak ezt fogja mondani: "Jöjjetek, Atyám áldottai, örököljétek a világ megalapítása óta nektek készített országot."].

**2. A kiváltságaink "tökéletessége", ahogyan azt biztosítja...**

[Ezt is kibontja az apostol, bár sajnos nekünk csak egy-két részletre van időnk. A mi nagy Főpapunk által azonban *minden bűnünk teljes, tökéletes és örökkévaló bocsánatát kapjuk*. A lévitai áldozatok által nyert bocsánat csak ideiglenes volt. Maguk a szolgálatok, amelyekkel azt megszerezték, csak "a még mindig bocsánatra váró bűnök emlékét" szolgálták. De "Jézus Krisztus testének áldozata által egyszer s mindenkorra megszentelődtünk", igen, "egy áldozat által örökre tökéletessé tette azokat, akik megszentelődtek [Zsid\_9:13-14; Zsid\_10:10.14.]". Isten maga vállalja szövetséggel és esküvel, hogy "bűneinkről és vétkeinkről többé nem emlékezik meg [Zsid\_10:17. V.ö. Zsid\_8:10.12.]".

Rajta keresztül is *bebocsátást nyerünk Istenünk közvetlen jelenlétébe*. A szentek szentjébe nem engedtek be egy lelket sem, csak a főpapot; és őt sem, csak az év egy napján. De "a Legszentebbe Jézus vére által van bebocsátásunk, azon az új és élő úton, amelyet ő szentelt meg számunkra a függönyön keresztül; és mivel ő a mi főpapunk az Isten háza felett, az apostol azt mondja: "Közeledjünk hozzá igaz szívvel, a hit teljes bizonyosságával, a gonosz lelkiismerettől megtisztított szívvel [Zsid\_10:19-22.]"". Nincs olyan bűnös a világegyetemben, aki ne jöhetne így Istenünk kegyelmi trónjához, ahol ő teljes dicsőségében ragyog, feltéve, hogy csak Jézus nevében jön, és a Megváltó vérének érdemére hivatkozva.

*A lehető legmagasabb fokú felmmagasztalás is, amelyre a természetünk képes, a* mi nagy főpapunk közbenjárása által *biztosított számunkra.* Mindannyian királyokká és papokká lettünk: mert Krisztus Jézusban nincs zsidó vagy görög, férfi vagy nő: ebben a tekintetben mindannyian egy szinten vagyunk: mindannyian ugyanazokban a kiváltságokban részesülünk: mindannyian "királyi papság" vagyunk [1Pe\_2:9.]": és hamarosan mindnyájan csatlakoznak majd ahhoz a diadalmas énekhez: "Annak, aki szeretett minket, és saját vérével mosott meg minket bűneinktől, és tett minket királyokká és papokká Istennek és az ő Atyjának, neki legyen dicsőség és uralom mindörökkön örökké. Ámen [Jel.1:5-6.]."]

**Mit mondjak most, e téma hasznosításaként?**

**1. Törekedjetek a *tudás* magasabb fokára.*.****.*

[Ne gondoljátok, hogy eleget tudtok az evangéliumról: vannak benne kifürkészhetetlen mélységek, amelyekbe még a mennyei angyalok is folyamatosan "be akarnak nézni". Lásd, hogy mi volt Szt. Pál imája az efezusi szentekért, *akikről úgy beszél, mint akik "az Úr Jézusba vetett hitük és az összes szentek iránti szeretetük" révén kiemelkedőek:*" "Nem szűnök meg hálát adni értetek, említést téve rólatok imáimban, hogy a mi Urunk Jézus Krisztus Istene, a dicsőség Atyja adja nektek *a bölcsesség és kinyilatkoztatás lelkét az ő megismerésében; értelmetek szemei megvilágosodjanak, hogy megismerjétek*, mi az ő elhívásának reménysége, és mi az ő örökségének dicsőségének gazdagsága a szentekben; és mi az ő hatalmának felséges nagysága irántunk, akik hiszünk, az ő hatalmas erejének munkája szerint, amelyet Krisztusban cselekedett, amikor feltámasztotta őt a halálból [Ef\_1:15-20.]." Ez legyen a ti imátok, szeretett testvéreim, akármilyen előrehaladottak vagytok is a hitben és a szeretetben. Valójában az ismeretek növekedése által fogtok növekedni a kegyelemben: mert azáltal, hogy "megnövekedett világossággal egyre jobban felfogjátok Krisztus minden ismeretet meghaladó szeretetének szélességét, hosszát, mélységét és magasságát, *ennek felfogása által*, mondom, *beteltek Isten egész teljességével* [Ef\_3:18-19.].

**2. Nyomuljatok előre a *szentségben* való magasabb fok elérésére.*..***

["Ezt kívánom, testvéreim, a ti tökéletességeteket [2Kor\_13:9.].". Ne elégedjetek meg semmivel, ami nem éri el a tökéletes átalakulást "az isteni képmáshoz, igazságban és igaz szentségben". Tegyétek ezt tudásotok végső céljává; és használjátok tudásotokat ennek elérésére. Szent Pálnak a kolosséi testvéreiért mondott imája mintául fog szolgálni imádságotoknak, és mércéül szolgál majd törekvéseitek számára: "Mióta hallottam a ti szeretetetekről" - mondja - "nem szűnök meg imádkozni értetek, és kívánni, hogy *beteljesedjetek az ő akaratának ismeretével, minden bölcsességgel és lelki értelemmel,* hogy az *Úrhoz méltóan járjatok* minden tetszésre, *gyümölcsözőek* legyetek *minden jó cselekedetben,* és *növekedjetek Isten megismerésében";* megerősödve minden erővel, minden türelemre és hosszútűrésre, örömmel; hálát adva az Atyának, aki minket alkalmassá tett arra, hogy részesei legyünk a szentek örökségének a világosságban [Kol\_1:9-12.]." Aligha fogjátok magatokat olyan fejlettnek tartani, mint Pál apostol: mégis mit mond magáról? "*Nem úgy gondolkozom, mintha már elértem volna*, vagy már tökéletes lennék; hanem törekszem, hogy elérjem azt, amiért megragadott engem is a Krisztus Jézus. Testvérek, *nem tartom magamról, hogy má elértem;* hanem ezt az egyet teszem: elfelejtve a hátramaradottakat, és az előbbiek felé törekedve, nyomulok a cél felé, az Isten magas elhívásának díjára a Krisztus Jézusban. Legyünk tehát mi is, ahányan tökéletesek vagyunk, ilyen gondolkodásúak [Fil\_3:12-15.]". Figyeljétek meg, kérlek benneteket: *azoknak* adja ezt a tanácsot, *akik tökéletesek.* Milyen tanácsot kell tehát adni azoknak, akik olyan messze vannak a tökéletességtől, mint mi? Vajon illik-e *hozzánk*, hogy megálljunk? Azt tanácsolom nektek, testvéreim, hogy ne engedjetek a fásult szokásoknak, ne adjatok helyet az önelégült gondolatoknak. Vegyétek példának ezt a szent apostolt: "A ti polgárjogotok (ideális életteretek) a mennyben legyen, ahová a ti Uratok és Megváltótok már elment [Fil 3:17. 20.];" és ne nyugodjatok, amíg meg nem változtok az ő képére, dicsőségről dicsőségre, a ti Istenetek Lelke által [2Kor 3:18.].
<https://www.studylight.org/commentaries/eng/shh/hebrews-5.html>

 **A HITEHAGYÁS VESZÉLYE**

**Charles Simeon prédikációja**

Forrás: C.Simeon: **THE DANGER OF APOSTASY**, Disourse No. 2290. From: Horae Homileticae. <https://bible.prayerrequest.com/7511-simeon-charles-horae-homileticae-commentary-21-volumes/hebrews/6/4/6/6/>

***Zsidó 6:4-6. 4 Mert lehetetlen dolog, hogy a kik egyszer megvilágosíttattak, megízlelvén a mennyei ajándékot, és részeseivé lettek a Szent Léleknek, 5 És megízlelték az Istennek jó beszédét és a jövendő világnak erőit, 6 És elestek, ismét megújuljanak a megtérésre, mint a kik önmagoknak feszítik meg az Istennek ama Fiát, és meggyalázzák őt.***

 A Szentírás értelmezésében nagyon fontos, hogy félretegyük az emberi rendszereket, és gondosan figyeljünk arra, hogy bármely szakasz összefüggésbe kerüljön a szövegkörnyezettel; mert a szakasz általános értelmezése fogja szolgáltatni a legjobb fényt a benne szereplő egyes kifejezésekre. Az előttünk álló szavakat kétségtelenül nehéz megérteni: de ha elfogadjuk a most javasolt értelmezési módot, nem fogunk nagyot tévedni értelmük magyarázatában. Az apostol szemrehányást tett a hébereknek azért, hogy milyen kevéssé haladtak előre az isteni életben, tekintve, hogy milyen hosszú idő telt el azóta, hogy először be lettek avatva az evangélium ismeretébe. Panaszkodik, hogy mivel nem képesek őt felfogni, alig tudja, hogyan nyissa meg előttük vallásunk mélyebb titkait [Zsid\_5:11-14.]; amit azonban határozottan meg kell tennie, azoknak javára, akik meg tudják emészteni az erős eledelt, és kellően hasznosítani tudják az igazságokat, amelyeket eléjük kell tárnia [ Zsid\_6:1-3.]. Közben azonban figyelmezteti őket, hogy a vallásban való előrehaladás elmulasztása a legbiztosabb út a hitehagyáshoz; és hogy a hitehagyás, ilyen szép eredmények után, minden emberi valószínűség szerint az örök pusztulásukhoz vezetne [4-6. vers]. Majd ezt a pontot egy találó hasonlattal illusztrálva [7., 8. vers], arra buzdítja őket, hogy vessék el a lustaságot, és minden szorgalommal kövessék azokat, akik hit és türelem által most örökölték megígért jutalmukat [11., 12. vers]. Ebből kitűnik, hogy a szövegben említett teljesítmények olyanok, mint amilyenek a nemrég megtért és kétes jellemű személyeknél találhatók; különösen azért, mert szembeállítja őket más teljesítményekkel, amelyek az üdvösség állapotát kísérik és nyilvánvalóvá teszik [9., 10. ver.].

 A szöveg további értelmezésénben megmutatjuk,

 **I. Milyen messzire mehetnek az emberek a vallásban, és mégis elszakadhatnak tőle...**

 Az előttünk lévő szavakra szorítkozva megállapítjuk, hogy **az ingatag emberek sok irigylésre méltó ajándékkal rendelkezhetnek...**

 [*Elméjük "megvilágosodhat" a* Jézusban lévő igazság ismeretével [Megjegyzés: Hasonlítsuk össze a 4Móz\_24:3-4-et a Zsid\_10:26-tal]. Nincs olyan dolog, amit a legkiválóbb szent is tudhat, de egyszersmind ne tudhatna egy képmutató is: a különbség közöttük nem a megismert dologban van, hanem a megismerés módjában; az egyik fejjel vallja, a másik pedig a szívében érzi.

*Érzelmüket megmozgathatja* "Isten igéjének" hallása és olvasása, valamint a keresztyén kijelentés misztériumainak vagy a "láthatatlan világ" valóságának ténye [Megjegyzés: Az "eljövendő világ" mindkét értelemben érthető. Lásd Zsid\_2:5.]". Reményüket, félelmüket, örömüket és bánatukat egymás után nagyon erőteljesen lehet előhívni, aszerint, ahogyan érzik, hogy rájuk is vonatkoznak az evangélium ígéretei, vagy fenyegetései rettentéseinek hatása alatt vannak [Ez\_33:31-32. Mat\_13:20-21. Jn 5:35. Már\_6:20. Csel\_24:25.].

*Az erejük megnövelhető, akár* olyan feladatok ellátására, amelyek elvégzésére a természetük segítség nélkül nem lenne képes, akár csodák véghezvitelére, amelyekre egyetlen teremtett erő sem képes. A "mennyei ajándék", vagyis a Szentlélek *kegyelmi* működése által jelentős előrelépéseket tehetnek az isteni életben [2Pt\_2:20.]: és az ő *csodálatos* hatására, "amelyben ők is részesülhetnek", olyan csodákat tehetnek, amelyek meghökkentik mindazokat, akik látják őket [ Máté\_7:22. és 1Kor\_12:11.].

 Megfigyelhető azonban, hogy az apostol olyan kifejezésekkel fejezi ki magát, amelyek inkább alacsony képet közvetítenek e személyek képességeiről: arról beszél, hogy "*megízlelték a* mennyei ajándékot" és "*megízlelték* Isten jó igéjét"; ezzel szándékosan arra utal, hogy soha nem éltek az igéből, mint lelkük *táplálékából,* vagy a vallást nem tették nagy vigaszukká és *támaszukká*, (nem emésztették meg, s nem táplálkoztak vele) hanem megelégedtek mindkettőből egy kis, átmeneti és felszínes *ízleléssel*].

 **Az ilyen személyek bizonyára hitehagyottá válhatnak s elpártolhatnak az igazságtól -**

 [Hogy "elszakadhatnak" a vallás *gyakorlásától, az* nyilvánvaló Dávid és mások példájából, akik "az istenfélelem (kegyesség) erejének" hosszú megtapasztalása után súlyosan letértek a kötelesség útjáról. De még az igazság *megvallásától* is elszakadhatnak. Hányan vannak, akik "egy ideig hisznek, de a kísértés idején elesnek [Luk\_8:13.]". Démás esete [Kol\_4:14 és Filem 24. verse. 2Tim\_4:10.], ha nem lenne más, nagyon is elégséges bizonyíték arra, hogy az emberek nemcsak ajándékokkal, hanem kegyelmi erőkkel is rendelkezhetnek, és mégis "visszatérhetnek a kutyával együtt a hányadékához", és "visszahúzódhatnak a kárhozatba [2Pe\_2:22. Zsid\_10:38-39.]"].

 Nyomorúságos lesz akkor a helyzetük, valóban, éspedig

 **II. Az újbóli megtérésre való megújulásuk rendkívüli nehézségei miatt...**

 **"Megújítani őket a megtérésre" nagy és nehéz munka...**

 [Ha a bűnbánat nem lenne több, mint egy enyhe meggyőződés arról, hogy ostobán tagadták meg az igazságot, akkor remélhetnénk, hogy a végzetes változással való szembesülés is rávezetné őket erre. De ez a szív és az élet teljes megújulását feltételezi - - - ami mindig nehéz munka; az ő körülményeik között pedig különösen nehéz. Azt mondja igénk, hogy "lehetetlen"; ami alatt nem azt kell értenünk, hogy *abszolút*, hanem csak *erkölcsi* lehetetlenségről van szó. Amikor Urunk kijelentette, hogy "könnyebb egy tevének átmenni a tű fokán, mint gazdag embernek bejutni a mennyek országába", azzal magyarázta magát: "Embernél ez lehetetlen, de Istennél minden lehetséges [ Máté\_19:24-26.].". Az ilyen hitehagyottak felépülése tehát teljesen ellentétes minden ésszerű várakozással; és nem is lehet más, mint az Istenség rendkívüli közbelépése].

De milyen okunk lehetne remélni, hogy ez valaha is megvalósul rajtuk?

 **Gondoljuk csak meg,**

 **1. A gyalázatot, amit Krisztusnak okoznak.**

 [Azok, akik megtagadják a keresztyénséget, valójában Krisztust szélhámosnak nyilvánítják: kijelentik, hogy helyeslik a zsidókat, akik keresztre feszítették őt; és így, amennyire rajtuk áll, "újból keresztre feszítik őt". De ezt nem szabad csak a bevallottan hitetlenekre korlátozni: ugyszintén igaz azokra is, akik letérnek Isten útjáról, és visszatérnek a világi és testi élethez: "nyíltan szégyenbe hozzák Krisztust": azt hirdetik mindenkinek maguk körül: "Egykor azt hittem, hogy a legnagyobb érdekem és boldogságom Krisztus szolgálata: de nagyot tévedtem: Kipróbáltam (kísérleteztem): az ő követője lettem; szerettem őt, szolgáltam, dicsőítettem őt; de végül is úgy találtam, hogy egy nagyobb jót adtam fel egy kisebbért: Most már biztos vagyok benne, hogy Krisztus nem tehet engem boldoggá; ezért ismét visszatértem a világhoz, és azt választottam, mint a jobbik részt: és aki bölcs és boldog akar lenni, kövesse példámat; tagadja meg a vallást, mint szükségtelen korlátot, és vesse meg, mint fanatikus téveszmét: adja minden erejét és képességét az időlege örömöknek és az értelem élvezetének; és dobja le magáról Krisztus igáját, mint elviselhetetlen terhet.”

 Ki gondolhatja, hogy egy ember, miután ilyen gyalázatot vetett Krisztusra, valaha is újra rávehető arra, hogy magához ölelje és tisztelje őt? Amíg az ember továbbra is elutasítja a Megváltót, addig a megtérés felé való visszatérése *teljességgel* lehetetlen; mert a megtérésnek nincs más módja, mint a Krisztushoz való visszatérés [Zsid\_10:26-27.]. Az pedig, hogy ő őszintén visszatérjen Krisztushoz, *erkölcsileg* lehetetlen; mert a Krisztushoz vezető útját elzárja a szégyen, a félelem és szinte minden olyan megfontolás, amely az emberi elmét befolyásolni tudja - - -].

 **2. A Szentlélekkel szemben tanúsított dac -**

 [Ez, bár a szövegben nincs említve, szükséges a téma igazságos megítéléséhez, és ugyanebben az összefüggésben kifejezetten említve van e levél egy későbbi részében [ 28., 29. vers]. Nem lehet másként, mint hogy az ilyen hitehagyottak sokszor tapasztalták "a Szentlélek indításait" szívükben; sok titkos lelkiismereti feddést és intést kellett érezniük; mindezeknek ellen kellett állniuk, mielőtt rávették volna magukat, hogy eldobják vallásukat, és "hajótörést szenvedjenek a hitben ". Röviden, teljesen "ki kellett oltaniuk a Lelket", és "meg kellett keményítniük a lelkiismeretüket.". Milyen kilátás van tehát arra, hogy az ilyen emberek megújuljanak a bűnbánatra? Ha nem tudták megőrizni állásukat, amikor a Szentlélek segítsége alatt álltak, hogyan fogják visszanyerni azt, amikor a Szentlélek eltávozott tőlük? És mi okuk van remélni, hogy a Szentlélek, akit annyira "megszomorítottak" és "felbosszantottak" a helytelen viselkedésükkel, újra lakozást vesz bennük, és kegyelmi közléseit arányosan növeli bennük azzal, ahogyan ők halmozták fel a vétkeiket? Ha a megvetés, amelyet erre az isteni ágensre zúdítanak, eléri azt, amit a Szentlélek elleni bűnnek neveznek, akkor a kárhozatuk biztos; a mennyben el van rendelve, és saját cselekedetük és tettük pecsételi meg. És ha nem is érik el ezt a megbocsáthatatlan bűnt, esetük mégis szinte reménytelen: olyanok, mint "a föld, amely csak töviseket és bojtorjánokat terem: elvetett, és közel van az átokhoz, s a vége a megégetés[8. vers]".

 Mielőtt e szörnyű témát befejezném, hadd tanácsoljalak benneteket:

 **1. Óvakodjatok a hitehagyás eszközeitől és alkalmaitól-**

 [Aki nem akar elesni, annak vigyáznia kell lépteire, és óvatosnak kell lennie, milyen talajra lép. Most maga Isten mondja nekünk, hogy a világi gondok, a világi örömök, a világi társaság a vallás elfojtói; és hogy mindezektől óvakodnunk kell, ha szilárdak akarunk maradni a hitben. Tévedünk, ha azt gondoljuk, hogy csak az veszélyes, ami önmagában nyilvánvalóan bűnös: **majdnem minden hitehagyás a kötelesség *titkos* elhanyagolásából és a szükséges önmegtagadás hiányából ered**. Azzal, hogy a törvényes (megengedett) dolgok legvégső határáig elmegyünk, könnyen és észrevétlenül belekerülünk abba, ami törvénytelen. Ezért vigyázzatok: vigyázzatok a tévedés ellen; vigyázzatok a kísértés ellen; vigyázzatok az élet gondjai és örömei ellen; vigyázzatok a titkos hanyatlások ellen: egyszóval "aki azt hiszi, hogy áll, vigyázzon, nehogy elessen"].

 **2. Ne elégedjetek meg az alacsony eredményekkel -**

 [Ennek a gondolatnak az érvényesítésére vezette be az apostol a szövegben szereplő figyelmeztetést: és ezért különös figyelmet igényel. Azok a személyek, akik a "csecsemőkhöz" hasonlók, gyengék a hitben, természetesen hajlamosabbak arra, hogy elforduljanak tőle: és ha nem növekednek a felnőtt állapot felé, akkor bizonyosan hanyatlani fognak. "Igyekezzetek tehát előre, elfelejtve azt, ami hátra van, és nekidőlve annak, ami előttetek van " - - -]

 **3. Bármilyen visszaesés esetén azonnal Krisztushoz forduljatok kegyelemért és irgalomért -**

 [A szövegben szereplő figyelmeztetés nem az alázatosokat akarja elriasztani, hanem a gondatlanokat riasztani, és a resteket felgyorsítani. Az apostol nem azt mondja, hogy a bűnbánó bűnösök, akik nagyon hitehagyottak lettek, nem kapnak bocsánatot; a veszély az, hogy nem térnek meg; és nem pedig az, hogy ha meg is térnek, nem kapnak bocsánatot. Ne mondja tehát senki: "Eltértem, és ezért nem remélhetek kegyelmet", hanem inkább: "Eltértem, és azonnal vissza kell térnem Istenhez az ő rendelt útján". Maga Isten szólít meg minket: "Térjetek vissza, ti tévelygő gyermekek, és én meggyógyítom tévelygéseteket, és magamhoz veszlek titeket ". Az elfogadás reménye segítse a végső hitehagyástól való félelmeteket: így lehet Isten figyelmeztetései célt érnek, és ígéretei biztos beteljesedést nyernek].

[**https://bible.prayerrequest.com/7511-simeon-charles-horae-homileticae-commentary-21-volumes/hebrews/6/4/6/6/**](https://bible.prayerrequest.com/7511-simeon-charles-horae-homileticae-commentary-21-volumes/hebrews/6/4/6/6/)

 **AZ ÜDVÖSSÉGGEL JÁRÓ DOLGOK**

**Charles Simeon prédikációja**

Forrás: C.Simeon: THE THINGS THAT ACCOMPANY SALVATION, Disourse No. 2292. From: Horae Homileticae. [**https://bible.prayerrequest.com/7511-simeon-charles-horae-homileticae-commentary-21-volumes/hebrews/6/9/6/11/**](https://bible.prayerrequest.com/7511-simeon-charles-horae-homileticae-commentary-21-volumes/hebrews/6/9/6/11/)

***Zsid\_6:9-11. 9 De ti felőletek szerelmeseim, ezeknél jobb és idvességesebb dolgokról vagyunk meggyőződve, ha így szólunk is. 10 Mert nem igazságtalan az Isten, hogy elfelejtkezzék a ti cselekedeteitekről és a szeretetről, melyet tanúsítottatok az ő neve iránt, mint a kik szolgáltatok és szolgáltok a szenteknek. 11 Kívánjuk pedig, hogy közületek kiki ugyanazon buzgóságot tanusítsa a reménységnek bizonyossága iránt mindvégiglen.***

Azok iránt, akiket prédikációinkba megszólítunk, szükséges, hogy időnként a figyelmeztetés és az intés nyelvét is használjuk. Mert egy vegyes gyülekezetben nem mindenki egyformán becsületes: a búza között mindig akad néhány konkoly: és még a legbecsületesebbek is hasznot húzhatnak a hűségesen adott tanácsokból. Ezért Szent Pál a hívő héberekhez fordulva figyelmeztette őket a hitehagyás veszélyére; kijelentette, hogy ha nem hasznosítják az őket megillető kiváltságokat, akkor súlyosabb ítéletet vonnak magukra. De vajon ezért képmutatóknak tartotta őket? Nem; jó véleménnyel volt az állapotukról: "jobb meggyőződése volt róluk", annak ellenére, hogy így szólt hozzájuk: miközben hálával ismerte el tevékeny kegyességüket, arra buzdította őket, hogy bővelkedjenek benne egyre jobban.

 Hasonló meggyőződéssel sokakkal kapcsolatban, és hasonló kívánságokkal mindenkivel kapcsolatban, folytatjuk, hogy kimutassuk,

 **1. Melyek azok a dolgok, amelyek az üdvösséggel együtt járnak -**

 Sok olyan dolog van, ami a képmutató és az igaz hívő számára egyaránt közös: de van néhány dolog, ami kizárólag az igaz hívőhöz tartozik, és ami biztosan az ő örökkévaló boldogságához vezet. ***Ahol valódi szeretet van a szentek iránt Krisztusért, ott van üdvösség*.**

 De hogy konkrétabban beszéljünk...

 ***A szenteket, mint szenteket kell szeretnünk...***

 [Lehet erős kötődés mind az egyénekhez, mind a kollektív testületekhez, anélkül, hogy a természet működésén túl menne. A legkülönfélébb megfontolások kelthetik a szeretet érzelmeit, és a szív olyan távol lehet Istentől, mint valaha. Természetesen ennek az érzésnek a puszta létezése embertársaink iránt nem lehet jogos alapja annak a következtetésnek, hogy a kegyelem állapotában vagyunk. Még a szentek iránti szeretet is létezhet olyan alapon, amely nem bizonyítja, hogy isteni eredetű. Szerethetjük őket, mert önmagukban kedvesek, vagy kedvesek hozzánk, vagy díszei annak a pártnak, amelyhez tartoznak. De ha tisztán azért szeretjük őket, mert az Úr kedveltjei és hozzá tartoznak; ha úgy szeretjük őket, mint saját testünk tagjait; mint akik ugyanannak az isteni természetnek a részesei, melyet mi is nyertünk; és ugyanazon dicsőség örökösei; akkor olyan kegyelemmel rendelkezünk, amilyennel egyetlen képmutató sem rendelkezett soha; és amely elválaszthatatlanul összefügg a lélek üdvösségével].

 ***De ennek a szeretetnek működőképesnek és áldozatosnak kell lennie*** -

 [A szeretetünknek "nem szóval és nyelvvel, hanem cselekedettel és igazsággal kell történnie": olyannak kell lennie, amely "munkálkodik és fáradozik a szeretett tárgyak jólétének szolgálatában". Bármilyen szeretet puszta színlelésnek tekinthető, ha nem igyekszik úgy cselekedni, hogy valóságát megfelelő gyakorlatban is kifejezze: és még inkább semmisnek fogják tartani az olyan magas elvre való törekvésünket, mint a keresztyén szeretet, ha nem igyekszünk megfelelő magaviselettel kifejezni hatékonyságát. A szentek világi és lelki vigasztalását a legmesszebbmenőkig elő kell segítenünk. Nem szabad közömbösnek lennünk senki jóléte iránt: de miközben "jót teszünk minden emberrel, különösen kell ezt tennünk a hit házanépével ". Nem szabad ezt csupán alkalmanként tennünk, amikor sürgetőbb körülmények merülnek fel, hogy kötelességünkre emlékeztessenek: mintegy feladatunkká kell tennünk, hogy a lehető legmesszebbmenőkig előmozdítsuk Krisztus testének épülését általában, és minden tagjának épülését különösen. Nem szabad visszariadnunk semmilyen "munkától", amely e cél elérését elősegítheti; vagy bármilyen áldozattól, amely ennek eléréséhez szükséges lehet. És csak ha szeretetünk ily módon működik, akkor válik a kegyelem biztos bizonyítékává és a dicsőség biztos zálogává].

 Van még egy összetevője ennek a szeretetnek, mégpedig az, hogy a szentek felé ***Krisztusért kell gyakorolnunk.***

 [Úgy kell "a mi Istenünk neve iránt kell mutatkoznia", mint aki Krisztus Jézusban megbékélt velünk. Ez az, ami a szeretet legfőbb kiválóságát adja. Bár a szentek a látszólagos tárgyak, akik felé gyakoroljuk, valójában mégis Istenre kell irányulnia bennük. *Neki* kell minden dolgot végeznünk (Ő reá nézve, dicsőségére): de mivel ő személyesen nem elérhető számunkra, ezért a szentek iránt, mint az Ő képviselői iránt kell tegyük. Ő kell, hogy legyen az egyetlen nagy tárgy, akiben minden vonzalmunk összpontosul: és mivel nem tudjuk a fejére önteni a drága kenetünket, lelkünk vágyakozásának bizonyságául öntsük ki minden tagjára, amennyire csak tehetjük].

 **Ez az elv, amely így működik, minden bizonnyal "kíséri az üdvösséget" -**

 [Áldott Urunk kijelentette, hogy ez az, amiből bizonyosak lehetünk saját megtérésünkről [1Jn\_3:14.], és amiből mindenki, aki ránk néz, megkülönböztethet minket, mint az ő népéhez tartozókat [Jn 13:35.]. Sőt, ha ennek az elvnek a gyakorlatában élünk, maga Isten biztosít bennünket arról, hogy "*soha el nem bukunk*, hanem bőséges bebocsátást kapunk a mi Urunk és Megváltónk Jézus Krisztus országába [ 2Pt\_1:10-11.]". És oly csalhatatlanul kapcsolódik hozzá a lélek végső üdvössége, hogy minden gyakorlása emlékezetben lesz, " még egy pohár hideg víz sem veszti el jutalmát, amit egy tanítványnak adunk tanítvány nevében ". Valóban, Isten "igazságtalannak tartaná magát, ha elfelejtené" az örök világban megjutalmazni ezeket a dolgokat. Nem mintha bármelyik cselekedetünk *érdemünk alapján* követelhetne bármiféle jutalmat*:* de Isten ígéretei alapján biztosak lehetünk abban, hogy az üdvösséget megkapjuk, ha ennek a szeretetnek a hatása alatt élünk: és ezt tőle mint irgalmas, hűséges és "*igazságos* bírótól" [2Tim\_4:8.] várhatjuk.]

 Mivel ezek "az üdvösséggel járó dolgok", folytatjuk, s feltárjuk

 **II. A mi kötelességünket ezekkel kapcsolatban -**

 **Mindenkinek kötelessége, hogy bővelkedjen bennük -**
 [A szövegben feltételezve van, hogy a hívő héberek birtokolták és gyakorolták is ezt a szeretetet: sőt, Szent Pál az erről való meggyőződésből kifolyólag volt volt annyira meggyőződve arról, hogy az Isten előtti elfogadás állapotában vannak. És nekünk is e kegyelmi elv életformáló hatása alatt kell élnünk, minden alkalmat megragadva arra, hogy ezt a szentek felé úgy a testükkel, mint a lelkükkel szembeni kedvességben megnyilvánítsuk. "Szeretetben kell járnunk, amint Krisztus szeretett minket."]

 **Még inkább kötelességünk, hogy kitartsunk e munkában "mindvégig"...**

 [Soha ne fáradjunk bele a jócselekedetekbe: soha ne gondoljuk, hogy eleget tettünk; vagy inkább, soha ne gondoljuk, hogy bármit is megtettünk, amíg van még tennivalónk. Nem szabad, hogy a nehézségek eltántorítsanak bennünket, és nem szabad, hogy csalódások miatt meghátráljunk. Amikor szeretetmunkánkat kiterjesztjük minden szentre, néha azt fogjuk tapasztalni, hogy tévedünk azok jellemében, akiket szolgálni igyekeztünk: de emiatt nem szabad elhanyagolnunk vagy elmulasztanunk kötelességünket. Annál nagyobb gondot fordíthatunk arra, hogy különbséget tegyünk az emberek különböző jellemei között; de semmiképpen sem szabad megtagadnunk a gyermekektől az ő eledelüket, amiért bőkezűségünk egy részét akaratlanul kutyákra pazaroltuk. Ha valaki visszaélt a kedvességünkkel, az ő vesztesége: de ha mi elmulasztjuk a kedvességünket, a mi veszteségeink. Soha nem szabad letennünk a szokásunkról, csakis az életünkkel együtt].

 **Ha így cselekszünk, azzal nem kevesebb hasznot hajtunk magunknak, mint másoknak -**

 [A szeretet gyakorlása, amint azt már megfigyeltük, a kegyelem bizonyítéka, és *mint ilyen,* a reménység alapja. És minél inkább szokássá alakulnak a szeretet cselekedetei, annál élénkebbé válik reménységünk, míg végül "a reménység teljes bizonyosságává" nő. Ismét el kell mondanunk, hogy reménységünket nem a cselekedeteinkre *mint érdemszerzőkre* alapozzuk, hanem csak mint az igaz hit bizonyítékaira, és mint egy olyan állapotot tanúsító bizonyítékokra, amelyet Isten megígérte, hogy megjutalmaz. De e bizonyítékok birtokában éppoly biztosan remélhetjük a dicsőséget, mintha látnánk a szent angyalokat, akik készek lelkünket a boldogság birodalmába vinni. "Isten a szeretet: és ha hasonlítunk hozzá ebben a világban, akkor bátran tekinthetünk az ítélet napjára [Megjegyzés: 1Jn 4,16-17.]." "Tévedhetetlenül tudjuk általa, hogy az igazságból vagyunk; és ezért biztos alapon biztosíthatjuk szívünket előtte [Megjegyzés: 1Jn\_3:19.]."].

 Hadd mondjam el most ezt a témát **magunkra alkalmazva**,

 **1. Mi az én "*meggyőződésem"* veletek kapcsolatban -** [Sokakról "meg vagyok győződve", hogy rendelkeznek ezekkel az "üdvösséggel járó dolgokkal". Sokan egész életükben és beszélgetésükben (viselkedésükben) kinyilvánítják; és még többen kinyílvánítanák, ha ugyanolyan lehetőségeik lennének, mint amilyenek másoknak kínálkoznak. Nem lehet kétséges, hogy a szeretet elve mélyen be van ültetve sokak szívébe, akik különböző körülmények miatt nem tudják ezt úgy megmutatni, ahogyan szeretnék. És biztosak lehetünk abban, hogy Isten, aki a szíveket vizsgálja, az utolsó napon tanúságot fog tenni róluk éppúgy, mint azokról, akik képesek voltak jó kívánságaikat megvalósítani.

 De sokakkal kapcsolatban nincs ilyen meggyőződésünk. Sokan még azokkal a dolgokkal sem rendelkeznek, amelyekkel a képmutatók és a hitehagyottak rendelkezhetnek; és még kevésbé "azokkal a dolgokkal, amelyek az üdvösséggel járnak". Hányan vagytok, akik soha "nem lettek megvilágosítva, soha nem ízlelték meg a mennyei ajándékot, soha nem lettek részesei a Szentléleknek, soha nem ízlelték meg Isten jó szavát, sem az eljövendő világ erőit [4., 5. ver.]". Jaj, szeretteim, milyen reményt élvezhettek? Bizakodásotok teljesen csalóka, és örök vesztetekre fog becsapni benneteket. De ahol e megtévesztő látszatok megvannak, ott túl sok esetben teljesen hiányzik az a kegyelmi elv, amelyről a szöveg beszél. A szeretet, amelyet gyakoroltak, alapvetően hiányos volt minden egyes megkülönböztető jegyét illetően: nem a szentek felé *mint szentek* felé fordult, hanem valamilyen véletlen körülmény miatt, amely őket kísérte; nem volt fáradságos és kitartó, hanem csak könnyebb szolgálatokban és részlegesebb vagy különlegesebb alkalmakkor mutatkozott meg; és mindenekelőtt egyáltalán nem az Isten iránti szeretetből eredt, vagyis nem egyszerűen az ő nevének dicsőségére gyakorolták. Mi legyen tehát a meggyőződésem veletek kapcsolatban? Nem az kell-e legyen, hogy távolról sem rendelkeztek az üdvösséggel járó dolgokkal, hanem "még nincs részetek vagy sorsotok ebben a dologban, hanem még a keserű méregben és a gonoszság kötelékében vagytok"? Szeretett testvéreim, gondoljatok a veszélyre, mielőtt még túl késő lenne; és könyörögjetek Istenhez, hogy semmi másban ne nyugodhassatok meg, mint az igazi megtérésben és abban a "reménységben, amely soha nem szégyenít meg benneteket"].

 **2. Mi az én "*kívánságom"* számotokra -**

 [Valóban megegyezik Pál apostoléval. "Mindegyikőtök" számára azt kívánom, hogy minden szorgalmat tanúsítsatok e kegyelem gyakorlásában; és hogy "mindvégig" megmaradjatok annak gyakorlásában: mint ő, én is ezt kívánom teljes komolysággal.

 Először is ***a saját hasznotokra* *(érdeketekben)*** kívánom*:* mert a szeretet gyakorlása valóban mennyország a földön. "A szeretet Istentől van, és aki a szeretetben lakozik, az Istenben lakozik, és Isten őbenne". Nézzétek meg azokat a keresztyéneket, akik tele vannak kételyekkel és félelmekkel; és majdnem kivétel nélkül azt fogjátok találni, hogy *viszonylag* önző, lusta, haszontalan szolgák, és nagy hiányosságaik vannak mind az emberek iránti szeretetben, mind az Isten iránti buzgóságban. Másfelől, nézzétek meg a fáradságos, munkás és önmegtagadó keresztyéneket, és szinte kivétel nélkül azt fogjátok találni, hogy boldogok a saját lelkükben, és boldogok az örök világra vonatkozó kilátásaikban. A magatok érdekében tehát azt mondom: éljetek a szeretet állandó gyakorlásában, és ne sajnáljátok a fáradságot, hogy Istent tiszteljétek, és hogy egyházának és népének hasznára legyetek.

 Ezután **az *Egyház érdekében***kívánom ezt. Milyen boldog lehet az az egyház, ahol minden tagja ilyen munkát végez! Micsoda béke, szeretet és harmónia fog uralkodni közöttük! Milyen kölcsönös épülést találnak majd minden társadalmi érintkezésükben! és milyen örömmel mennek majd együtt Isten házába! Kegyelmeik (erényeik, áldott hatásaik) illata nem csak őket fogja felfrissíteni; sokak orrában is illatos lesz, akik saját lelkükben soha nem tapasztaltak ilyen érzelmeket, és arra fogja késztetni őket, hogy azt mondják: "Veletek megyünk, mert látjuk, hogy Isten igazából veletek van!".

 De mindenek felett **az *Úr kedvéért*** kívánom, hogy Ő megdicsőüljön; mert ehhez képest minden más indíték gyenge és jelentéktelen [2Kor 9,11-14.]. Ha igaz, hogy "ebben dicsőül meg az Atya, hogy sok gyümölcsöt teremtek", akkor ez a legkiválóbban akkor igaz, ha ez a gyümölcs olyan, mint amilyenről a szövegünkben szó van. Az Úr Jézus Krisztus azt mondta, hogy "amit a legkisebb tanítványának teszünk, azt neki tesszük"; milyen örömöt érezhet az Úr olyan egyházban, ahol minden tagja verseng egymással a szeretet gyakorlásában? "Amikor kertjének fűszerei így áradnak, a mi Szeretettünk bizonyosan bejön oda, és eszi annak kellemes gyümölcseit [Én 4:16.]".

Mindenkinek tehát, kivétel nélkül azt mondom: "Járjatok szeretetben; és ha már elkezdtétek ezt a mennyei tanfolyamot, akkor fáradozzatok azon, hogy egyre jobban és jobban bővelkedjetek [Megjegyzés: Ha ez egy szeretet-adományt serkentő prédikáció, akkor itt meg lehet mondani a szeretet (adakozás) konkrét célját; és ha nem a szentek javára történik is, de ha mások szentté tételére irányul, akkor is kevés lesz Isten szemében].

[**https://bible.prayerrequest.com/7511-simeon-charles-horae-homileticae-commentary-21-volumes/hebrews/6/9/6/11/**](https://bible.prayerrequest.com/7511-simeon-charles-horae-homileticae-commentary-21-volumes/hebrews/6/9/6/11/)

 **BUZDÍTÁS A SZORGALOMRA**

**Charles Simeon prédikációja**

Forrás: C.Simeon: EXHORTATION TO DILIGENCE, Disourse No. 2293. From: Horae Homileticae. <https://bible.prayerrequest.com/7511-simeon-charles-horae-homileticae-commentary-21-volumes/hebrews/6/12/6/12/>

***Zsid\_6:12. 12 Hogy ne legyetek restek, hanem követői azoknak, a kik hit és békességes tűrés által öröklik az ígéreteket.***

Isten gondviselésének általános menetében azt látjuk, hogy Ő az áldásokat az embereknek az áldásuok utáni törekvésükkel arányosan osztja ki: és bár a minden esemény bölcs Rendezője olykor úgy látja jónak, hogy bizonyos alkalmakkor változtassa rendtartását, a lustákat bőséggel terhelve, a szorgalmasakat pedig nélkülözésben hagyva, mégis a legtöbbször azt látjuk, hogy a szorgalom jutalomban részesül, a lustaság pedig szégyenbe kerül. A szellemi dolgokban senki sem csalódik; a munka mindig sikerrel jár: senki sem kér anélkül, hogy kapna, senki sem keres anélkül, hogy találna: Isten egyöntetűen megjutalmazza azokat, akik szorgalmasan keresik őt. "Annak, aki arra törekszik, hogy tehetségét (tálentumát) használja, egyöntetűen többet ad, és bőségben részesül." A szentek tapasztalata minden korban teljesen megfelel ennek. Soha senki sem szenvedett veszteséget, csak a saját hanyagsága következtében; és soha senki sem szentelte oda magát őszintén Istennek anélkül, hogy a szükség idején ne kapott volna elegendő kegyelmet. E levél szerzője megerősíti ezeket a megfigyeléseket: mert miután azokról beszélt, akik elszakadnak az igazságtól, azt mondja a hébereknek, hogy jobb dolgokról van meggyőződve róluk, éspedig olyan dolgokról, amelyek az üdvösséggel járnak együtt; mert a szeretet minden munkájában tevékenyek voltak; ami számára meggyőző bizonyítéka volt az Istenhez való megtérésüknek. Ezután alkalma nyílik arra, hogy mindnyájukat ugyanilyen szorgalomra buzdítsa; és azt ajánlja nekik, hogy ha a reménység bizonyosságával akarnak rendelkezni, és azt mindvégig élvezni akarják, akkor haladjanak előre azon az úton, amelyet a pátriárkák szentjei oly sikerrel jártak be. Szavaiból láthatjuk,

Mitől kell óvakodnunk (mire kell vigyáznunk) keresztyéni pályánk során,

**I. Egy Óvás...**

**Aligha van általánosabban elterjedt rossz, mint a lelki lustaság...**

[A világi dolgokban a lustaságot gyakran legyőzi más hajlamok ereje és befolyása: az elme uralkodó vonzalma, legyen az bármi, gyakran olyan fölénybe kerül, hogy legyőzi a kevésbé erős visszahúzó (romlást munkáló) hatásokat: sőt, az érdek vagy a becsvágy olyan mértékben vezet minket arra, hogy megalázzuk a kényelem szeretetét, hogy alig fogjuk észrevenni a lustaság létezését a szívünkben. De ha egyszer figyelmünket a lelki dolgok felé fordítjuk, ez a gonosz hajlam felfedezi magát, és bebizonyítja, hogy annak ellenére, hogy eddig rejtve volt a szemünk elől, mély gyökeret vert a lelkünkben. A világi dolgokban erőfeszítéseink mind a természet oldalán állnak. És bár érezhetünk némi vonakodást a bennünk lévő ellentétes elvek miatt, összességében nem lesz olyan nehéz legyőzni az ellenállásukat. A szellemi dolgokban azonban egyetlen lépést sem tehetünk anélkül, hogy le ne győznénk minden természetes hajlamunk egyesített erejét. Ezért a gonosz, amelytől az apostol óva int bennünket, az egész világra kiterjeszti birodalmát, és az emberiség minden egyes tagjának ellen kell állnia].

**Keresztyénként nagyon sok okunk van arra, hogy megalázzuk és legyőzzük azt (a lustaságot) -**

**1. Ez ellenkezik a kötelességünkkel...**

[Az istenfélő élet versenyfutásként és harcként van ábrázolva, hogy némi képet kapjunk a kötelességünk helyes teljesítéséhez szükséges aktivitásról és kitartásról. A versenyben lévőknek van-e idejük a tétlenkedésre? Eltereli-e a figyelmüket minden apróság körülöttük? Nem nyomulnak-e töretlen buzgalommal előre, és nem erőltetik-e meg magukat annál jobban, minél közelebb kerülnek a célhoz? Nem tartják-e szem előtt a célt, és nem feszítenek-e meg minden idegszálukat, hogy elnyerjék azt? Nézd meg azokat, akik háborúban állnak, és megérkeztek a csatatérre; vajon biztonságérzetben kényelembe helyezik-e magukat? Nem figyelik-e az ellenség mozgását, és nem buzdítják-e egymást a harcra, és nem tűrnek-e szinte elviselhetetlen fáradalmakat, és nem teszik-e ki magukat a legközvetlenebb veszélyeknek, hogy legyőzzék ellenségüket? Ha tehát ezek alkalmas képek a keresztyén kötelesség ábrázolására, mit gondoljunk a lustáról? Milyen helyénvalóak ezek a képek azok felrázására, akik az örökkévalóságra való tekintet nélkül élnek? Bizonyára a legerősebb ellentétet alkotják az ilyen személyek egész életével és magatartásával].

**2. Nem egyeztethető össze a hivatásunkkal.**

[Mindenki, aki keresztyénnek nevezi magát, *azt vallja,* hogy becsüli a lelkét, szolgálja az Istenét, keresi a mennyet. De mennyire értékeli az a lelkét, aki minden hiúságot többre becsül a lelkénél, és nem lehet rávenni, hogy annak érdekeit keresse? Mennyire becsüli Istent az, aki nem hajlandó minden erejét latba vetni, hogy kedvében járjon és tisztelje őt? Milyen vágya van a mennyország után annak, aki nem mond le bűneiről, és nem teljesíti kötelességeit, hogy azt biztosítsa magának? És milyen abszurd, hogy keresztyéneknek nevezzük magunkat, amikor egész magatartásunk oly égbekiáltóan ellentmond a hitvallásunknak!]

**3. Ez aláássa jólétünket** -

[Nézzük meg a lustaság hatásait azoknál, akik a szeretet megítélése szerint nincsenek teljesen híján az igaz vallásnak: milyen kevés győzelmet aratnak a világ és saját romlottságuk felett ahhoz képest, amit a szorgalmasabb keresztyének elérnek! Milyen keveset tudnak a mennyei vigasztalásokról! Többnyire tele vannak kétségekkel és félelmekkel; és ahelyett, hogy élveznék azt a békességet, amely minden értelmet felülmúl, a bűntudat vádjai gyötrik őket. Mivel lámpásaikat csak ritkán gyújtják meg, csak halvány fényt adnak a körülöttük lévő világnak, és csak keveset tapasztalnak Isten arcának fényéből a lelkükben. Sőt, napjuk végén gyakran úgy nyugszanak le, mint a nap a felhők mögött; és ahelyett, hogy "bőségesen adatnék nekik Uruk országába a bemenetel", elhagyják a világot, bizonytalanul, nem tudva, hogy hová mennek, és mi lesz az eljövendő ítélet kimenetele. Ha mindennek az okát kutatjuk, azt találjuk, hogy a lustaság volt az oka: túl gyakran szunnyadtak és aludtak, amikor teljes kitartással kellett volna az imádságra figyelniük. Ha tehát a lustaságnak ilyen következményei vannak, amikor csak *alkalmanként kerül* hatalomra, akkor mi lehet a következménye annak, ha valaki *állandóan* aláveti magát az uralmának? Sajnos, a készséges foglyok (akik beleszerettek bilincseikbe) nem számíthatnak másra, mint arra, hogy elpusztulnak a megsértett Isten haragja alatt [ Máté 25:26.].

Miután az apostol ezt az üdvös figyelmeztetést adta nekünk, megmondja,

**II. Milyen irányvonalat kell követnünk.**

**A régi pátriárkák és szentek utánzását javasolja nekünk -**
***Őket úgy írja le, mint akik "örökölték az ígéreteket" -***

[Ők ugyan *nem* kapták meg a megígért Messiást [ Zsid 11:39.], mivel már jóval azelőtt meghaltak, hogy ő a világra jött volna; de részesültek mindabban gyümölcsben és jótéteményben, amelyet ő a maga idejében a vérével szándékozott megvásárolni. Amikor a földön voltak, kiskorúakhoz hasonlóan csak annyit élveztek az örökségből, amennyit a számukra megfelelőnek tartott Isten; de most már nagykorúak voltak, és elérték az *összes* ígéret teljes birtoklását: mivel Isten családjába fogadták őket, és az ő szava és Lelke által újjászülettek, immár Isten örökösei, és maga Isten, a mennyei dicsőség egészével együtt, elidegeníthetetlen osztályrészük].

***Az út, amelyen keresztül elérték ezt az örökséget, "hit és türelem által" volt.***

[Semmiféle igényük nem volt rá a saját érdemük alapján: mindannyian az "Isten Bárányára tekintettek, aki a világ megalapítása óta megöletett". Mindannyian hitben éltek és "hitben haltak meg". "A hitükhöz türelmet társítottak." Kétségtelen, hogy éppúgy, mint nekünk, nekik is voltak "harcaik kívül és félelmeik belül", és sok fájdalmas konfliktusban volt részük mind a körülöttük lévő világgal, mind a saját szívükkel. De ők "türelemmel megfutották a versenypályájukat", és "kitartottak mindvégig"].

***Ezekhez kellene tehát, mint példaképekhez (mintákhoz) szabnunk magunkat, s követnünk őket.***

Utánoznunk kellene,

**1. A hitüket.**

[Ha nem itt kezdjük, soha nem tudunk egy lépést sem tenni a menny felé vezető úton. Nekünk is "hasonló drága hitünk kell legyen, mint nekik", lemondva minden magunktól való függésről, és "Krisztust téve bölcsességünkké, igazságunkká, megszentelődésünkké és teljes megváltásunkká"].

**2. Az ő türelmüket -**

["Ha arra vállalkozunk, hogy az Urat keressük, fel kell készítenünk szívünket a kísértésekre". Káinnak és Izmaelnek minden korban vannak követői. Nem szabad megbotránkoznunk (megsértődnünk) és elfordulnunk az üldöztetés miatt, hanem "béketűréssel kell megőriznünk lelkünket". Nem szabad megengedünk, hogy e jelen világ szeretete vagy a lelki harcunk nehézségei eltérítsenek bennünket a kötelesség útjáról: miután "kezünket az eke szarvára tettük, soha nem szabad visszanéznünk", "nehogy végül, miután ígéretet kaptunk arra, hogy Isten nyugalmába lépjünk, elmaradjunk attól"].

**3. Szorgalmukat ...**

[Főként ebből a szempontból vagyunk felszólítva, hogy kövessük őket: "Ne legyetek lusták (restek), hanem utánozzátok őket". Még azok is közöttük, akiknek Mózeshez és Dávidhoz hasonlóan egy királyságot kellett kormányozniuk, mégis rendkívül szorgalmasak voltak a vallás minden kötelességében, és teljesen Istenük szolgálatának szentelték magukat. Lépjünk hát az ő nyomdokaikba: "ne úgy járjunk, mint a bolondok, hanem mint a bölcsek, megváltva az időt, mert rosszak a napok". "Tartsuk meg a reménységnek vallását teljes bizonyossággal mindvégig"; és "bármit talál a kezünk, bármilyen munkát is, hogy tegyen, tegyük meg minden erőnkkel"].

Ha bármilyen indíték hiányozna még az apostol tanácsának érvényesítéséhez, gondoljuk meg továbbá

**1. A szorgalom hatásait ebben az életben-**

[Minél komolyabban szolgáljuk Istent, annál inkább megvigasztalódik a szívünk, annál nagyobb hasznára leszünk embertársainknak, és annál inkább dicsőül Isten. Gondolatban helyezzük magunkat különösképpen a halálos ágyra, és onnan ne büszkeséggel és önelégültséggel, hanem hálával és hálaadással tekintsünk vissza az Istennek szentelt életünkre; és állítsuk szembe állapotunkat azzal, aki soha semmit sem tett, csak haragot gyűjtött a harag napja ellen, vagy azzal, aki, bár lényegében véve kegyes, de hanyagsága miatt tövissel töltötte meg halálos ágyának párnáját; és bizonyára e megfontolás elég lesz, s nem fog más indíték hiányozni, hogy jó harcot vívjunk, és jó háborút vívjunk].

**2. Ennek következményei az eljövendő világban...**

[Nem lehet kétséges, hogy minél nagyobb a munkánk itt, annál gazdagabb lesz a jutalmunk a túlvilágon: és "egyik csillag dicsőségben nagyon különbözni fog a másik csillagtól". Igaz, a legkiválóbb szent is elégedett lehet, és magasztalhatja az isteni jóságot, ha Isten országában a legalacsonyabb helyre kerül is: de ha boldogságra való képességünk növekszik mindazzal, amit Istenért teszünk, és mindenki a képességei szerint lesz boldogsággal beteljesedve, nem kellene-e ennek arra ösztönöznie bennünket, hogy szent erőfeszítéssel megerőltessük magunkat? Nem kellene-e "elfelejtenünk azt, ami mögöttünk van, és előrenyomulnunk ahhoz, ami előttünk van"? Készakarva megelégszünk-e azzal, hogy veszteséget szenvedünk *a* menny*ben*, pusztán azért, mert nekünk elég, hogy nem veszítjük el a mennyet teljesen [1Kor\_3:15.]? "Vigyázzunk tehát magunkra, hogy ne veszítsük el azt, amit munkáltunk, hanem *teljes* jutalmat nyerjünk [2Jn. 8. vers]."].
[**https://bible.prayerrequest.com/7511-simeon-charles-horae-homileticae-commentary-21-volumes/hebrews/6/12/6/12/**](https://bible.prayerrequest.com/7511-simeon-charles-horae-homileticae-commentary-21-volumes/hebrews/6/12/6/12/)

**Igemagyarázat**

**Matthew Henry**

***(1662-1714)***

**bibliakommentárjából**

**Zsid 5,11 - 6,3.**

***Nyersfordítás: Borzási Sándor (2010)***

forrás: <http://www.ccel.org/ccel/henry/mhc.i.html>

**Krisztus papsága (Kr. e. 62.)**

**Zsid 5,11-14**

***11 A kirõl nekünk sok és nehezen megmagyarázható mondani valónk van, mivel restek lettetek a hallásra. 12 Mert noha ez idõ szerint tanítóknak kellene lennetek, ismét arra van szükségetek, hogy az Isten beszédeinek kezdõ elemeire tanítson valaki titeket; és olyanok lettetek, a kiknek tejre van szükségetek és nem kemény eledelre. 13 Mert mindaz, a ki tejjel él, járatlan az igazságnak beszédiben, mivelhogy kiskorú: 14 Az érettkorúaknak pedig kemény eledel való, mint a kiknek mivoltuknál fogva gyakorlottak az érzékeik a jó és rossz között való különbségtételre. (***[***http://www.ccel.org/ccel/bible/hu.toc.html***](http://www.ccel.org/ccel/bible/hu.toc.html)***)***

Itt az apostol visszatér arra, amit a 6. versben idézett a 110. Zsoltárból, Krisztus különleges papsági rendjéről, vagyis, hogy Ő Melkisédek rendjéből való. És itt,

I. Kijelenti, hogy számos dolog van, amiről szólhatna nekik e Melkisédeknek nevezett titokzatos személyről, akinek papsága örök volt, s ezért az ezáltal szerzett üdvösségnek is öröknek kell lennie. Van egy részletesebb leírás is elénk adva e Melkisédekről, a 7. fejezetben. • Egyesek úgy vélik, hogy azon dolgok, melyekre az apostol gondol, melyek úgymond nehezen megmagyarázhatók, nem annyira Melkisédekkel kapcsolatosak, mint inkább magára Krisztusra vonatkoznak, akinek Melkisédek előképe volt. És valóban, ez apostolnak sok mondanivalója volt Krisztus felől, melyek rejtélyesek, nehezen kifejezhetők voltak. Nagy titkok lengik körül a Megváltó személyét és tisztségeit. A keresztyénség nem más, mint a kegyességnek nagy titka.

II. Megjelöli az okot, miért nem mondta el azon dolgokat Krisztusról, a mi Melkisédekünk felől, melyeket el kellett volna mondania, s mi az, ami annyira nehézzé tette számára azok kifejtését, éspedig: a zsidók tompasága, akiknek levelét írta, *Restek lettetek a hallásra.* Létezik egy bizonyos nehézség magukban a dolgokban, és lehet gyengeség az evangélium szolgáiban is, hogy nem tudják eléggé világosan kifejteni e dolgokat. De rendszerint a hiba a hallgatókban van. A nehézfejű igehallgatók miatt igen nehéz dologgá válik az evangélium hirdetése. S még azok közül is sokan, akik némi hittel bírnak, csak tompa, nehéz felfogású igehallgatók, korlátoltak a megértésben, és restek a hivésben. Az értelem bágyadt, s nem fogja fel, nem ragadja meg e lelki dolgokat; az emlékezet gyenge, nem tartja meg őket.

III. Egész közelről foglalkozik e gyengeségi hibával náluk. Nem csak egy természeti fogyatékosság volt ez, hanem egy bűnös gyengeség. És sokkal inkább bűnnek számított az ő esetükben, jobban mint másoknál, azon páratlan előnyök és kiváltságoknál fogva, melyeket élveztek s hasznosíthattak a Krisztus megismerésében: *Mert noha ez idő szerint tanítóknak kellene lennetek, ismét arra van szükségetek, hogy az Isten beszédeinek kezdő elemeire tanítson valaki titeket,* 12.v. Figyeljük meg,

1. Milyen előhaladásra lehetett volna számítani ezeknél a zsidóknál: oly jó tanítást nyertek az evangélium tudományában, hogy már tanítóknak kellett volna lenniük. S innen vonjuk le a tanulságokat, (1.) Isten figyeli és számon tartja az időt és a segédeszközöket, melyeket rendelkezésünkre bocsátott állnak az üdvös írás-ismeret megnyerésére. (2.) Akinek sokat adtak, attól sokat is várnak. (3.) Akik jól megértették az evangéliumot, mások tanításában kell foglalatoskodjanak, ha nem is nyilvánosan, de ott, ahol élnek, személyes körükben. (4.) Senkinek sem szabad magára vennie a mások tanításának tisztségét, csak azoknak, akik személyesen jó előhaladást tettek a szellemi ismeretben.

2. Figyeljük meg e jogos elvárásokban való szomorú csalódást: *Arra van szükségetek, hogy valaki ismét tanítson titeket, stb.* Itt jegyezzük meg: (1.) Isten beszédeiben vannak egyes kezdő elemek, melyek könnyen érthetők, s feltétlen szükséges elsajátítani. (2.) Úgyszintén vannak emelkedett titkok is, melyeket kutatniuk kell azoknak, kik már megtanulták a kezdő elemeket, hogy így megállhassanak tökéletesen és teljes meggyőződéssel Istennek minden akaratában. (Kol 4,12). (3.) Egyes személyek, ahelyett, hogy előhaladnának a keresztyén ismeretben, elfelejtik még a kezdő elemeket is, melyeket jóval ezelőtt tanultak. S valóban, akik nem növekednek a kegyelmi eszközök alatt, azok visszafejlődnek. (4.) Bűn és szégyen értelemben gyermeknek és csecsemőnek maradni azoknak, kik korban előhaladottak és sok idő óta tagjai a gyülekezetnek.

IV. Az apostol rámutat, hogyan kell az evangélium különféle tanításait kiosztani a különböző személyeknek. A gyülekezetben vannak csecsemők és érett korú személyek (12-14.v.), s az evangéliumban van tej is, és kemény eledel is. Jegyezzük meg, 1. Akik kisgyermekek, és járatlanok az igazság beszédében, azokat tejjel kell táplálni; a legvilágosabb igazságokat kell eléjük tárni, s a legegyszerűbb módon kell azokat tanítani; sorozatosan, *parancsra új parancs, szabályra új szabály* kell következzék, *itt egy kicsi, ott egy kicsi,* És 28,10. Krisztus nem veti meg a gyermekeket; megfelelő táplálékot ad nekik. Jó dolog gyermeknek lenni Krisztusban, de nem úgy, hogy mindig ebben az állapotban maradjunk: törekednünk kell átmenni a gyermekkoron. A gonoszságban mindig gyermekek kell maradnunk, 1Kor 14,20, de értelemben fel kell nőnünk a férfikor érettségére. 2. Van kemény eledel az érett korúak számára, 14.v. A vallás mélyebb titkai azoknak vannak fenntartva, akik Krisztus iskolájában már magasabb osztályba járnak, akik elsajátították a első alapelveket, és hasznosították őket. Így használat folytán érzékeik gyakorlottak lettek a jó és a rossz, az igazság és a téves eszmék, a tennivaló kötelességek s a kerülendő bűnök közötti különbségtételre. Jegyezzük meg, (1.) Mindig megvolt a keresztyén életben a gyermek-, ifjú- és atyai állapot. (2.) Minden valódi keresztyénnek, mivel lelki életet nyert Istentől, táplálékra van szüksége, ez új élet fenntartására. (3.) Isten Igéje igazi táplálék s erőforrás a kegyelemben való életre: *mint most született csecsemők, a tiszta, hamisítatlan tej után vágyakozzatok, hogy azon növekedjetek.* (4.) Az igehirdetők részéről bölcsességre van szükség helyesen osztogatni az igazság beszédét, s mindenkinek megadni a maga részét – tejet a csecsemőknek, s erős eledelt a felnőtteknek. (5.) Vannak lelki érzékek, éppen úgy, mint természeti érzékek. Van lelki szem, lelki étvágy és lelki ízlés: a léleknek éppúgy megvannak az érzékszervei, mint a testnek. Ezek nagymértékben megromlottak és elvesztek a bűn miatt, de visszanyerhetők a kegyelem által. (6.) Ezek az érzékek használat és gyakorlat által fejlődnek s finomulnak. Így egyre gyorsabban és erősebben érzi a lélek a jónak és igaznak édességét, valamint a keserűségét mindannak, ami hamis és gonosz. Nemcsak a józan ész és a hit, hanem a lelki érzékelés is tanítni fogja az embereket különbséget tenni az Istennek tetsző és Őt ingerlő dolgok között; aközött, ami segítségére vagy ártalmára van saját lelkünknek.

**Zsid 6. rész.**

Ebben a fejezetben az apostol tovább folytatja a zsidók meggyőzését, hogy jobb előhaladást tegyenek a vallásban, mint eddig tettek, mivel ez a legjobb módja a hittől való elpártolás elkerülésének, mely bűn rettenetes természetét és következményeit igen komoly módon tárja itt szemünk elé, (1-8.v.), s aztán kifejezésre juttatja felőlük táplált jó reménységét, hogy kitartanak a hitben és szent életben, ezekre buzdítja is őket, s eléjük tárja a nagy bátorítást, mit Istentől kaptak, úgy kötelességükre, mint boldogságukra vonatkozólag., 9.v.- végig.

**A szentségben való előhaladás. Kezdetleges alapelvek (Kr. u. 62.)**

**Zsid 6,1-8**

***1 Annakokáért elhagyván a Krisztusról való kezdetleges beszédet, törekedjünk tökéletességre, nem rakosgatván le újra alapját a holt cselekedetekbõl való megtérésnek és az Istenben való hitnek, 2 A mosakodásoknak, tanításnak, kezek rátevésének, holtak feltámadásának és az örök ítéletnek. 3 És ezt megcselekeszszük, ha az Isten megengedi.... (***[***http://www.ccel.org/ccel/bible/hu.toc.html***](http://www.ccel.org/ccel/bible/hu.toc.html)***)***

Az apostolnak a zsidók felé intézett tanácsa van itt előttünk – hogy nevekedjenek fel a gyermekkori állapotból az új ember teljes érettségére Krisztusban. Kijelenti, hogy a maga részéről kész tőle telhetőleg mindnyájuknak segítségére lenni lelki fejlődésükben. S még nagyobb bátorításukra magát is közéjük sorolja: *Törekedjünk tehát.* • Itt figyeljük meg: Ahhoz, hogy a keresztények növekedhessenek, el kell hagyják a Krisztusról szóló kezdetleges tanításokat. • Milyen értelemben kell elhagyniuk? Nem szabad elveszítsék, sem megvessék, sem elfelejtsék őket. Szívükbe kell rejtsék, és erős fundamentumként alapul kell szolgáljon egész vallásuknak és reménységüknek. De nem szabad megrekedjenek és megálljanak ezeknél, nem szabad folyton a fundamentum megvetésével foglalkozniuk, hanem haladniuk kell tovább, és építeniük kell arra. Fel kell emelni rá az épületet; mert a fundamentumot azért vetik meg, hogy fenntartsa az építményt. • Itt feltehető a kérdés: Miért akart az apostol kemény eledelt adni a zsidóknak, amikor tudta, hogy még csak kiskorúak? *Felelet:* 1. Bár közülük egyesek gyengék voltak, mások mégis erősebben álltak; s ezekről megfelelőképpen kellett gondoskodni. S amint a felnőtt keresztyének készek kell legyenek örömmel meghallgatni a gyengék számára hirdetett egyszerűbb igazságokat, úgy a gyengék is hajlandók kell legyenek a sokkal nehezebb és titokzatosabb igazságok prédikálására figyelni, melyeket az erősek számára tálalnak. 2. Remélte, hogy növekedni fognak lelki erejükben és termetükben, s így képesek lesznek a keményebb eledel megemésztésére is.

I. Az apostol megemlít néhány alapvető tényezőt, melyeket először kell lefektetni, s aztán építeni rájuk. De sem az ő idejét, sem az övékét nem kell arra pazarolni, hogy ez alapokat újra és újra megvessék. Hat ilyen fundamentum-tétel van: -

1. A holt cselekedetekből való megtérés – vagyis, megtérés és újjászületés, megtérés a lelkileg halott állapotból és életvitelből. Mintha azt mondaná: „Őrizkedjetek, nehogy lerontsátok a kegyelemből való életet a ti lelkeitekben. A ti elmétek megújult megtérésetek által, s hasonlóképpen a ti életetek is. Vigyázzatok, nehogy visszatérjetek újra a bűnre, mert akkor újra a fundamentum megvetésével kell foglalkoznotok. Egy második megtérésre lesz szükség: nem csak a holt cselekedetektől való elfordulásra, hanem ezekből való megtérésre.” • Itt figyeljük meg, (1.) A megtéretlen emberek bűnei holt cselekedetek. Lelkileg halott személyektől származnak, s örök lelki halált vonnak maguk után. (2.) A holt cselekedetek feletti bűnbánat, ha igazi, annyi, mint a holt cselekedetekből való megtérés, a szívnek és életnek egy általános megváltozása. (3.) A holt cselekedetekből való megtérés egy alapvető tényező, oly fundamentum, mit nem kell ismételten lefektetni, bár megtérésünket mindennap meg kell újítanunk.

2. Az Istenben való hit – szilárd hit Isten létezésében, természetében, tulajdonságaiban, és tökéletes munkáiban; hogy az Ő lényegi egységében három személy van; valamint az Ő igéjében kinyilatkoztatott teljes isteni akaratban és bizonyságtételben, különösen, melyek az Úr Jézus Krisztusra vonatkoznak. Hit által mindezen dolgokkal meg kell ismerkednünk, egyetértéssel el kell sajátítanunk, helyeselnünk, és alkalmaznunk valamennyit magunkra, megfelelő érzelmekkel és hozzáállással. Jegyezzük meg, (1.) A holt cselekedetekből való megtérés és az Istenben való hit összetartoznak, és mindig együtt járnak; elválaszthatatlan ikertestvérek, s az egyik nem élhet a másik nélkül. (2.) Mindkettő alapvető tényező, melyeket egyszer kell jól megvetni, de sohasem szabad felbontani, úgy, hogy újra meg kelljen vetni. Nem szabad a hűtlenségbe visszaesnünk s abban megrekednünk.

3. A keresztségről szóló tanítás. - Vagyis, hogy meg kell legyünk keresztelve Krisztusnak egy szolgája által, vízzel, az Atyának, a Fiúnak és a Szentléleknek nevében, bevezető jel, vagy pecsét gyanánt a kegyelmi szövetségbe. Fontos, hogy az így megkeresztelt személy erősen elkötelezze magát, hogy megismerkedjen az új szövetséggel, ragaszkodjon hozzá, és készüljön megújítani azt az Úr asztalánál, s magát mindenben őszintén ehhez szabja, s bizalommal Isten hűségére és igazságára támaszkodjon a benne foglalt áldások elnyerésére. • Úgyszintén alapvető tényező a belső keresztség tana, a Lélek keresztségéé, melyben Krisztus vére hintetik a lélekre, a megigazulásra, s elnyeri a Lélek ajándékait a megszentelődésre. • A keresztség ezen rendelése olyan fundamentum, mit helyesen kell megvetni, rá naponként kell emlékezni, de nem kell megismételni.

4. A kezek rátevése, - olyan személyekre, kik ünnepélyesen átmennek a keresztség általi kezdetleges állapotukból a szilárd állapotba, megnyerik az Isten iránti jó lelkiismeretet, s helyet foglalnak az Úr asztalánál. Ez az átmenet a kezdetleges állapotból a teljes gyülekezeti tagságra kézrátétel által történt, mely által a Szentlélek ajándéka rendkívüli módon közvetíttetett. Ezzel, ha egyszer megtörtént, mindenki meg kell elégedjen, s nincs szükség az elsőhöz hasonló más ünnepélyes beiktatásra, hanem haladni kell előre, és növekedni Krisztusban. • Vagy, az is lehet, hogy ez alatt a szolgálati tisztségre való felavatása értendő olyan személyeknek, kik kellőképpen felkészítettek, belsőleg elhívattak és alkalmasak rá. S ez böjtöléssel és imádsággal történik, a presbitérium kezének rájuk vetésével: s ez is csak egyszer kell hogy megtörténjen.

5. A halottak feltámadása, - vagyis, a halott testeké; s ezek újra egyesülése lelkükkel, hogy örök társakként együtt legyenek vagy örök örömben, vagy örök nyomorúságban, aszerint, hogy milyen volt állapotuk, Istennel való kapcsolatuk, amikor meghaltak, valamint életvitelük ebben a világban.

6. Az utolsó ítélet – mely kimondatik minden egyes lélekre, amikor elhagyják a testet, a hálál beálltával; valamint a lélekre és testre is, az utolsó napon, örök állapotukra nézve, minden egyes embernek arra a sajátos társaságára és foglalatosságára, melyekre ezen a földön jogosultak és felkészültek lettek: a gonoszok örök büntetésre, az igazak örök életre ítéltetnek.

Ezek azok a nagy alapvető tényezők, melyeket az igehirdetők világosan és meggyőzően kell feltárjanak, és szorosan alkalmazzanak. Fontos, hogy az emberek ezekre jól megtaníttassanak és megszilárduljanak, s ezektől sohasem szabad eltávozniuk. Ezek nélkül a vallás többi részének nincs semmi alapja, amire támaszkodjék.

II. Az apostol kijelenti készségét és elszántságát, hogy segítséget nyújt a zsidóknak, hogy felépüljenek ez alapokon, mígnem elérik a teljességet: *És mindezt megcselekesszük, ha az Isten megengedi,*  3.v. És ezáltal arra tanítja őket, 1. Hogy a helyes elhatározás igen szükséges a vallásban való előhaladáshoz és jártassághoz. 2. Hogy az az elhatározás helyes, melyet nem csak szívünk őszinteségében teszünk, hanem Isten erejére való alázatos hagyatkozással, hogy Ő adjon segítséget, Ő igazítson meg, fogadjon el, adjon időt és lehetőséget. 3. Hogy az igehirdetőknek nem csak tanítaniuk kell a népet, hogy mit tegyenek, hanem előttük kell menjenek, s kísérniük kell őket, velük együtt haladva a kötelesség útján........

## Elmélkedések az Áhítat régebbi köteteiből:

Zsid 5:11 – 6:3 **1992**:305 old.; **1989**:298 old.; **1995**:8 old.; **1997**:303 old.;

Zsid 6:1-3 **1989**:298 old.; **1996**:25 old.;

Zsid 5:1-14 **1996**:24 old.;

**Igemagyarázat**

**Matthew Henry**

***(1662-1714)***

**bibliakommentárjából**

**Zsidók 6,4-12**

***Nyersfordítás: Borzási Sándor (2010)***

forrás: <http://www.ccel.org/ccel/henry/mhc.i.html>

**Zsid 6,4-12**

***4 Mert lehetetlen dolog, hogy a kik egyszer megvilágosíttattak, megízlelvén a mennyei ajándékot, és részeseivé lettek a Szent Léleknek, 5 És megízlelték az Istennek jó beszédét és a jövendõ világnak erõit, 6 És elestek, ismét megújuljanak a megtérésre, mint a kik önmagoknak feszítik meg az Istennek ama Fiát, és meggyalázzák õt. 7 Mert a föld, a mely beiszsza a gyakorta reá hulló esõt és hasznos füvet terem azoknak, a kikért mûveltetik, áldást nyer Istentõl; 8 A mely pedig töviseket és bojtorjánokat terem, megvetett és közel van az átokhoz, annak vége megégetés. 9 De ti felõletek szerelmeseim, ezeknél jobb és idvességesebb dolgokról vagyunk meggyõzõdve, ha így szólunk is. 10 Mert nem igazságtalan az Isten, hogy elfelejtkezzék a ti cselekedeteitekrõl és a szeretetrõl, melyet tanúsítottatok az õ neve iránt, mint a kik szolgáltatok és szolgáltok a szenteknek. 11 Kívánjuk pedig, hogy közületek kiki ugyanazon buzgóságot tanusítsa a reménységnek bizonyossága iránt mindvégiglen. 12 Hogy ne legyetek restek, hanem követõi azoknak, a kik hit és békességes tûrés által öröklik az ígéreteket.***

[***http://www.ccel.org/ccel/bible/hu.Heb.6.html***](http://www.ccel.org/ccel/bible/hu.Heb.6.html)

........

III. Az apostol rámutat, hogy az említett lelki növekedés a legbiztosabb út a hittől való elpártolás rettenetes bűne elkerüléséhez. És ezért,

1. Kimutatja, milyen messzire mehetnek egyesek a vallásban, és mégis, mindezek után, elesnek, és örökre elvesznek, 4-5.v. (1.) *Megvilágosodásra juthatnak.* Egyes régi egyházatyák a megkeresztelkedésre értik ezt. De inkább értendő az elméleti ismeretre és közönséges megvilágosodásra, melyből sokkal bírnak az emberek, és mégis, eleshetnek a mennytől. *Bálám megnyílt szemű ember volt,* (4Móz 24,3), és mégis, nyitott szemeivel ment alá a teljes sötétségre. (2.) Megízlelhetik *a mennyei ajándékot,* érezhetnek valamit a Szentlélek hatékonyságából, lelkeiken végzett munkáiban, minek következtében éreznek valamit a vallásból, és mégis, csak olyanok, mint a piacon levő emberek, kik megízlelik azt, amit drágállnak megvenni, - s így csak megkóstolják, s otthagyják. Az emberek megízlelhetik a vallást, és érezhetik, hogy szeretnék is magukévá tenni, de úgy, ha abban könnyebb feltételek mellett részesedhetnének, mint önmaguk megtagadása, a kereszt felvétele és Krisztus követése által. (3.) *Részesei lehetnek a Szentléleknek,* vagyis, az ő rendkívüli és csodatevő ajándékainak; ördögöket űzhetnek ki a Krisztus nevében, és sok hatalmas dolgot cselekedhetnek. Az apostoli korban ilyen ajándékok olykor olyanoknak is osztva lettek, akikben nem volt igazi üdvös kegyelem. (4.) *Megízlelhetik az Isten jó beszédét;* lehet bennük bizonyos étvágy az evangéliumi tanítások iránt, kedvüket lelhetik az igehallgatásban, jól emlékezetükbe véshetik, és sokat beszélgethetnek róla, és mégis, sohasem formálta át üdvösen őket, s nem engedelmeskedtek szívből neki, sem nem lakozott gazdagon bennük. (5.) *Megízlelhetik a jövendő világ erőit,* lehetnek erős benyomásaik a mennyről, s a pokolba jutás rettenetei szállhatják meg őket. Ilyen messzire mehetnek el a képmutatók, és, mindezek után, a hittől eleshetnek. Nos, ebből jegyezzük meg, [1.] Ezek a nagy dolgok olyanokról vannak itt mondva, akik végzetesen eleshetnek. Mégis, nem azokról van szó, akik igazán megtértek, vagy Krisztusba vetett élő hit által megigazíttattak. Az igazi üdvözítő hit kegyelmében sokkal több rejlik, mint ami itt a hittől elpártolókról van mondva. [2.] Ezért ez az ige nem bizonyíték az igazi szentek végzetes elbukása mellett. Ezek igaz, sokszor balga módon eleshetnek, de mégsem fognak teljesen és véglegesen elpártolni Istentől. Isten terve és ereje, Krisztus váltsága és közbenjáró imája, az evangélium ígérete, Istennek velük kötött örökkévaló szövetsége - mely mindennel el van látva, és állandó -, a bennük lakozó Lélek, és az igének romolhatatlan magva: ezek képezik az ő biztonságukat! De az a fa, mely nem rendelkezik ezekkel a gyökerekkel, nem fog megmaradni.

2. Az apostol leírja rettenetes helyzetét az ilyeneknek, kik, miután hitükben ilyen előhaladást tettek, elesnek. (1.) A hittől való elpártolás bűnének nagyságát. Annyi mint *ismét megfeszíteni az Isten Fiát, és meggyalázni Őt.*  Ezzel kijelentik, helyeslik, amit a zsidók tettek, Krisztus megfeszítésében, s örömest megtennék ugyanazt újból, ha hatalmukban állna. A legnagyobb megvetésben részesítik Isten Fiát, s így Istent magát, ki elvárja, hogy tiszteljék az Ő Fiát, és imádják Őt, amint imádják az Atyát. Mindent megtesznek, ami csak rajtuk áll, hogy Krisztust a keresztyénséggel együtt szégyenletes dologként tűntessék fel, és nyilvános gyalázatnak és szegyennek kívánják Őt kitenni. Ez a hittől való elpártolás természete. (2.) Felmutatja a hitszegők nagy nyomorúságát. [1.] Lehetetlen újból megújítani őket a megtérésre. Rendkívül nehéz. Igen kevés esetet lehet felmutatni, olyanokról, akik ilyen messze eljutottak és elestek, s aztán valaha is igaz megtérésre jutottak volna, olyan megtérésre, mint ami valóban a lélek megújulása. Egyesek a Szentlélek elleni bűnnek gondolták ezt, de alaptalanul. Az itt említett bűn, nyílt elpártolás úgy a Krisztus igazságától, mint az Ő útjaitól. Isten képes megújítani őket a megtérésre, de ritkán teszi meg. S maguknál az embereknél ez lehetetlen. [2.] Nyomorúságuk egy találó hasonlattal van példázva, olyan szántófölddel, mely sok művelés után is, csak töviseket és bojtorjánokat terem. *S ezért közel van a átokhoz, és sorsa a megégetés.* 8.v. Hogy ennek nagyobb súlyt adjon, megjegyzi a különbséget, mely fennáll a jó és rossz föld között, hogy ez ellentétek egymással szembeállítva, egymást szemléltessék. *Először,* Itt van a jó földnek egy jellemzése: *beissza a gyakorta reá hulló esőt.*  Az igaz hívők nem csak megízlelik az Isten beszédét, hanem beisszák azt. S e jó föld a befektetés szerint gyümölcsöt terem, Krisztus dicsőségére, és az Ő hű szolgáinak vigaszára (örömére), kik, Krisztus alatt művelői a földnek. • S ez a gyümölcsöző föld, vagy kert, áldást nyer. Isten áldottaknak mondja a gyümölcsöző keresztyéneket, és minden bölcs és istenfélő ember áldottaknak tartja őket. Meg vannak áldva a kegyelemben való növekedéssel, s további megalapozottsággal és dicsőséggel végül. *Másodszor,* Itt van a rossz föld teljesen más állapota: *Töviseket és bojtorjánokat terem.* Nemcsak meddő a jó gyümölcsöket illetően, hanem igen gyümölcsöző a rosszban, a tövisekben és bogáncsokban. Termékeny a bűnben és minden gonoszságokban, melyek igen zavaróak és ártalmasak minden körültük levőknek, s ilyenek lesznek végül leginkább maguknak a bűnösöknek. • S aztán az ilyen föld megvetett lesz. Isten többet nem törődik s nem foglalkozik az ilyen gonosz hitszegőkkel. Magukra hagyja, s gondoskodásán kívül veti őket. Parancsolni fog a felhőknek, hogy rá esőt többé ne adjanak. Az isteni befolyások megvonatnak. S ez még nem minden: hanem az ilyen föld *közel van az átokhoz.* Annyira távol áll attól, hogy áldást nyerjen, hogy ellenkezőleg, egy rettenetes átok függ fölötte, habár, Isten türelme folytán, az átok most még nem teljesül be egészen rajta. Végül*,* annak vége megégetés. A hitszegés örök tűzzel büntettetik, tűzzel, mely soha ki ne alszik. Ez az a szomorú vég, melyre a hittől való elpártolás vezet, s ezért a keresztyéneknek haladniuk kell előre, s növekedniük kell a kegyelemben, nehogy, ha nem törekszenek előre, visszaessenek, mígnem a dolgokat a bűnnek és nyomorúságnak e rettenetes végletébe juttatják.

**Intés a hittől való elpártolás ellen;**

**Az isteni ígéret és eskü (Kr. e. 62)**

**Zsid 6,9-19**

Az apostol, miután foglalkozott a zsidók félelmeivel, azért, hogy szorgalmukat serkentse és elpártolásukat megakadályozza, most továbbmegy, és áldott reménységeikkel foglalkozik, és kedvesen kijelenti, milyen jó reménységgel van ő felőlük, hogy ki fognak tartani. S eléjük tárja a nagy bátorításokat, melyek nekik szólnak kötelesség-teljesítésük útján.

I. Egyenesen és nyíltan kifejezi felőlük táplált jó reménységét, hogy ki fognak mindvégig tartani: *De szeretteim, mi felőletek jobb dolgokról vagyunk meggyőződve,* 9.v. • Figyeljük meg, 1. Vannak dolgok, melyek kísérői az üdvösségnek, olyan dolgok, melyek sohasem választhatók el az üdvösségtől. 2. Az üdvösséget kísérő dolgok sokkal jobbak annál, mint amit bármely képmutató vagy hitszegő valaha is élvezett. 3. Kötelességünk, hogy jót reményt tápláljunk azok felől, akikben ezzel ellenkező bizonyságot nem tapasztalunk. 4. Az igehirdetőknek kell olykor intőleg is szólniuk azokhoz akiknek üdvössége felől jó reménységgel vannak. S azok, akik örök üdvösségükre nézve jó reménységet hordoznak szívükben, mégis meg kell komolyan fontolják mennyire végzetes csalódás lenne, ha elesnének. Ekként kell munkálják üdvösségüket félelemmel és rettegéssel.

II. Érveket és bátorításokat tár eléjük, hogy igyekezzenek előre kötelességük útján. 1. Hogy Isten kimunkálta bennük a szent szeretetnek és jótékonyságnak természetét, mely megnyilatkozott megfelelő, sajátságos munkákban, melyek nincsenek s nem lesznek elfelejtve Istennél: *Nem igazságtalan az Isten, hogy elfeledkezzék a szeretetről,* 10.v. Az Isten iránti szeretetből fakadó jó cselekedetek és s jóban való fáradozás igen dicséretes dolgok, s bármit is tettünk Isten nevében, nem marad jutalom nélkül. Amit a szentekért teszünk, mint olyanokért, azt Isten úgy veszi, mintha Ővele tettük volna meg. 2. Akik kegyelmes jutalomra várnak szeretetük fáradozásáért, azoknak ki kell tartaniuk abban, mindaddig, míg képességük és lehetőségük van rá: *Szolgáltatok és szolgáltok a szenteknek; s kívánjuk, hogy közületek kiki ugyanazon buzgóságot tanusítsa mindvégiglen.* 3.Akik kötelességük szorgalmas teljesítésében kitartanak, végül eljutnak a reménység teljes bizonyosságára. Jegyezzük meg, (1.) A teljes bizonyosság egy magasabb fokát képezi a reménységnek: a reménység teljes bizonyossága. A kettő nem különbözik természetében, hanem csak fokozatban. (2.) A teljes bizonyosság elérhető nagy szorgalom és a mindvégig való kitartás által.

III. Továbbmegy az intések és tanácsok eléjük tárásában, hogyan érhetik el a reménységnek e teljes bizonyosságát a végre nézve. 1. *Ne legyenek restek*. A restség rongyokba öltözteti az embert. El kell hagyják kényelmüket, és ki kell használják lehetőségeiket. 2. *Követniük kell jó példáit azoknak, kik előttük jártak,* 12.v. Itt tanuljuk meg, (1.) Vannak, akik a bizonyosságból átmentek az ígéretek öröklésébe. Már előbb is teljes bizonyossággal hitték azokat, most pedig öröklik őket: biztonságban a mennyben értek. (2.) Az út, amelyen az örökséghez jutottak a hit és türelem útja volt. Ezek a kegyelmi áldások lelkükbe be lettek plántálva, s hatásukat s erejüket kifejtették, megmutatkoztak gyakorlatiasan életükben. Ha szeretnénk valamikor is oly örökséghez jutni, mint ők, követnünk kell őket a hit és türelem útján. S akik ekként követik őket a kijelölt úton, végül utolérik őket, s ugyanazon áldásoknak lesznek részesei.......

## Elmélkedések az Áhítat régebbi köteteiből:

Zsid 6:4-8 **1993**:277; **1992**:179; **1998**:65

Zsid 6:4-12 **1990**:67; **1997**:44;

Zsid 6:9-12 **1993**:278; **1989**:349; **1996**:286; **1997**:348;

**A szentek kitartása**

**Charles H. Spurgeon 75. prédikációja**

***Elhangzott 1856. árpilis 20-án, vasárnap délelőtt, Londonban, a New Park Street baptista imaházban [londoni szolgálatának második évében; 21 éves volt ekkor a prédikátor]***

*fordítás angolról: Borzási Sándor, 2022. január 19. Lupény.*

***Forrás:* C.H. Spurgeon:FINAL PERSEVERANCE*,* Sermon No. 75*.* https://answersingenesis.org/education/spurgeon-sermons/75-final-perseverance/**

***Mert lehetetlen dolog, hogy akik egyszer megvilágosíttattak, és megízlelték a mennyei ajándékot, és részeseivé lettek a Szentléleknek,*** ***akik megízlelték az Isten jó beszédét és az eljövendő világ erőit,*** ***de elestek, ismét megújuljanak a megtérésre, mert újra megfeszítik önmaguknak és nyilvánosan megcsúfolják az Isten Fiát.*** *(Zsid 6,4-6)*

Vannak bizonyos helyek Európában, amelyek gyakori csatározások, folytonos háborúk színhelyei voltak a múltban, mint például Belgium királysága, amit joggal neveznek Európa csataterének. Igaz, volt úgy, hogy egész Európában tombolt a háború, de egyes területeken, sajnálatos módon egyik csatát vívták a másik után, szinte folytonosan.

Nos, úgyszintén elmondhatjuk: a Bibliában alig van olyan igehely, amely felett ne vitatkoztak volna egymás között az igazság ellenzői és annak fenntartói. De ez a mostani igeszakasz (még egy pár textussal együtt), a támadás különös tárgyát képezte szüntelen.

Ez valóban egyike azon igeszakaszoknak, melyeket a vitatkozás lábai tapostak. És oly ellentmondó vélemények születtek róla, mint Földünk két pólusa. Egyesek állítják, hogy egy bizonyos dolgot jelent; mások viszont erősítik, hogy teljesen mást jelent. Úgy hisszük, hogy közülük egyesek közel vannak az igazsághoz; de mások borzalmasan eltévelyedtek a Lélek értelmétől.

Mi azzal a szándékkal közeledünk ez igéhez, hogy gyermeki egyszerűséggel olvassuk. És ha kitűnne, hogy nem egyezik valamivel, amit eddig fenntartottunk, úgy készek vagyunk elvetni a magunk alkotta tant, mintsem valamit is megmásítsunk az Írás értelmén.

*2.* Az egész szövegkörnyezetet figyelembe véve, kitűnik, hogy az apostol előhaladásra serkenti, buzdítja a tanítványokat.

Van egyféle hajlam az emberben a megtorpanásra a mennyei cél előtt. Mihelyt valaki eljutott a vallás alapismereteire, átment a keresztségen és elfogadta pld. a halottak feltámadását, nyomban hajlamos a tétlenségre, veszteg maradni s azt mondani: „átmentem a halálból az életre; itt megállok és pihenek”; holott a keresztyén élet nem veszteglést jelent, hanem versenyfutást, folytonos haladást.

Az apostol tehát serkenteni igyekszik a tanítványokat, s rávenni őket, hogy Jézusra tekintve kitartó szorgalommal fussák meg a mennyei célra törő versenypályát. Elmondja nekik, nem elég az, hogy volt egy bizonyos nap, amikor dicső változáson mentek keresztül, s a múltban megtapasztalták a Lélek csodálatos munkáját; hanem elengedhetetlenül szükséges, hogy a Lélek uralja egész életüket; s ameddig csak élnek folyton haladniuk kell előre Isten igazságában.

Annak érdekében, hogy a kitartásban mindenáron állhatatossá tegye őket, feltárja előttük: ha nem teszik ezt, bizonyosan elvesznek! Mert nincs más üdvösség azon kívül, amit Isten már kiárasztott rájuk. S ha ez nem tartja meg őket, ha nem viszi őket előre, úgy, hogy erőről-erőre haladva egykor szeplőtelenül maga elé állíthassa őket Isten, úgy teljesen reménytelen a helyzetük. Mert ezen kívül nincs más üdvözülési mód. Mert lehetetlen dolog, mondja, ha egyszer világosságra jutottatok és elestetek ettől a világosságtól, hogy valaha is megújuljatok a megtérésre.

*3.* Ezen a reggelen néhány kérdésre fogunk választ keresni. Az első kérdés: *Kik azok, akikről szó* *van ebben az igében?* Igazi keresztyének-e, vagy sem? Másodszor, *Mit kell értenünk az „elesés” alatt?* És harmadszor, *Mire gondol az író, amikor azt állítja, hogy „lehetetlen megújulniuk a megtérésre”?*

*4.* **I**. Először tehát, válaszoljunk e kérdésre: **KIK AZOK, AKIKRŐL E LEÍRÁS SZÓL?**

Ha utána néztek Dr. Gill, Dr. Owen, s majdnem az összes kiváló kálvinista író magyarázatában, mindannyian egyöntetűen azt állítják, hogy ezek nem keresztyének. Azt mondják, hogy az itt feltárt dolgok elégségesek egy olyan ember szemléltetésére, aki külsőleg keresztyén, de nem elégségesek egy igazi hívő ábrázolásához.

Nos, meglátásom szerint, bizonnyal nem szólnának így, ha nem kellene fenntartaniuk egy bizonyos tant. S e tanra való tekintettel értelmezik így ez igeszakaszt.

Mert egy serdülő gyermek is, ha ezt a szakaszt elfogulatlanul olvassa, felfogja és megérti, hogy *az itt szemléltetett személyeknek igazi keresztyéneknek kell lenniük (itt igazi keresztyénekről van szó).* Ha a Szentlélek keresztyéneket akart jellemezni, nem is tudom, hogyan használhatott volna még ezeknél világosabb, alkalmasabb kifejezéseket. Hogyan lehet valakiről azt mondani, hogy megvilágosíttatott, s hogy megízlelte a mennyei ajándékot, s részese lett a Szentléleknek, anélkül, hogy az illető ne volna Isten gyermeke?

Teljes tisztelettel vagyok e tanult doktorok iránt, csodálom és szeretem őket, de alázatosan megjegyzem, hogy ítéletükben kissé megrögzöttek voltak, amikor ez igeverset magyarázták. És úgy hiszem, képes leszek világosan kimutatni, hogy itt senki másról, csakis igazi hívőkről van szó.

*5.* Először, azt mondja róluk az ige, hogy *egyszer megvilágosíttattak.* Ez Isten Lelkének megvilágosító befolyására vonatkozik, amelyet a lélekbe áraszt, meggyőzi a szívet, felfedi előtte lelki állapotát, megláttatja vele mennyire gonosz és keserves dolog Isten ellen vétkezni; megérezteti vele, mennyire teljesen képtelen feltámadni romlottsága sírjából és ezen felül világosan láttatja azt is, hogy „a törvény cselekedeteiből senki sem igazul meg”. S a lélek e világosságban látja és szemléli Krisztust a kereszten, mint a bűnös egyetlen reménységét.

A kegyelem elsődleges munkája az, hogy fényt áraszt a lélekbe. Természet szerint teljes sötétségben vagyunk. A Lélek, mint fényes lámpa, világossággal tölti meg a sötét szívet, felfedi romlottságát, szeme elé tárja elveszett siralmas állapotát; és a megfelelő időben úgyszintén felfedi Jézus Krisztust is, s így az Ő világosságában látunk világosságot.

Nos, nem világos tehát, hogy e kifejezés Isten által tanított személyeket jelöl? Az egész keresztyén tapasztalatot elénk tárja, s nem csak annak egy kicsiny részét!

*6.* Miután megvilágosított bennünket, amint a textus mondja, a következő dolog, amit Isten nyújt nekünk: *a mennyei ajándék megízlelése,* ami alatt *az üdvösség mennyei ajándékát* értjük*, a*mely magában foglalja a bűnbocsánatot, a megigazulást Jézus Krisztus beszámított igazsága által, a Szentlélek általi újjászületést (újjáteremtést), és mindazon ajándékokat és kegyelmi áldásokat, melyekben a lelki élet hajnalhasadása folytán kiárad ránk az üdvösség.

Minden igazi hívő megízlelte a mennyei ajándékot. Nem elég egy ember számára, hogy megvilágosodjék; a fény a szempilláján ragyoghat, és mégis meghalhat; meg kell ízlelnie éppúgy, mint látnia, hogy jó az Úr.

Nem elég látnom, hogy romlott vagyok: meg kell *ízlelnem,* hogy Krisztus képes elvenni, eltávolítani romlottságomat. Nem elég tudnom, hogy Ő az egyetlen Szabadító: meg kell ízlelnem az Ő testét és vérét, és éltető közösségem kell, hogy legyen vele.

Mi úgy véljük, hogy amikor egy ember megvilágosíttatik és a kegyelem megtapasztalásában részesül, ő valóban keresztyén. És bármit is állítsanak azok a neves teológusok, mi képtelenek vagyunk azt gondolni, hogy a Szentlélek itt egy újjá nem született embert ír le, amikor azt mondja, hogy „világosságot nyert és megízlelte a mennyei ajándékot”.

Nem, testvéreim, ha megízleltem a mennyei ajándékot, akkor az a mennyei ajándék az enyém; ha valaha részesültem Megváltóm szeretetének ilyen rövid tapasztalatában (kóstolójában), úgy én az Övé vagyok! Ha füves legelőkre vitt engem, ha megízleltette velem a csendes vizeket s a dús zöld füvet, úgy nem kell félnem, vajon valóban Isten gyermeke vagyok-e vagy sem.

*7.* Aztán az apostol ad egy további jellemzést, egy még magasabb kegyelmi állapotot tár elénk: *a megszenteltetést, a Szentlélekben való részesedés által.*

A hívők sajátos kiváltsága, hogy miután megízlelték a mennyei ajándékot, részeseivé lesznek a Szentléleknek. Ő a hívőkben lakozik: a hívők szívében, lelkében, elméjében, és e halandó testünket otthonává teszi; lelkünket az Ő palotájává avatja, és ott időzik.

És állítjuk (s úgy gondolom, a Szentírás tekintélyével), hogy senki sem lehet részese a Szentléleknek újjászületlen állapotban; úgy, hogy közben mégis lelkileg halott maradjon. Ahol a Szentlélek lakik, ott életnek kell lennie; s ha én részesévé lettem a Szentléleknek és közösségem van Vele, úgy bizonyos lehetek afelől, hogy üdvösséget nyertem a Megváltó vére árán.

Nem kell félned, szeretett testvérem: ha belső közösségben részese lehetsz az Ő Lelkének, s ha folytonos benned lakozás által a Szentlélek szívedben él és munkálkodik, te nemcsak hogy keresztyén vagy, hanem immár eljutottál bizonyos érettségre a kegyelemben, az Ő kegyelme által. A megvilágosításnál jóval tovább jutottál. A puszta ízlelést is felülmúlja ez: elérkeztél a valóságos lakomához, és a Szentlélekkel való közösséghez.

*8.* De hogy semmi tévedés ne essék a felől, hogy ezek a személyek Isten gyermekei, az apostol a kegyelemnek egy újabb fokozatát tárja fel: *„megízlelték az Isten jó beszédét”.*

Nos, merem állítani, hogy vannak egyes jó keresztyének itt, kik megízlelték a mennyei ajándékot, de még sohasem „ízlelték Isten jó beszédét”. Úgy értem, hogy valóban megtértek, a mennyei ajándékot megízlelték, de nem növekedtek oly erőssé még a kegyelemben, hogy ismernék annak az Igének édességét, gazdagságát és tápláló erejét, amely megtartja őket. Az Ige által üdvözültek; de még nem jutottak el oda, hogy felismerjék, szeressék és magukhoz vegyék az Igét, mint mások sokan teszik.

Egy dolog Istennél véghezvinni a kegyelem művét a szívben, és egészen más dolog a mi részünkről valóban tudatosan és rendszeresen táplálkozni az Ő Igéjével, kóstolni, ízlelni, örömmel élvezni az éltető Igét. Hallgatóim közül egyesek igazi keresztyének, de még nem jutottak arra a szintre, amelyben képesek szeretni pld. a kiválasztás tanát, magukba szívni annak édes nedvét; amelyben képesek sorra venni a kegyelem nagy tanait, és táplálkozni velük.

De ezek a lelkek eljutottak erre. Megízlelték Isten jó beszédét, éppúgy, mint ahogy elnyerték a jó ajándékot: eljutottak egy olyan szintre, hogy szerették, ízlelték az Igét és lakmároztak belőle (Jer 15,16). Mindennapi mannájuk volt; édesebbnek tartották a méznél, még a színméznél is (Zsolt 19,11).

„Megízlelték az Istennek jó beszédét.” Ismét kérdem: ha ezek nem az igazi hívők, akkor ki az?

*9.* És még tovább jutottak. Elérték a kegyesség csúcsát: megtapasztalták „*az eljövendő világ erőit”.* Nem csodatevő ajándékokat, melyek nekünk már nem adatnak e mai korban, hanem mindazokat az erőket, melyekkel a Szentlélek felruház egy keresztyént.

És melyek ezek az erők? Nos, ilyen a hit ereje, mely parancsol még az égnek is, hogy esőt adjon, és eső lesz, vagy bezárja az ég ablakait és nem lesz eső. Ilyen az imádság ereje, mely létrát állít a föld és ég közé, és int az angyaloknak, hogy fel s alá járva közvetítsék óhajainkat Istenhez; és hozzák le áldásait onnan fentről. Ilyen a szolgálatra kapott erő, amellyel Isten felövezi szolgáját, amikor szent ihlet alatt szól, s amely képessé teszi arra, hogy másokat oktasson s Jézushoz vezessen. És bármilyen más erő, ami csak lehet: az Istennel való közösség fenntartásának ereje, vagy az ember Fiára türelemmel váró csöndes erő – mindezeket bírták ezek az egyének. Nem kisgyermekek voltak, hanem meglett férfiak; nem csak élettel rendelkeztek, hanem erősek voltak; igazi felnőttek, erős izomzatú, kemény csontú férfiak. Óriásokká váltak a kegyelemben, és nem csak világosságban részesültek, hanem az eljövendő világ erőiben is.

Azt mondjuk tehát, bármi legyen is a textus értelme, az minden kétségen felül áll, hogy az itt adott leírás nem másokra, mint igazi, valódi keresztyénekre vonatkozik.

*10.* **II.** És most válaszolunk a második kérdésre: **MIT JELENT AZ, HOGY „ELESTEK”**?

Emlékeztetnünk kell barátainkat, hogy nagy különbség van elbukás vagy végleges elesés közt.

Sehol sem olvassuk a Bibliában, hogy ha valaki elbukik, nem újulhat meg. Ellenkezőleg, „az igaz hétszer elesik, de ismét felkel” (Péld 24,16). És bármilyen sokszor elessen is Isten gyermeke, az Úr mégis felsegíti az igazat; igen, amikor csontunk összetörik, bekötözi újra csontjainkat, és ismét sziklára állít minket. Azt mondja, „Térjetek vissza, szófogadatlan fiak, és meggyógyítom a ti elpártolástokat.” (Jer 3,22)

És ha a keresztyén még messzebb elpártol, a Mindenható irgalom tovább kiált feléje, „Térj vissza, térj vissza hozzám! Keresd Atyád megsértett szívét!” Még mindig hívja vissza gyermekeit.

Az elbukás még nem teljes elesés. Hadd magyarázzam meg a különbséget; mert egy ember, akik elesik, viselkedhet úgy, mint aki végleg elesik, és mégis, nagy különbség van kettejük között. Nem hozhatok jobb illusztrációt, mint az ájulás és meghalás közti különbséget. Ott van egy fiatal lány; alig lélegzik; nem képes kezét felemelni, s ha valaki felemeli, ismét aláesik. Hideg és merev; elájult, de *nem* halott. Ott van egy másik személy, éppoly hideg és merev, mint amaz, de azzal a különbséggel, hogy *halott.*  Nos, a keresztyén elájulhat, és le is eshet, nagyot zuhanva, úgy, hogy aki próbálja felemelni, azt mondja tán, hogy halott; de nem az. Ha elbukik, Isten ismét felsegíti őt. Azonban, ha végleg elesik, Isten maga sem képes megmenteni. Mert ha az igaz *végleg* *elesik,* lehetetlen dolog „megújítani a megtérésre”.

*12.* Ezen kívül, *végleg elesni, nem egyenlő a bűn elkövetésével,* ami bizonyos ideiglenes zavar és kísértés alatt történik. Ábrahám lemegy Egyiptomba; attól fél, hogy feleségét elragadják tőle, s azt mondja róla: „én húgom ő”. Ez egy időleges zavar alatti bűn volt, - egy olyan bűn, amiből idővel megtért, és Isten megbocsátott neki. Ez nem végzetes elesés volt. Még Nóé is követett el bűnt, ami szégyent borít emlékére mind a mai napig, és szégyenfolt lesz az idők végéig; de kétség nélkül Nóé megtért, és üdvözült Isten szuverén kegyelme által. Nóé elesett, de nem esett el végzetesen. Egy keresztyén félreléphet, és gyorsan visszatérhet; és bár szomorú, siralmas, és gonosz dolog a bűntől legyőzetni, mégis igen nagy különbség van az ilyen bűn között, és a között, mely a kegyelemtől való teljes elesést jelenti.

*13*. S még ha egy ember *olyan bűnt követ is el, amiről nem mondható, hogy pillanatnyi zavarból fakadt*, még akkor sem állítható, hogy teljesen, végleg elesett. Ismerek keresztyén embereket (Isten őrizzen, hogy túl sokat mondjak bűneikről – jertek inkább fedezzük be testvérünk mezítelenségét egy köpennyel!), de hiszem, hogy vannak keresztyén emberek, akik, egy jó ideig a bűnben tévelyegnek, és mégsem esnek el teljesen a kegyelemtől. Ott van a Dávid éjfekete esete – egy olyan eset, ami ezreket meghökkentett. Bizonyára jó pár hónapon keresztül Dávid bűnben élt, a bűnét rejtegetve, s nem tett arról nyilvános bűnvallást. De bizonyára szíve mélyén foglalkoztatta a dolog, mert a kegyelem nem szűnt meg munkálkodni benne. Volt egy szikra a hamu alatt, amit Nátán föléleszthetett, ami jelezte, hogy Dávid nem volt halott lelkileg, különben a próféta gyufájának lángja nyomán nem tudott volna oly gyorsan magasra csapni a tűz. És így, szeretteim, bizonyos ideig a bűnben tévelyeghettek, és Istentől távol juthattok; és mégsem azonos a helyzetetek az itt elénk tárt egyénnel, akiről azt olvassuk, hogy lehetetlen üdvözülnie; hanem, bár tévelygő vagy is, Atyád fia vagy mégis, és irgalma kiált feléd: „Térj meg! Térj meg! Térj vissza első Férjedhez, mert akkor jobb dolgod volt, mint most. Tévelygő, térj vissza!”

*14.* Továbbá, a végleges elbukás nem egyenlő *a hitvallás (hívőség) feladásával.* Valaki talán azt mondja, „Nos, itt van X.Y. Hosszú ideig keresztyénnek vallotta magát, s most megtagadta a hitet, és ami még rosszabb, vakmerően átkozódik, esküdözik, és azt mondja, soha nem ismerte Krisztust. Bizonyára végleg elesett”. Kedves barátom, ő elesett, szörnyen elbukott, retteneteset zuhant; de én emlékszek egy esetre a Bibliából, amikor egy férfi megtagadta Urát és Mesterét a Mester szeme előtt. Emlékeztek nevére; öreg jó barátotok – Simon Péter barátunk! Megtagadta Jézust átkokkal és esküdözésekkel és azt mondta: „Mondom nektek, nem ismerem azt az embert!” És mégis, Jézus Simonra nézett. Elesett, de nem végzetesen. Mert alig két vagy három nap múlva ott látjuk őt Mestere sírjánál, fut, hogy találkozzék Urával, hogy elsőként lássa őt feltámadottan. Szeretteim, meglehet, hogy nyíltan megtagadtátok Krisztust, és mégis, ha megtértek, van még irgalom számotokra. Krisztus nem vet el titeket, még megtérhettek. Nem estetek el végleg. Ha úgy lenne, nem prédikálhatnék nektek; mert lehetetlen, hogy akik egyszer végzetesen elestek, ismét megújuljanak a megtérésre.

*15.* De egyesek erre azt mondják, „Akkor mi a végzetes elesés?” Nos, mivel sohasem volt még egy ilyen eset, ezért nem tudom elétek tárni megfigyelés alapján. De elmondom nektek, milyennek gondolom én. Végzetes elesés lenne az, ha a Szentlélek teljesen elhagyná az embert, - ha kegyelmét teljesen megvonná; nem csak szunnyadni hagyná, hanem teljesen megszüntetné; ha Isten, aki elkezdte a jó munkát, teljesen abbahagyná azt; ha kezét teljesen visszavonná, és azt mondaná: „Lásd, ember! Félig megmentettelek, de most kárhozatra vetlek!” Ez végzetes elbukás lenne. Nemcsak időleges vétkezés. Mert egy gyermek vétkezhet apja ellen, és mégis életben marad; a végzetes elbukás olyan lenne, mint mikor a gyermek fejét teljesen levágják! Nem csupán egyszerű elesés tehát ez, mert ekkor Atyánk felemelne, hanem olyan, mint amikor ledöntenek a szakadékba, ahol örökre elvesztél. A teljes elbukás magával vonná Isten éltet adó kegyelmének a megváltozását, így Isten változhatatlansága változékonnyá válna, Isten hűsége meginogna, és Isten maga megszűnne Isten lenni: mert a végzetes elbukáshoz mindez szükségszerűen hozzátartozna.

*16.* **III.** De ha Istennek egy gyermeke végleg elesne, és a kegyelem kihalna az ember szívében, - most jön a harmadik kérdés – Pál azt mondja, **AZ ILYEN EMBER SZÁMÁRA LEHETETLEN ISMÉT MEGÚJULNI**. **Hogy érti ezt az apostol?**

Az egyik jeles igemagyarázó azt mondja, úgy érti az apostol, hogy igen nehéz dolog lenne. Valóban, igen nehéz dolog lenne egy ember számára, aki végleg elesett, hogy üdvözüljön. De erre azt feleljük: „Kedves barátom, az ige nem azt mondja, hogy nagyon nehéz; hanem kifejezetten lehetetlennek mondja; és mi a Bibliát egyszerű, gyermeki fogékonysággal szeretjük olvasni. Azt olvassuk, hogy lehetetlen, tehát azt mondjuk, hogy teljesen lehetetlen, hogy a megújulás megtörténjék. Lehetetlen az ember számára, és úgyszintén lehetetlen Isten számára. Mert Isten eldöntötte, hogy sosem biztosít egy második üdvösséget azok megmentésére, akiknél az első üdvözítés kudarcot vallott.

De mintha hallanám, hogy valaki ezt mondja: „Nekem úgy tűnik, lehetséges, egyesek számára, hogy végleg elessenek”, mert így olvassuk, „lehetetlen, hogy akik elestek, ismét megújuljanak a megtérésre”.

Nos, kedves barátom, egy pillanatra hadd adjak helyet a te elméletednek. Most e reggelen egy jó keresztyén vagy. Hadd alkalmazzam rád, és lássuk, hogyan fog neked tetszeni. Hited Krisztusba vetetted, és lelkedet Istenre bíztad, és úgy véled, egy boldogtalan órában végzetesen eleshetsz. Most jól figyelj, ha hozzám jönnél, és elmondanád, hogy végzetesen elestél, mondd, azt óhajtanád tőlem, hogy azt mondjam neked, „Barátom, a kárhozat fia vagy, akárcsak az ördögök a pokolban!”? „Ó, nem!” mondod, „én megtérek újból, és hűséges tag leszek a gyülekezetben”.

Nos, ez elejétől végig az arminiánus[[1]](#endnote-1) felfogás; de nem így van Isten igéjében. Ha egyszer végleg elestél, éppolyan kárhozott vagy, mint bárki, aki már örök szenvedését rója odalenn. És mégis halljuk, amint beszélnek olyanokról, akik háromszor, négyszer, sőt ötször is megtértek, és újra meg újra újjászülettek. Emlékszem egy jó emberre (feltételezem, hogy az volt), aki az utcán rámutatott egy szembejövőre, ez mondva: „Ez az ember háromszor újjászületett, biztos ismeretem szerint.” Meg tudnám nevezni az illető nevét, de tartózkodom a személyeskedéstől. És így folytatta: „Attól félek, ismét elbukik; annyira ráadta magát az ivásra, hogy nem hiszem, Isten kegyelme valamit is tenni fog érte, hacsak nem mond le teljesen az ivásról”.

Nos, akik ilyeneket mondanak, képtelenek olvasni a Bibliát; mert itt az áll, határozott állítással, hogy abban az esetben, ha hitre jutott testvéreik valósággal végleg elesnek, lehetetlen megújítani őket a megtérésre.

De megkérdezem árminiánus barátomat, hiszi-e, hogy amíg csak él valaki, van remény számára?” „Igen”, mondja:

*„Amíg a mécses lángja ki nem égett,*

*A legnagyobb bűnös is visszatérhet.”*

Nos, ez nem igen következetes állítás részedről, hogy ezt mondod, miután az előző szavadban azt állítottad, hogy vannak egyesek, akik végleg elesnek, vagyis olyan állapotba kerülnek, hogy semmiképpen nem üdvözülhetnek. Szeretném tudni, hogyan egyezteted össze e két dolgot; hozd összhangba ezt a két tanítást. Én megvallom, mindaddig, amíg valami nagy merész vállalkozó nem hozza le az északi sarkot a délire, én nem tudom elképzelni miként sikerül neked egyeztetni ezeket.

Végül is igazad van, amikor azt mondod: „Amíg élet van, reménység is van”, de tévedsz, abban, hogy azt mondod, hogy ha valaki ilyen halott állapotba kerül, még mindig lehetséges számára újra üdvözülni.

*17.*  A következőkben két dolgot fogunk tenni: először, *bebizonyítjuk a tantételt,* hogy ha egy keresztyén végleg elesik, nem üdvözülhet; és másodszor, *hasznosítjuk e tanítást,* feltárjuk ennek hasznát.

*18.* **1.** Tehát most ***bebizonyítom e tantétel igazságát*,** hogy ha keresztyén végleg elesik – nemcsak elbukik, mert értitek, fennebb miként magyaráztam; vagyis, ha egy keresztyén megszűnik Isten gyermeke lenni, és ha a kegyelem kihal a szívében – akkor az üdvözülés minden lehetőségén kívül van, és lehetetlen számára valaha is megújulni.

Hadd tárjam fel előttetek, hogy **miért**.

Először is, teljesen **lehetetlen, ha *belegondolsz, a munkába, ami már kudarcba fúlt.***

Tegyük fel, az emberek hidat építenek egy folyón, a legerősebb építőanyaggal, és a legkiválóbb módszert alkalmazzák, és mégis a fundamentumról kiderül, hogy oly rossz, hogy semmit sem bír el. Vajon mit fognak mondani? Hát ezt: „Megpróbáltuk a legjobbat, amit csak az építészeti, mérnöki tudományból tanultunk; a legjobb eljárás kudarcot vallott; nem tudjuk, mivel tudnánk felülmúlni eddigi próbálkozásunkat; ezért szerintünk nincs lehetőség rá, hogy valaha is áthidaljuk ezt a folyót, hogy vasút legyen itt e mocsár fölött, ez ingoványos területen, mert a legjobb tervrajz szerint már mindent megtettünk, amit csak lehetett.”

Amint az apostol mondja, „Ezek az emberek egyszer megvilágosíttattak, egyszer már részesültek a Szentlélek áldott befolyásában, felfedte előttük bűneiket: mit lehetne még náluk megpróbálni?

Egyszer már meggyőzte őket a Lélek – lehet-e valami, ami e meggyőzetést felülmúlná?” Ígér-e valamit a Biblia, hogy a szegény bűnös részesülhet valamiben a Szentlélek meggyőző munkája felett, ami őt bűnei belátására bírná?

Van-e valami hatalmasabb a Lélek kardjánál? *Az* nem szúrta át az ember szívét; van valami más, ami elvégzi ezt? Itt van egy ember, aki Isten törvényének hatalmas pörölye alatt volt; de az nem törte össze; találhatsz-e ennél valami erősebbet?

Isten Lelke lámpája már beragyogta lelke sötét üregeit; ha ez nem elégséges, hol kaphatsz ennél jobb lámpát? Kérdezd a napot, erősebb-e az ő fénye a Lélek megvilágosításánál? Kérdezd a csillagokat, van e tündöklőbb ragyogásuk a Szentlélek fényénél? A teremtett világ felel: nincs! Ha az kudarcot vall, akkor nincs mire számítani.

Ezek az emberek ráadásul megízlelték a mennyei ajándékot; és noha bocsánatot nyertek és megigazultak, mégis a Krisztus általi bűnbocsánat és megigazulás nem volt elég (e feltevés szerint) hogy megmentse őket.

Mondd, milyen más módon üdvözülhetnének mégis? Isten elvetette őket; miután kudarcot vallott üdvözítésükben ezekkel a módszerekkel, mi az, ami ezek után megmentheti őket? Már megízlelték a mennyei ajándékot: van-e ennél nagyobb irgalom számukra? Van-e fényesebb öltözet a Krisztus igazságossága palástjánál? Van-e hatékonyabb fürdő a „vérrel telt forrásnál”? Nincs. Az egész világ visszhangozza. „Nincs”. Ha ezek végleg elestek, mi marad még számukra?

*19.* Ezek a személyek, úgyszintén, részesei lettek a Szentléleknek. Ha ez nem hozta meg a sikert, mit adhatunk ennél nagyobbat nekik? Kedves hallgatóm, ha a Szentlélek lelkedben lakik, és az a Szentlélek nem szentel meg téged, és nem őriz meg mindvégig, mi mást lehetne még kipróbálni? Kérdezd az istenkáromlót, vajon ismer-e egy lényt, vagy merészel-e elképzelni egy olyan lényt, aki a Szentléleknél nagyobb lenne? Van-e nagyobb lény a Mindenhatónál? Van-e nagyobb hatalom annál, ami a hívő újjászületett szívében lakozik? És ha már a Szentlélek is kudarcot vallott, ó egek, mondjátok meg, hol találunk valamit, ami az ő hatalmát felülmúlja?! Ha az hatástalannak bizonyult, ezután mivel próbálkozhatnánk?

Ezek az emberek úgyszintén „megízlelték az élet igéjét, az Istennek jó beszédét”. Szerették a kegyelem tanait; azok a tanok lelkük mélyébe hatoltak, abból táplálkoztak, azok éltették őket. Milyen új tanokat kellene még nekik prédikálni? Dicső korok ihletett prófétái, hol találtok egy jobb üdvösség-tanra? Ki mondja meg nekünk? Támasszuk fel Mózest sírjából? Hozzuk elő az összes ősi látnokot, hogy adjanak új próféciákat? Ha tehát csak egyetlen egy tan van, mely igaz, és ha ezek annak elsajátítása után végleg elestek, miként üdvözülhetnek?

*20.* Ezenkívül, ezek az emberek, textusunk szerint, rendelkeztek „az eljövendő világ erőivel”. Volt erejük legyőzni a bűnt – erősek voltak a hitben, az imában, az Istennel való közösségben. Milyen nagyobb erővel lehetne még őket felruházni? Ez náluk kudarcot vallott; mit lehet ezután még értük tenni? Ó, feleljetek, fényes angyalok: mi a teendő? Milyen más eszköz van még? Mi más segíthet, ha az üdvösség nagy elemei vereséget szenvedtek? Most mit próbálhatnánk még meg? Egyszer valóban üdvösségben részesült; de lám, mégis, elveszett. Most aztán miként üdvözülhet? Van valamilyen kiegészítő üdvösség? Van még valami, ami felülmúlja Krisztust, és igazi győztes Krisztusnak bizonyulna ott, ahol Jézus kudarcot vallott?

*21.* És az apostol ezután azt mondja, hogy***bűnük súlyossága, melyet magukra vonnának,* ha végleg elesnek, minden irgalom határain kívül helyezné őket.**

Krisztus meghalt, és halálával engesztelést szerzett saját gyilkosainak is; elégtételt adott azok bűnéért is, kik őt egyszer megfeszítették. De olvasunk-e arról, hogy Krisztus valaha is meg fog halni azokért, kik őt másodszor is megfeszítik? Az apostol tudtunkra adja, hogy ha elbuknak az igazi hívők, ezzel ők „újra megfeszítik önmaguknak az Isten Fiát és meggyalázzák őt”. Nos, hol lehetne még erre engesztelést találni? Ő meghalt értem; nézzétek: bár a világ összes bűnei vállamat nyomnák is, ezek mégis, csak egyszer feszítették meg őt, és azzal az egyszeri kereszthalállal elvette mindazokat a bűnöket; de ha újra megfeszítem Őt, hol találhatok bocsánatot? Tudnak-e az egek, tud-e a föld, vagy képes-e maga Krisztus, túláradó szeretettől telten egy más Krisztushoz (felkent Szabadítóhoz) irányítani engem? Egy második Golgotát feltárni előttem? Egy második Gecsemánét? Ó, nem! Maga a vétkesség súlya minden reményen kívül helyezne bennünket, ha véglegesen elesnénk!

*22.* Továbbá, szeretteim, ***gondoljatok bele, mire lenne szükség egy ilyen ember megmentéséhez.*** Krisztus egyszer meghalt érte, mégis végzetesen elesett és elveszett; a Lélek egyszer újjászülte, és az az újjáteremtő munka nem járt semmi haszonnal. Isten új szívet adott neki (természetesen, csakis az apostol feltevése alapján beszélek), törvényét abba a szívbe helyezte, ő mégis eltávozott tőle, ellentétben az ígérettel, hogy ez nem fog megtörténni; „fénylő világossággá” tett őt, de nem „fénylett egyre világosabban, a teljes délig” (Péld 4,18), csak sötétséget árasztott. Mit lehet most tenni érte? Jöjjön egy második testet öltés, egy második Golgota, egy második Szentlélek, egy második újjászületés, egy második megigazulás, még ha az első teljes és tökéletes volt is – tényleg nem tudom, mi az, ami segíthetne! A természetnek és kegyelemnek teljes birodalmát meg kellene dönteni, és valóban egy feje tetejére állított világ lenne, ha a jóságos Megváltó munkája kudarcba fúlna, s újra kellene kezdenie a munkát.

*23.* Ha elolvassátok a következő verseket, látni fogjátok, hogy *az apostol a természetvilágra hivatkozik, bizonyságképpen. (a természetet hívja maga mellett bizonyságul)* Azt mondja, „Mert a föld, amely beissza a gyakran ráhulló esőt, és hasznos termést hoz a földművesnek, áldást nyer Istentől, amelyik pedig tövist és bogáncskórót terem, az megvetett, közel van az átokhoz, és a vége megégetés” (Zsid 6,7-8).

Nézzétek azt a szántóföldet: az eső megáztatja és jó gyümölcsöket terem. Így Isten áldása van rajta. De feltevésetek szerint vagy egy másik föld, melyre ugyanaz az eső hull alá, melyet ugyanaz a harmat öntöz; szántották, boronálták éppúgy, mint a másikat, és a földműves minden szakértelmét kipróbálta rajta, és mégsem terem. Nos, az égből aláhulló áldott eső nem termékenyítette meg, mit lehet még tenni érte? A mezőgazdasági tudomány minden tehetségét kipróbálta rajta, mégsem használt semmit. Mi a következő teendő? Nem marad más, mint fölégetni, és elátkozni – föladni, mint a Szaharai sivatagot, és átadni a pusztulásnak.

Éppen így, kedves hallgatóim, ha megtörténhetne, hogy az üdvözítő kegyelem áldott munkáját elvégzi bennetek, és mégsem sikerül üdvözítenie titeket – hogy az isteni kegyelem áldott befolyása alászáll, mint eső az égből, és mégis üresen tér vissza Istenhez, - úgy semmi remény sem lenne többé számotokra, mert „közel vagytok az átokhoz”, és végül az „az örök tűz” lenne sorsotok.

*24.* Van még egy gondolat, ami eszünkbe ötlik. Igen meghökkent bennünket e furcsa dolog, hogy barátaink azt tartják, hogy emberek megtérhetnek, új teremtményekké válthatnak, s aztán végzetesen eleshetnek, s ismét megtérhetnek. Én természet szerint régi teremtés vagyok: Isten egy új életet teremt bennem, és új teremtménnyé tesz. Nem mehetek vissza a régi természetbe, hogy az új természetemet mellőzzem. De mégis, tegyük fel, hogy a bennem levő új teremtés nem elég jó ahhoz, hogy mennybe vigyen engem. Mi történik akkor? Létezhet-e valami, ami jobb ez új teremtésnél, létezhet egy újabb teremtés? Megvallom, már valóban az Álomvilágba érkeztünk; de kénytelenek vagyunk követni ellenfeleinket ez abszurd területre is, mert nem tudjuk, másként miként bánjunk velük.

*25.* És még egy gondolat. Nincs egyetlen igehely sem a Szentírásban, ami azt tanítaná nekünk, hogy létezne más üdvösség a Jézus Krisztusban megjelent egyetlen üdvösségen kívül – nincs egyetlen ige sem, amely valami más, a Szentlélek erejét meghaladó, annál kiválóbb hatalomról biztosítana bennünket. Ezek már megpróbálták megmenteni az embert, de, e feltételezés szerint, kudarcot vallottak, mert a hívő ember végzetesen elesett. Mármost, mivel Isten sosem fedett fel egy kiegészítő üdvösséget azoknak, akiken az egyetlen kijelentett üdvösség hatástalannak bizonyult; ezért amíg nem tárnak elénk egy olyan szentírási helyet, mely erről szólna, mi meggyőződéssel azt fogjuk tartani, hogy igénk értelme a következő: ha a kegyelem hatástalannak bizonyul, vagyis **ha az üdvözítő kegyelem nem üdvözít egy embert, akkor nem marad más hátra, mint hogy annak az embernek el kell kárhoznia**. S mi más ez, mint körülírásos kifejezése (körüljárása) annak a nagy igazságnak, hogy **a *kegyelem* *igenis hatékonyan üdvözít?*** Úgyhogy, ezek a szavak, ahelyett, hogy a szentek kitartásáról szóló kálvinista tan ellen bizonyítanának, az egyik lehető legszebb bizonyítékát adják annak.

*26.* **2.** És most, végezetül, **e tanítás** ***hasznosításához***érkezünk. Ha keresztyének végleg eleshetnek, és így megszűnnek keresztyéneknek lenni, többé nem lehet őket ismét megújítani a megtérésre.

„De – mondja erre valaki – azt mondod, hogy nem eshetnek el végzetesen. Mi értelme van tehát ennek a *ha* szócskának, ha csupán csak ijesztgetnek vele, mint gyermekeket a mumussal, vagy valami szellemmel, ami sosem létezett?” De tudós barátom, „Ki vagy te, hogy versengsz az Istennel?” Ha Isten odahelyezte e szócskát, úgy bölcs okkal tette, és kiváló céljai voltak vele.

Hadd tárjam fel nektek, **miért**.

Először is, keresztyén testvérem, *azért, hogy* ***megóvjon téged a végzetes eleséstől****.* Isten megőrzi gyermekeit a végzetes eleséstől, de eszközök használata által őrzi meg őket. És egyik ilyen eszközt képezik a törvény rettentései, feltárva előttük, mi történne, ha végleg elesnének.

Ott van egy óriási szakadék: mi a legjobb módja annak, hogy visszatartsunk valakit az oda lemenéstől? Hát az, ha azt mondod, hogy ha megtenné, menthetetlenül halálra zúzná magát.

Halottam valamely ősi kastélyról, hogy annak pincéjében van egy mélységes cella, melyben oly sok mérgező gáz és romlott levegő gyűlt össze, hogy bárkit megölne, aki oda lemenne. Mit mond az idegenvezető? „Ha oda lemész, sohasem jössz fel élve.” Mit gondoltok, ki fog lemenni? Már maga az a tény, hogy a vezető tudatja velünk az eshető következményeket, visszatart minket onnan.

Barátunk elvesz előlünk az asztalról egy pohár arzént. Nem szeretné, hogy megigyuk, még tévedésből sem. S megjegyzi, „ha megiszod, megöl téged”. Vajon egy pillanatra is komolyan gondolja, hogy megisszuk? Nem, de felvilágosít a következményről, és biztos abban, hogy nem fogjuk meginni.

Így Isten is ezt mondja: „Gyermekem, ha lezuhansz e szakadékba, halálra zúzod magad.” Mit tesz Isten gyermeke? Ezt mondja: „Atyám, őrizz meg; tartsd kezem erősen, s úgy biztonságban leszek.”

Ez tehát Isten iránti még nagyobb bizalomra és függőségre neveli a hívőt, szent félelemre és vigyázásra ösztönzi, mert tudomásul veszi, hogy ha így végzetesen lezuhanna, nem maradna meg, nem tudna helyreállni. Ezért távol tartja magát a tátongó szakadéktól, mert tudja, ha beleesne, nem lenne üdvösség számára. Azzal a céllal történt e kijelentés, hogy félelmet keltsen. S e szent félelem visszatartja a keresztyént a végzetes eleséstől.

Ha arminiánus módon gondolkodnék, hogy végleg eleshetek, és aztán ismét visszatérhetek, úgy nagyon gyakran végzetesen elesnék. Mert a bűnös test és vér azt gondolná, hogy nagyon élvezetes elesni, és bűnben élni, bűnös helyekre menni, színházba járni, részegeskedni, és aztán visszatérni a gyülekezetbe, hogy ismét befogadjanak, mint kedves testvért, aki egy rövid ideig végzetesen elesett. Bizonyára a prédikátor ezt mondaná: „Károly testvérünk olykor egy kissé ingatag.” Egy kissé ingatag? Ó nem! Még semmit sem tud a kegyelemről! Mert a kegyelem szent óvatosságot gerjeszt bennünk, mert érezzük, ha nem őrizne Isten ereje, nyomban elvesznénk!

Azt mondjuk barátunknak: töltsd fel lámpádat olajjal, hogy ki ne égjen! Azt jelenti ez, hogy megengedheti, hogy kialudjék? Nem. Isten adni fog neki olajt, hogy folytonosan feltöltse lámpáját. – Éppúgy, mint ahogy John Bunyan szemlélteti ezt a Zarándok útjában: a fal mellett egy tűzet látott, s egy embert, aki vizet öntött rá. „Nézd, - mondta a Értelmező – emiatt a tűz kialudna, hisz a vizet azért önti rá, hogy kioltsa azt; s ha ez megtörténne, sohasem lehetne ismét feléleszteni. De Isten nem engedi ezt meg! Mert van Valaki a fal mögött, aki ismételten olajt önt a tűzre.”

És valóban van okunk a hálára, mert ha a mennyei kéz nem öntözné olajjal a bennünk levő tüzet, elkerülhetetlenül pusztulásba jutnánk. Vigyázz tehát, keresztyén testvérem, mert ez szent figyelmeztetés.

*27.* Másodszor, ***háládatosságra tanít***.

Tegyük fel, azt mondod kisfiadnak: „Tudod-e Tamáskám, ha én nem lennék, s nem adnám neked naponként az ebéded s vacsorádat, meghalnál? S nincs másvalaki, aki ebédet és vacsorát adna Tamáskának.” Hogyan reagálna a gyerek? Nos, nem fogja azt gondolni, hogy nem fogsz neki adni ebédet és vacsorát; tudja, hogy szívesen ellátod őt, és hálás neked ezért.

A kémikus elmagyarázza, hogy ha nem lenne oxigén a levegőben, az élőlények meghalnának. Erre vajon azt gondolod, hogy nem lesz oxigén, tehát meg fogunk halni? Nem. Ő egyszerűen Isten nagy bölcsességére hívja fel figyelmedet, hogy milyen megfelelő arányban keverte össze a gázokat.

Azt mondja egyik régi asztronómus: „Isten nagy bölcsességét látom abban, hogy a napot kellő távolságra helyezte tőlünk – nem túl messze, hogy halálra fagyjunk, és nem túl közel, hogy megégessen.” Azt mondja: „ha a Nap egy millió mérfölddel közelebb lenne hozzánk, halálra perzselne bennünket”. Vajon úgy véli, hogy a Nap előbb-utóbb egy millió mérfölddel közelebb kerül, és ezért halálra perzsel? Azt mondja: „ha a Nap egy millió mérfölddel messzebb lenne, halálra fagynánk.” Vajon úgy érti, hogy a jövőben a Nap egymillió mérfölddel eltávolodik, és ezért megfagyunk? Egyáltalán. Mégis, teljesen ésszerű beszédmód ez, mert feltárja, milyen hálásak kell lennünk a Teremtő Istennek.

Éppen így mondja az apostol is: Keresztyének! Ha végzetesen elesnétek, sohasem újulhatnátok meg a megtérésre. Legyetek hát hálásak az Úrnak, hogy megtart titeket.

*Láss egy követ, állni a levegőben,*

*Láss egy szikrát, az óceán vizében:*

*Nos, így élek én, bár a halál közel…*

*Dicsőség Istennek! Ő sosem hagy el!*

Keresztyén, van egy bűnkehely, mely kárhozatban döntené lelkedet. Ó, micsoda kegyelem az, amely kezedet visszatartja, s nem engedi, hogy igyál belőle!

Helyzeted olyan ebben az órában, mint a St. Kilda-i madárfogóé: egy mentő kötélen függsz, mely a mennybe von téged. Ha az a téged erősen tartó kéz eleresztene, ha az a kötél elszakadna, a kárhozat szikláin zúznád halálra menthetetlenül magadat.

Emeld hát fel szíved Istenhez, és áldd őt az Ő hatalmas megtartó karjáért, mely sosem fárad el, és nem rövidül meg, hogy ne üdvözíthetne!

Halála előtt Kenmure úr mondta Rutherfordnak: „Figyeld, nevem fel van írva Krisztus kezén! És én látom ezt! Tudom, hogy merésznek tartod állításomat, de valóban, ott látom a nevemet felírva az Ő kezén!”

Nos, ha ez így igaz, akkor előbb az Ő kezének kell leválnia testétől, mielőtt az én nevemet eltávolíthatná valami Tőle! S ha szívébe írta nevemet, úgy szívét kellene kitépni előbb, mielőtt nevemet elvehetnék onnét!

*28.* Tarts ki, hát, és bízzál, hívő testvérem! „Lelkednek erős és biztos horgonya van, mely beljebb hatolt a kárpitnál” (Zsid 6,19). A vihar vadul tombol, a tenger háborog; ha köteled elszakad, vagy árbocod eltörik, véged van. Nézd azokat a sziklákat, melyekhez milliók nekimentek: ha a kegyelem magadra hagy, ott veszted életed. Nézz a mélységbe, láthatod a hajótöröttek csontvázait: odakerülsz, ha horgonyod cserbenhagy. Lehetetlen kikötnöd, ha egyszer horgonyod elszakadt, mert nincs más horgony, nincs más üdvösség, s ha ez cserbenhagy, számodra lehetetlen valaha is üdvözülnöd! Ezért légy kimondhatatlanul hálás Istennek a biztos horgonyért, mellyel sosem vallasz kudarcot, és harsogva zengheted:

*Ilyen támasszal, hogyan süllyednék el?*

*Megtart örökkévaló Istenem,*

*Ki a földet tartja hatalmas kézzel,*

*S az eget kiterjeszti odafenn!*

*Hogy halnék meg, amikor Jézus él?*

*Feltámadt s legyőzte a halált!*

*Bocsánata, kegyelme enyém,*

*Üdvöm a mennyben szilárdan áll!*

1. A kálvinizmus Isten szuverenitását hangsúlyozza az üdvösségben; az arminianizmus az emberi akaratot teszi döntő tényezővé. *(JohnMacArthur)*

*A fordításról: A fenti anyagokat – ha másként nincs jelezve – a DeepL translatorral lett magyarra fordítva, Demjén Ádám által Budapesten. Az anyagokat előzetesen válogatta, a fordítást később ellenőrízte, javította: Borzási Sándor, 2024. februárjában, Marosvásárhelyen. Dicsőség Istennek mindenért!*  [↑](#endnote-ref-1)